އަތޮޅުވެރިންގެ ބާބަކީ ކިޔައި ނިމިފައިވާ ބާބެކެވެ. މިހާރު ކިޔަމުން ދަނީ އަތޮޅު ކައުންސިލަރުންގެ ބާބެވެ. ނަަމަވެސް ހަނދާނާއި ތާރީޚަށްޓަކައި އަތޮޅުވެރިންގެ ފޮތް ހުޅުވައިލައި އޭގެ ތެރެއިން ބާރުގަދަ އަތޮޅުވެރިންގެ ބާބު ކިޔައިލުމަކީ ވެސް އޮތް ކަމެއް ނޫންތޯއެވެ. އަތޮޅު ކައުންސިލަރުންގެ ބާބު ފެށިފައި މި ވަނީ ލާމަރުކަޒީ ޤާނޫނޭ ކިޔުނު އެފަދަ ދެވަނައެއް ނެތް ކަމަށް ބުނެވޭ ފުރިހަމަ ޤާނޫނަކަށް ޢަމަލުކުރަން ފެށި ފަހުންނެވެ. އޭގެ ކުރިން އިދާރީގޮތުން ހިންގުމުގެ ފަސޭހައަށްޓަކައި ބަހާލައިފައިވާ ރާއްޖޭގެ ކޮންމެ އަތޮޅެއްގައި ހުންނަވާ އެންމެ އިސް ވެރިއަކީ އަތޮޅުވެރިޔާ އެވެ. އެންމެ ބޭފުޅެކެވެ.\nލާމަރުކަޒީ ޤާނޫނޭ ކިޔުނު ޤާނޫނަށް ޢަމަލުކުރަން ފެށި ފަހުން ކޮންމެ އަތޮޅެއްގައި އެތައް އަތޮޅު ކައުންސިލަރުން ތިއްބަވަ އެވެ. ކައިރި މުސްތަޤުބަލެއްގައި ރާއްޖޭގެ މީހުންއުޅޭ ކޮންމެ ރަށަކަށް ނިސްބަތްވާ އަތޮޅު ކައުންސިލަރެއް ހުންނެވުމަކީ ވެސް ދުރުގައިއޮތް ކަމެއްނޫނެވެ. ވެދާނެ ކަމެކެވެ. އެއީ ރާއްޖޭގެ އަތޮޅުތަކުގައި މީހުންއުޅޭ ކޮންމެ ރަށެއް އަތޮޅު ކައުންސިލުގައި ތަމްސީލުކުރުމަކީ ބޭނުންތެރިކަމެއް ކަމަށް ވެދާނެތީ އެވެ.\nބާރުގަދަ އަތޮޅުވެރިންނަކީ ރައީސް މައުމޫންގެ ވެރިކަމުގެ ފަހުގެ އަހަރުތަކުގައި ޚާއްޞަ ބާރާއި ފުރިހަމަ އިޚުތިޔާރު ދެއްވައި އަތޮޅުތަކަށް ފޮނުއްވިކަމަށް ބުނެވޭ އަތޮޅުވެރިންނެވެ. މިއީ މިލިޔުމުގެ ފޮޓޯއިން ފެންނަގޮތަށް ކޮންމެހެން ހަށިގަނޑުގެ ބާރުގަދަ ބޭފުޅުންނެއް ނޫނެވެ. އެ ބޭފުޅުންނަކީ އެ ހުރި ގޮތެއްގައި އެ ހުރި ބާރެއް އިންތިހާ ދަރަޖައިން މައްޗަށް ގޮސް އޭގެ މިނަކީ ކޮބައިކަން އިންސާނުންގެ އެނގުމުގެ ތެރެއިން ނުވާ އަތޮޅުވެރިންނެވެ.\nބާރުގަދަ އަތޮޅުވެރިންނޭ މި ލިޔުމުގައި ދަންނަވާފައި އެ ވަނީ އެފަދަ ބޭފުޅުންނަށެވެ. މިހެންވުމުން މިލިޔުމުގެ ސުރުޚީއާއި ފޮޓޯއިން މާނަކުރެވޭ އެއްޗަކާއި ލިޔުމުގައި ދަންނަވާ އެއްޗަކާއި ދިމާނުވެޔޭ ހީފުޅުވެދާނެ އެވެ. މި ހީފުޅަކީ ތެދު ހީފުޅެކެވެ. ނަމަވެސް އެއީ އެހާ ބޮޑުކަމެއް ކަމަށް ނުބެއްލެވުން އެދެމެވެ. އެހެނީ އަޅުގަނޑުމެންނަށް ވުރެ މި ޤައުމުގެ ބޮޑެތި މީހުންނޭ އެ ބުނެވޭ ބޭފުޅުން ވެސް ވިދާޅުވާ އެއްޗަކާއި އެ ބޭފުޅުން ޢަމަލުފުޅުކުރައްވާ ގޮތަކާއި ދިމަލެއް ނުވެއެއް ނޫންތޯ އެވެ. މިއީ ދިވެހިރާއްޖެ މި ދެކޭ ޒަމާނީ ޑިމޮކްރަސީގެ މުޅިން އައު ބާބެއް ނޫންތޯ އެވެ.\n"އަތޮޅުވެރިން" ކިޔަން ފެށުމުގެ ކުރިން އަތޮޅުތަކުގައި އެ މަސައްކަތް ކުރެއްވި ބޭފުޅުންނަށް "ކާރުދަވެރިން" "ވާރުވެރިން"ވެސް ކިޔައިފައިވެ އެވެ. ކޮންމެ ނަމެއް ކިޔާފައި ވިޔަސް އެ ބޭފުޅުންގެ މަސްއޫލިއްޔަތަކީ އެ ފަހަރެއްގެ ޤާނޫނާއި ޤަވަޢިދާ އެއްގޮތަށް ނުވަތަ އެ ފަހަރެއްގެ ސަރުކާރުން އަންގަވާ ގޮތެއްގެ މަތިން އެ އަތޮޅެއްގައި ކަން ހިންގަވައި ބެލެހެއްޓެވުމެވެ. ކާރުދަވެރިންނާއި ވާރުވެރިންނާއި އަތޮޅުވެރިންނަކީ ޒަމާނުއްސުރެ ފަތްކޮޅުދެއްވާ މަޤާމެއްގެ ބޭފުޅުންނެވެ. މިކަން މިގޮތަށް ހިނގަމުން ގޮސް ރައީސް ނާޞިރުގެ ވެރިކަމުގެ ފަހުކޮޅުގައި ފަތްކޮޅުދެއްވުން ނޯންނަ ދުވަސްވަރެއް ދިޔަ އެވެ. ނަމަވެސް އޭގެ ފަހުން ރައީސް މައުމޫންގެ ވެރިކަން ފެށި އެ ވެރިކަން ނިމެންދެން ފަތްކޮޅުދެއްވުން އޮތެވެ. އޭގެފަހުން ރައީސް ނަޝީދުގެ ވެރިކަމުގައި އެ މަޤާމުގެ ބަދަލުގައި އަތޮޅު ކައުންސިލަރުގެ މަޤާމް އުފައްދަވައި އެ މަޤާމަށް ބޭފުޅުން ހަމަޖެއްސެވި އެވެ.\nޚާއްޞަ ބާރާއި ފުރިހަމަ އިޚުތިޔާރުދެއްވި ކަމަށް ބުނެވޭ އަތޮޅުވެރިންނަކީ، ރާއްޖޭގައި ހަދާފައި ހުރި ޤާނޫނުތަކާއި ޤަވަޢިދުތަކާއި ފޮތްފޮތުގައި ވެސް އެ ބޭފުޅުންނަށް ދެއްވިކަމަށް ބުނެވޭ ޚާއްޞަ ބާރާއި ފުރިހަމަ އިޚުތިޔާރުގެ ވާހަކަ ޢާއްމުކޮށް ލިޔެވިގެން ވަނިކޮށް ބަޔަކަށް ފެނިފައި ނުވާ އަތޮޅުވެރިންނެވެ. އެ ބޭފުޅުންނަކީ ރާއްޖޭގެ އެންމެ މަތީ ވެރިކަމުގެ ފަރާތުން އެ ބާރާއި އެ އިޚްތިޔާރު ދެއްވާފައި އޮތް ބޭފުޅުން ކަން އެހެން ބަޔަކަށް އެނގެނީ ވެސް އެ ބޭފުޅުންނަށް މަޤާމުގެ ފަތްކޮޅު ދެއްވުމަށް ފަހު އަތޮޅާއި ޙަވާލުވެވަޑައިގަތުމަށް އަތޮޅަށް ވަޑައިގަންނަވާ އިރު އަތޮޅުގެ މީސްތަކުންނަށް އަތޮޅުވެރިޔާ ތަޢާރަފްކޮށް ދެއްވުމަށްޓަކައި ފުރަމާލެއިން ވަޑައިގަންނަވާ ބޭފުޅަކު މީސްތަކުން އެއްކޮށްގެން އެ ވާހަކަ ވިދާޅުވުމުންނާއި އަދި އޭގެ ފަހުން އެ އަތޮޅުވެރިއެއްގެ ޢަމަލުފުޅުތައް ހުންނަ ގޮތުންނެވެ. އޭނާ ކުރައްވާ ކަންކަމުންނެވެ.\nރާއްޖޭގެ ބައެއް އަތޮޅުތަކުގެ އަތޮޅުވެރިންގެ ކިބައިން ޚާއްޞަ ބާރާއި ފުރިހަމަ އިޚުތިޔާރުގެ ކަންކަން ވަނީ ރައްޔިތުންނަށް ފެނި ތަޖުރިބާކުރެވިފަ އެވެ. ނަމަވެސް މިއާއިއެކުމެ ވަރަށް ރަނގަޅު ޚުލްޤު ހެޔޮ، ރައްޔިތުންނަށާއި ދައުލަތަށާއި ޤައުމަށް ވަފާތެރި ތެދުވެރި ބައެއް އަތޮޅުވެރިން ވެސް ދިވެހި ޤައުމު ވަނީ ދެކިފަ އެވެ. ކުރިން ދެންނެވި ޚާއްޞަ ބާރާއި ފުރިހަމަ އިޚުތިޔާރުދެއްވި އަތޮޅުވެރިންތައް ފެނިފައިވަނީ ރައީސް މައުމޫންގެ ވެރިކަން ނިމުމުގެފެށުން ފެށުނު ފަހުންނެވެ. ރާއްޖޭގެ ވެރިކަމުގެ އެންމެ މަތީ ފަރާތްޕުޅުން މި އަތޮޅުވެރިން ތަކަށް ދެއްވިކަމަށް ބުނެވޭ އެ ފަދަ ޚާއްޞަބާރާއި ފުރިހަމަ އިޚުތިޔާރުގެ ދަށުން އެ ބޭފުޅުން އަތޮޅުތަކުގައި ކުރައްވަމުން ގެންދެވި ކަންކަމާއި އޭގެ ނަތީޖާއަކަށް ވާނީ ކޮންކަމެއް ކޮންގޮތަކަށްވުން ކަން އޭރު ވެސް އެނގިވަޑައިގެން އެ ވާހަކަފުޅު ދެއްކެވި މަދުނޫން ފަރާތްތައް މިހާރު ވެސް އެ ތިއްބެވީ އެވެ.\nރާއްޖޭގެ އަތޮޅުތަކަށް އަތޮޅުވެރިން ހަމަޖެއްސެވުމުގައި ރާއްޖޭގައި އެ ފަހަރަކަށް އޮތް ވެރިކަމެއްގެ ތެރޭގައި ނުފޫޛު ހުރި ބަސްވިކޭ ބައެއް ފަރާތްތަކުގެ ބާރު ފޯރުއްވަވައި އެ ކަން އެ ގޮތަށް ހިނގާފައިހުރި ކަމުގެ ހެކި ލިބެއެވެ. ދިވެހިރާއްޖެ ދުށް ތަފާތު ވެރިންގެ ތަފާތު ވެރިކަމުގެ ތެރެއިން މިކަހަލަ ކަންކަމުގައި ކަމާއިނުބެހޭ މީހުންގެ "ދަނޑިބޭނުން" އެންމެ ކުޑަ ވެރިކަމަކީ ރައީސް ނާޞިރުގެ ވެރިކަން ކަމުގައި ގިނަ ބަޔަކު އެއްބަސްވެ އެވެ. ރައީސް މައުމޫންގެ ވެރިކަމުގެ ނިމުމުގެފެށުން ފެށި އެ ވެރިކަން ފަސްތަނުން ބަނދެ ކަށްވަޅަށް ތިރިކުރުމާ ހަމައަށް ވެސް ރާއްޖޭގެ އަތޮޅުތަކަށް އަތޮޅުވެރިން ހަމަޖައްސަވައި ފޮނުއްވުމުގައި ވަކިވަކި ބޭފުޅުންކޮޅެއްގެ ފުރިހަމަ ބާރު އޮތްކަމަށް ބުނެވެ އެވެ.\nމި ކަމުގައި ވަކި ކަހަލަ އުޞޫލުތަކެއް ރައީސް މައޫމުން ގެންގުޅުއްވި ނަމަ އެއީ ކޮން ކަހަލަ އުޞޫލުތަކެއްތޯ، އެ އުޞޫލުތަކުގެ ސަބަބުން ދިވެހި ރައްޔިތުންނަށާއި އެ މަނިކުފާނުގެ ވެރިކަމަށް އިތުރު ކުރިއެރުމެއް ބަދަހިކަމެއް އައިތޯ، ނުވަތަ ނޫންތޯ، އެ ކަން ހިނގާފައިވަނީ ކިހިނެއްތޯ، އެ ބޭފުޅުންތައް މިއަދު ކޮބައިތޯ، ކިހިނެއްތޯ، މި ކަންކަން ރައީސް މައުމޫން ދެނެވަޑައިގަންނަވާނެ އެވެ. އެ މަނިކުފާނު އެ ހުންނެވީ އެވެ. އަދި އެއަށްވުރެ ވެސް ބޮޑަށް މި ބޭބޭފުޅުންގެ މަޤުޞަދާއި، ނިޔަތާއި، ޢަމަލުފުޅުތައް ދެނެވޮޑިގަތުމާއި އެނގިވޮޑިގަތުމުގައި މަތިވެރި ﷲގެ ކުޅަދުންވަންތަ ކަން ހާސްބައި ބޮޑެވެ.\nހެދިބޮޑުވާ ގަހާއި ހެދިފައި ހުރި ގަސްތައް އެންމެ އަވަހަށް ހިކި އަނަރޫފަވެ، ބިމުން ލުހިގެން ވެއްޓިގެން ދާނީ އެ ގަހެއްގެ މޫތައް އުފުރައިލެވުނު ގޮތަކުން އުފުރައިލުމުންނެވެ. މިވަރުން ވެސް ނުފުދޭނަމަ އެ ގަހެއްގެ އެކިއެކި ގޮފިތައް ވަކިވަކިން ކަނޑާލައި، ތޮށިގަނޑު ނޮޅައިލުމަކީ ވެސް އެ ގަހެއް ވުޖޫދުން ނެތިގެން ދިޔުން އަވަސްވެގެން ދާނެ ކަމެކެވެ. ރައީސް މައުމޫންގެ ވެރިކަން ނެތިގެން ދިޔުމުގައި މިފަދަ އެތަކެއް ޙަޤީޤީ ކަންތައްތަކެއް ހިނގާފައިވާ ކަމީ، އިންކާރު ކުރެވެން ނޯންނާނޭ ތެދު ހަޤީޤަތެވެ.


Raajje akee kuda jazeeraa gaumeh noon, bodu kanduge gaumeh: Nasheed - One Online\nއެޑެކްސް އިންޑިއާ ޑައިވް އެކްސްޕޯގައި ރައީސް ނަޝީދު ވާހަކަފުޅު ދައްކަވަނީ --- ފޮޓޯ: އެމްޑީޕީ ސެކްރެޓޭރިއެޓް/ ޓުވިޓަރު\nރާއްޖެއަކީ ކުޑަ ޖަޒީރާ ގައުމެއް ނޫން، ބޮޑު ކަނޑުގެ ގައުމެއް: ނަޝީދު\nރާއްޖެއަކީ ކުޑަ ރަށްތަކެއްގެ މައްޗަށް އެކުލެވޭ ޖަޒީރާ ގައުމެއް ނޫން ކަމަށާއި އެއީ ބޮޑު ކަނޑުގެ ގައުމެއް ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއިންޑިއާގެ މުމްބާއީގައި ބޭއްވި އެގައުމުގެ ފުރަތަމަ ބައިނަލްއަގްވާމީ ޑައިވް އެކްސްޕޯ، އެޑެކްސް ޑައިވް އެކްސްޕޯ ޝަރަފުވެރިކޮށްދެއްވައި، ތަގުރީރު ކުރައްވަމުން ރައީސް ނަޝީދު ވިދާޅުވީ އެމަނިކުފާނު އެކްސްޕޯގައި ތަގުރީރު ކުރައްވަނީ ރާއްޖޭގެ ކުރީގެ ރައީސް އަދި ރައްޔިތުންގެ މަޖިލީހުގެ ރައީސެއްގެ ހައިސިއްޔަތުން ނޫން ކަމަށާއި ޑައިވަރެއްގެ ހައިސިއްޔަތުން ކަމަށެވެ.\nއަދި ދިވެހީންނަކީ ކަނޑާއި މޫދު ކައިރީގައި އުޅެ ބޮޑުވާ، "ކަނޑުގެ ދަރިން" ކަމަށާއި އެހެންކަމުން މޫދާއި ގޮނޑުދޮށާއި ކަނޑަކީ ދިވެހީންނާއި ގުޅިފައިވާ ތަންތަން ކަމަށް ވިދާޅުވިއެވެ. އަދި ވިދާޅުވީ، ކަނޑުން ހޯދާ ނަފާއާ ގުޅިގެން ރާއްޖެއަކީ މެދު އާމްދަނީ ލިބޭ އިގްތިސާދެއް އޮންނަ ގައުމެއް ކަމަށެވެ.\n"އެހެންވެ، ކަނޑަކީ ރީތި އަދި ދުޅަހެޔޮ ތަނެއްގެ ގޮތުގައި ދެމެހެއްޓުމަކީ ދިވެހީން ވަރަށް އަހައްމިއްޔަތުކަން ދޭ ކަމެއް" އެމަނިކުފާނު ވިދާޅުވިއެވެ.\nރައީސް ނަޝީދު އިތުރަށް ވިދާޅުވީ، ދުނިޔެއިން 800 ބާވަތެއްގެ މުރަކަ ފެނިފައިވާއިރު، ރާއްޖޭގައި ގާތްގަނޑަަކަށް 4،500 އަކަ ކިލޯމީޓަރުގެ ފަރުން އޭގެ 250 ބާވަތް ފެންނަ ކަމަށެވެ. ނަމަވެސް އުޑުތަކާއި ތަރިތައް ފަސޭހައިން ފެންނުނު ނަމަވެސް ކަނޑުއަޑީގެ ކަންކަން ބެލުމަކީ ފަސޭހަކަމެއް ނޫން ކަމުން، ފަރުތައް މަރުވާއިރު އެމަންޒަރެއް ޓީވީތަކުން ނުފެންނަ ކަމަށެވެ.\nއެގޮތުން ފަރުތައް ރައްކާތެރިކުރުމުގެ މުހިންމުކަން ފާހަގަކުރައްވާ ރައީސް ނަޝީދު ވިދާޅުވީ ރަށްތައް ނުރައްކަލުން ދިފާއު ކުުރުމުގައި އެންމެ މުހިންމު ދައުރެއް އަދާ ކުރަނީ ފަރުތައްކަމުން، ފަރުތަކާ ނުލައި ރަށްތައް ހަލާކުވާނެ ކަމަށެވެ.\nއަދި ފަރުގެ އެންމެ މީޓަރެއް އިއާދަކުރަން ވެސް 750،000 ޑޮލަރު ހަރަދުވާއިރު، އޭގެ ބަދަލުގައި ފަރުތައް ރައްކާތެރިކޮށް، ސަލާމަތް ކުރުމަކީ ކޮންމެހެން ބޭނުންތެރި ކަމެއް ކަމަށެވެ.\nމޫސުމަށް އަންނަ ބަދަލުތަކާ ގުޅިގެން ދުނިޔެއަށް ކުރިމަތިވެފައިވާ ގެއްލުންތަކުން ސަލާމަތްވެވިދާނެކަމާމެދު ރައީސް ނަޝީދު ހުންނެވީ ފޮނި އުއްމީދެއްގައެވެ. އެމަނިކުފާނު ވިދާޅުވީ ދުނިޔެ ސަލާމަތް ކުރެވިދާނެ ކަަމަށް ގަބޫލުފުޅު ކުރައްވާ ކަމަށެވެ.\nރައީސް ނަޝީދު ވިދާޅުވީ ފަރުތަކަކީ މުހިންމު ތަނެއްގެ ގޮތުގައި އިންޑިއާއިންވެސް ދެކޭ ކަަމަށެެވެ. އެގޮތުން އެގައުމުގައި ބޮޑު އައްސޭރިއެއް އޮންނަ ކަމަށާއި، އެގައުމުގައި ހުންނަ ފަރުބަދަތަކަށްވުރެ، ފަރުތައް ގިނަކަން ފާހަގަކުރެއްވިއެވެ. އަދި ވިދާޅުވީ ކަނޑުގެ އަޑި ބެލުމަށް ޑައިވް ކުރާ އިންޑިއާ މީހުންވެސް އިތުރުވެފައިވާ ކަަމަށެވެ.\nތިމާވެށީގެ މައްސަލަތަކަކީ އިގްތިސާދީ މައްސަލައެއްކަން ފާހަގަކުރައްވައި ރައީސް ނަޝީދު ވިދާޅުވީ އެއީ އިންސާނީ ހައްގުތަކާ ގުޅިފައިވާ މައްސަލައެެއް އެކަނި ކަމުގައި ދެކިގެން ނުވާނެ ކަމަށެވެ.\nއަދި ވިދާޅުވީ ސިޔާސީ ބޭފުޅުން ރައްޔިތުންނަށް ކަރަންޓާއި، ރަނގަޅު ދިރިއުޅުމެއް ދޭނެ ކަމަށް ވައުދުވެވަޑައިގަންނަވާއިރު، ތިމާވެށީގެ ރައްކާތެރިކަމަށްވެސް ވައުދުވެވަޑައިގަންނަވަން ޖެހޭ ކަމަށާއި، ކުރިއަށް އޮތް އިންތިހާބުތަކުގައި އެ މަންޒަރު ފެނިގެންދާނޭ ކަމަށް އުއްމީދު ކުރައްވާ ކަމަށެވެ.\nހުކުރު ދުވަހު ހެނދުނުން ފެށިގެން މިއަދުގެ ނިޔަަލަށް ކުރިއަށްދިޔަ ޑައިވް އެކްސްޕޯގައި ދުނިޔޭގެ ބޮޑެތި ޑައިވް ޑެސްޓިނޭޝަންތަކާ ޑައިވް ސްކޫލްތަކާ ރިސޯޓްތަކުގެ އިތުރުން ދުނިޔޭގެ މަޝްހޫރު ބޭފުޅުން ތަގުރީރު ކުރެއްވިއެވެ.\nޑައިވް އެކްސްޕޯގައި ރާއްޖޭގެ ފަރާތުން ބައިވެރިވި ފަރާތްތަކުގެ ތެރޭގައި ކެއިމޫ ހޮޓެލްސް އެންޑް ރިސޯޓްސް، ވިލާ ހޮޓެލްސް، ކޮކޫން މޯލްޑިވްސް، އަދާރަން ރިސޯޓްސް، ޔޫއެން މީ ބައި ކޮކޫން، ހެރިޓެންސް އާރަށް، އައްޑޫ ޑައިވް، ޕެބްލްސް އިން، މޯލްޑިވްސް ހޮލިޑޭ ކަލެކްޝަން ހިމެނެއެވެ. ހައިރައިޒްއަކީ މި އެކްސްޕޯގެ ޕާޓްނަރެއްގެ ގޮތުގައި ހިމެނޭ ހަމައެކަނި ރާއްޖޭގެ ކުންފުންޏެވެ.\nމި އެކްސްޕޯގައި ރައީސް ނަޝީދުގެ އިތުރުން ރާއްޖޭގެ ޑައިވް އިންސްޓްރަކްޓަރުން ކަމުގައިވާ ޒޫނާ ނަސީމާއި ޝާހީނާ އަލީ ތަގުރީރު ކުރެއްވިއެވެ. އަދި ކަނޑުއަޑީގެ ފޮޓޯގްރާފަރު މުހައްމަދު ސީނީދާއި އީޕީއޭގެ ޑިރެކްޓަރު ޖެނެރަލް އިބްރާހީމް ނައީމު ވެސް ވާހަކަ ދެއްކެވިއެވެ.\nގުޅޭ ޓެގު އިންޑިއާ ތިމާވެށި ކުރީގެ ރައީސް މުހައްމަދު ނަޝީދު


ގދ. ގައްދޫ ގޮނޑުދޮށް ހިމާޔަތްކުރުމުގެ މަޝްރޫޢުގެ ނިމުން ފާހަގަކުރުމާއި، ގައްދޫގައި ޤާއިމުކޮށްފައިވާ ނަރުދަމާގެ ނިޒާމުގެ ޚިދުމަތްދިނުން ރަސްމީކޮށް ފަށްޓަވައިދެއްވުމާއި، ގައްދޫ ބަނދަރު ހުޅުވުމާއި، ގައްދޫގައި ހަދާފައިވާ ހައުސިންގ ޔުނިޓުތައް ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nގދ. ގައްދޫ ގޮނޑުދޮށް ހިމާޔަތްކުރުމުގެ މަޝްރޫޢުގެ ނިމުން ފާހަގަކުރުމާއި، ގައްދޫގައި ޤާއިމުކޮށްފައިވާ ނަރުދަމާގެ ނިޒާމުގެ ޚިދުމަތްދިނުން ރަސްމީކޮށް ފަށްޓަވައިދެއްވުމާއި، ގައްދޫ ބަނދަރު ހުޅުވުމާއި، ގައްދޫގައި ހަދާފައިވާ ހައުސިންގ ޔުނިޓުތައް ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު\n7 އޮގަސްޓް 2018، ރިފަރެންސް: PR-2018-62\nނިޢުމަތްތަކުގެ ވެރި اللّـه سبحـانـه وتعـالى އަށް ޙަމްދުކޮށް ޝުކުރު ކުރަން. މި އުންމަތުގެ މާތް ނަބިއްޔާ مُحَمَّـد رســول اللّـه صـلّى الله علـيـه وسـلّم އަށް ޞަލަވާތާއި ސަލާމް ލެއްވުން އެދި ދުޢާކުރަން. އަދި މި ދުޢާގައި އެކަލޭގެފާނުގެ އާލުންނާއި މިތުރު ޞަޙާބީން ޝާމިލުކުރަން.\nގައްދޫގެ ލޮބުވެތި ޢިއްޒަތްތެރި ރައްޔިތުން؛\nއަޅުގަނޑުވެސް އެންމެ ފުރަތަމަ ގައްދޫގެ ލޮބުވެތި ރައްޔިތުންގެ އަރިހުން ވަރަށް އިޙްތިރާމާއެކީ މަޢާފަށް އެދެން. ހަމަ ގައްދޫގެ ރައްޔިތުން އަޅުގަނޑާ ދޭތެރޭގައި އޮތް ޝައުޤުވެރިކަން ދައްކަވާކަން އަޅުގަނޑަށް އެނގޭ. ވަރަށްގިނަ އަދަދެއްގެ ބޭފުޅުން އަޅުގަނޑުގެ އިސްތިޤްބާލުގައި ތިއްބަވާނެކަންވެސް އެބަ އެނގޭ.\nއެހެންނަމަވެސް، މި ދަތުރުގައި އަޅުގަނޑަށް މި ދިމާވަނީ ތަންކޮޅެއް ދަތިކޮށް. ކޮންމެ ފަހަރަކުވެސް އަޅުގަނޑު ރައްޔިތުންނާ ބައްދަލުކޮށް ވާހަކަ ދެއްކުމަކީ، އަޞްލުގައި ރައްޔިތުންނަށް އަޅުގަނޑުގެ ތަޞައްވުރު އޮޅުންފިލުވައިދޭން ބޭނުންވާ ކަން. އެކަން ކުރަން އަޅުގަނޑަށް ލިބޭ ވަގުތާއި، ނަމާދުގަޑިއާ ހަމަ ކައިރިވާތީ، ކޮންމެފަހަރަކުވެސް ވާހަކަ ކުރުކޮށްލަންޖެހެނީ. މިކަން މި ދިމާވީ ހަމަ މިގޮތަށް، އަޅުގަނޑު މީގެކުރިން ދިޔަ ދެ ރަށުގައިވެސް. މަޑަވެލީގައިވެސް ހަމަ މެންދުރު ނަމާދަށް އަޅުގަނޑު ހުއްޓާލަންޖެހުނީ. ފަރެސްމާތޮޑާގައިވެސް ހަމަ ޢަޞުރު ނަމާދަށް އަޅުގަނޑު ހުއްޓާލަންޖެހުނީ.\nމިރަށުގައި މި ދިމާވާގޮތަކީ، ހަމަ ތިޔަބޭފުޅުންގެ ދީލަތި މަޢާފަކަށް އެދެން. އަޅުގަނޑު ހަމަ ދަންނަވާލަން. އަޅުގަނޑު ގަބޫލުކުރަން، އަޅުގަނޑާ ދޭތެރޭގައި އޮތް ޝައުޤުވެރިކަން ތިޔަބޭފުޅުން ކިތަންމެ ރަނގަޅަކަށްވެސް ދައްކަވައިފި. މި ރަށް ޒީނަތްތެރި ކުރެއްވުމާއި، އަޅުގަނޑުގެ އިސްތިޤްބާލުގައި ހަމަ ގިނަ ބޭފުޅުންތަކެއް މިތާ ތިޔަ ތިއްބެވީ. އަދި ދެންމެ ދާއިރާގެ މެންބަރު އެ ފާހަގަކުރެއްވި ގޮތަށް މަސްވެރިން ރަށުގައި ތިބިނަމަ، އަޅުގަނޑުމެންނަށް ރަށުގެ ރައްޔިތުން އަޅުގަނޑުމެންނަށް މަރުޙަބާ ކިޔަން ތިބީސް. އެކަމަކު މި ރަށުގައި މި ދިމާވާގޮތަކީ ދަތުރު މި ރޭވިފައި އޮތްގޮތުން، އަޅުގަނޑު މި ރަށަށް އައިސް، އިސްތިޤްބާލުގައި ތިއްބަވާ ބޭފުޅުންނާ އަޅުގަނޑު ސަލާންކޮށްފި ކަމަށްވަންޏާ، މަޣުރިބު ނަމާދަށްޖެހޭނީ މެދުކަނޑާލަން. މަޣުރިބު ނަމާދަށް މެދުކަނޑާލައިފި ކަމަށްވަންޏާ، ރައްޔިތުން ހަމަ ވަރަށްބޮޑު ބުރައެއް އުފުއްލަވަންޖެހެނީ. ދެން މި އަންނަނީ ޢިޝާ ނަމާދުގެ ވަގުތު.\nއެހެންވީމާ، ދެން އަޅުގަނޑަށް މިކަން ކުރެވެން އޮތްގޮތަކީ، މާދަމާގެ ވަގުތެއް ހަދައިފި ކަމަށްވަންޏާ، އަނެއްކާވެސް ހަމަ ރައްޔިތުންނަށް އިތުރު ތަކުލީފަކަށްވަނީ. އެހެންވީމާ، ހަމަ ދީލަތި މަޢާފަކަށް އެދެމުން، އަޅުގަނޑު ދަންނަވާލަނީ، މިކަހަލަ ސަބަބުތައް މެދުވެރިވީމާ، އަޅުގަނޑަށް ސަލާން ކުރުމުގެ ބުރެއް ޙަޤީޤަތުގައި މިތަނުގައި ނުގެންދެވުނީ. އެހެންނަމަވެސް ހަމަ ވަރަށް ތިޔަބޭފުޅުންގެ ހިތްޕުޅުހެޔޮކަމާއެކީ، އަޅުގަނޑަށް މަޢާފް ކުރައްވާނެ ކަމަށް އަޅުގަނޑު އުއްމީދު ކުރަން.\nއާދެ، ގައްދުއަށް އައިސް، ތިޔަބޭފުޅުންގެ މި އުފާވެރި އިޙްތިފާލުގައި ބައިވެރިވުމަކީ، ޝައްކެއްވެސްނެތްގޮތުގައި އަޅުގަނޑަށް ލިބޭ އުފަލެއް. ގައްދުއަށް އެންމެ ކުރިއްސުރެ ދުވަސްތަކެއް ވަންދެން ދިމާވެފައި އޮންނަ އެންމެބޮޑު މައްސަލައަކީ، އުދައެރުމާއި، ރާޅުއެރުމުގެ ސަބަބުން ގައްދުއަށް މި ދިމާވާ ބޮޑެތި މައްސަލަތައް. ދެންމެއަކު ޢިއްޒަތްތެރި މެންބަރު ރަޝީދުގެ ވާހަކަފުޅުގައިވެސް އެ ފާހަގަކުރެއްވި ފަދައިން، އިރާދަކުރެއްވިއްޔާ މިކަންތައްތަކަށް ދާއިމީ ޙައްލެއް އައިސް މި ނިމުނީ. ގައްދޫގެ ގޮނޑުދޮށް ހިމާޔަތް ކުރުމުގެ މަޝްރޫޢު ނިންމައި، އެ މަޝްރޫޢު ފަށައިދިނުމުގެ އުފަލުގައި އަޅުގަނޑު މި ބައިވެރިވަނީ އެ ސަބަބަށްޓަކައި. ދެން އިރާދަކުރެއްވިއްޔާ، ގައްދުއަކީ ތިމާވެށީގެ ގޮތުން ރައްކާތެރި ރަށަކަށްވެގެން މިދިޔައީ. އުދައެރުމާއި، ރާޅު ބޮޑުވުމުގެ މައްސަލަތަކުން އިރާދަކުރެއްވިއްޔާ ދެން ގައްދޫ ސަލާމަތުން ރައްކާތެރިކަމާއެކީ އޮންނާނެ.\nހަމައެހެންމެ، މީގެކުރިން މިވަނީ ސާފު ބޯފެނުގެ ނިޒާމު ޤާއިމުކޮށްދެވި ނިމިފައި. މިއަދު ލިބޭ އަނެއް އުފަލަކީ، ނަރުދަމާ މި ރަށަށް ހަމަޖެހިގެންދާ ދިޔުން. ނަރުދަމާ ހަމަޖެހިގެން ދިޔައިމާ، ޝައްކެއްވެސްނެތްގޮތުގައި، ގައްދޫގެ ރައްޔިތުންނަށް ވަރަށްބޮޑު ފަސޭހައެއް މިކަމުގެ ތެރޭގައި މިއައީ.\nއެއާއެކީ ދެން އޮތް އުފާވެރި އަނެއް ކަމަކީ، މިރަށުގައިވެސް ފަންސާހަކަށް ހައުސިންގ ޔުނިޓް މި ނިމުނީ. ހައުސިންގ ޔުނިޓްތައްވެސް އަޅުގަނޑުމެން ރަސްމީކޮށް ހުޅުވައިދިނިން. ހުޅުވައިދިނީމައާއެކީ، ހައުސިންގ ޔުނިޓްތަކުގެ ފައިދާ، ނޫނީވިއްޔާ އެއިން ލިބެންވާ ފަސޭހަކަން ރައްޔިތުންނަށް ލިބިވަޑައިގަންނަވާނެ. ކޮންމެ ރަށަކަށްވެސް އަޅުގަނޑު މިކުރާ ޒިޔާރަތުގައި ޙަޤީޤަތުގައި އިތުރު ވަގުތު ހޭދަކުރަން އަޅުގަނޑު ބޭނުންވޭ. އެހެންނަމަވެސް، މިވާގޮތަކީ އަޅުގަނޑުވެސް ހަމަ މިދޭތެރެއިން މާލޭގައި މި ދިމާވާ ބައެއްކަހަލަ ބޮޑެތި ސިޔާސީ ކަންކަމާ ގުޅިގެން އަޅުގަނޑަށް ހަމަ ދަތުރުނުކުރެވިފައި، ރަށްރަށަށް ނާދެވިފައި، އަޅުގަނޑު ގާތްގަނޑަކަށް ފެބުރުވަރީ 1 ވަނަ ދުވަހުން ފެށިގެން ހަތަރުވަރަކަށް މަސްދުވަހު މިހިރީ ހަމަ މާލޭގައި. އޭގެފަހުން އަޅުގަނޑަށް ދަތުރުކުރަން މި ފުރުޞަތު ލިބެނީ. އަޅުގަނޑު ތަފްޞީލު ދަންނަވަން ނެތަސް، ތިޔަބޭފުޅުންނަށް ގަބޫލުކުރެއްވޭނެ، ކީއްވެގެންކަން އަޅުގަނޑު މާލޭގައި ހުންނަން ޖެހިގެންދިޔައީ. އަޅުގަނޑަށް މި ވެރިކަމަށް އައިސް މި ހޭދަކުރާ ދުވަސްތަކުގައި، ޙަޤީޤަތުގައި ފަސޭހަ އަމާން ދަތުރެއް ނޫން އަޅުގަނޑު މި ކަޑައްތުކުރީކީ. އަދި އަމުދުން މި އަހަރުގެ ފެބުރުވަރީ މަހުގެ ކުރީކޮޅުގައި، ފެބުރުވަރީ 1 ވަނަ ދުވަހު، ސުޕްރީމް ކޯޓުގެ އަމުރާ ގުޅިގެން ހަމަ ރާއްޖެ އެއްފުށުން އަނެއް ފުށަށް ޖަހާލުންފަދަ ބޮޑު ސިންގާ އިންޤިލާބީ ކަންތައްގަނޑެއް އެ ހިނގައިދިޔައީ. ވަރަށް ނުރައްކާތެރި ކަންތައްތަކެއް ހިނގައިދިޔައީ. އެ ސަބަބުތަކަށްޓަކައި އަޅުގަނޑަށް ހަމަ ލާޒިމުވީ، އަޅުގަނޑު މާލޭގައި ހުންނަން. އެހެންނޫންނަމަ، މިހާ ކުރުކޮށް، ދެ ދުވަހުން، ތިން ދުވަހުން، އެއް ދުވަހުން ތިން ރަށް، ހަތަރު ރަށަށް ދަތުރުކުރާގޮތަށް އަޅުގަނޑު ދަތުރެއްނުކުރީސް. ގައްދޫގައިވެސް ހަމަ އެކަށީގެންވާ ވަގުތު އެރުވީމުސް ރައްޔިތުންނަށް. އަދި އެހެން ރަށްރަށުގައިވެސް އެކަށީގެންވާ ވަގުތު އަޅުގަނޑު އަރުވާނަން.\nއަޅުގަނޑު މިކުރާ ދަތުރުތަކަކީ ޙަޤީޤަތުގައި ކެމްޕޭނު ދަތުރުތަކަކަށްވުރެވެސް އިސްކޮށް މި ރަށްރަށަށް ބޭނުންވެފައި ހުރި މަޝްރޫޢުތައް، ރައްޔިތުންގެ އަސާސީ ކަންކަން ފުދިގެންދާއިރު، އެ މަޝްރޫޢުތައް ފަށައިދޭން ކުރާ ދަތުރު. ފެބުރުވަރީ 1 ވަނަ ދުވަހު މިއައި ކަންތައްތަކާ ގުޅިގެން މި ނިމިފައި ހުރި މަޝްރޫޢުތައް ފަށައިދޭން އަޅުގަނޑު ދަތުރުކުރަން ބޭނުންވިނަމަވެސް، އަޅުގަނޑަށް އެކަންކަން ނުވެ މި ދިޔައީ. އަޅުގަނޑު ހަނދާންވާގޮތުން ވެއްޖިއްޔާ، ގާތްގަނޑަކަށް ސާޅީހަކަށް މަޝްރޫޢު ނިމިގެން، އެ މަޝްރޫޢުތަކުގެ ޢަމަލީ މަސައްކަތް އެހެރީ ފެށިފައި. އެހެންނަމަވެސް، ރަސްމީކޮށް ރައީސަށް ފަށްޓައިނުދެވިފައި ހުރި މަޝްރޫޢުތައް. އެހެންވެގެން، އަޅުގަނޑުގެ ދަތުރުތައް މި ދެންނެވި ގޮތަށް މިހާ ކުރުގެޅިގެން މި ހުރިހާ ދަތުރުތަކެއް މިދަނީ. މިހާރު މިއޮތީ ރިޔާސީ އިންތިޚާބުގެ ވޯޓަކާ ހަމަ ދާދި ކައިރިވެފައި. އަޅުގަނޑު ކުރަންޖެހޭ މަސައްކަތް ބައިވަރު. މާލޭގައި ކުރަންޖެހޭ މަސައްކަތް އެބަހުރި. އަތޮޅުތެރޭގެ ބޮޑެތި ރަށްރަށުގައި ކުރަންޖެހޭ މަސައްކަތް އެބަހުރި. މި އަތޮޅުގައިވެސް ބޮޑެތި ރަށްރަށުގައި ކުރަންޖެހޭ މަސައްކަތް އަދިވެސް އެބަހުރި. އެހެންވީމާ، މިކަހަލަ ސަބަބުތައް ހުރީމާ އަޅުގަނޑު ހަމަ ތިޔަބޭފުޅުންގެ އަރިހުން މަޢާފަށް މި އެދެނީ. ތިޔަބޭފުޅުންނާ ސަލާންކޮށްލުމުގެ ފުރުޞަތު، އިސްތިޤްބާލުގައި ތިއްބެވިއިރު އަޅުގަނޑަށް ލިބިގެން ނުދިޔައީމާ.\nއެއާއެކީ ދަންނަވާލަން ބޭނުންވަނީ، އިރާދަކުރެއްވިއްޔާ ގައްދުއަކީ މިހާރު ޢާންމު އަސާސީ ޚިދުމަތްތަކަށް ބަލާކަމަށްވަންޏާ، ޢާންމު އަސާސީ ޚިދުމަތްތަކެއްގެ ގިނަ ޚިދުމަތްތަކެއް ތިޔަބޭފުޅުންނަށް ލިބިގެންދާ ރަށެއް ގައްދުއަކީ. ގައްދުއަށް މިކުރެވޭ ހޭދައާއި، ގައްދުއަށް މިކުރެވޭ ޚަރަދުތަކަށް ބަލާއިރު، އަޅުގަނޑު ހަމަ ތަފާސް ހިސާބު ދަންނަވާލާނަން. އަޅުގަނޑުމެން ކުރީގައި ދިޔަ ފަސް އަހަރުގެ ސަރުކާރުގައި ގައްދުއަށް އޮތީ ގާތްގަނޑަކަށް 28 މިލިއަން ރުފިޔާ ހޭދަކުރެވިފައި. 27.7 މިލިއަން ރުފިޔާ ހޭދަކުރެވިފައި ހުރީ. އެއީ ބޮޑެތި މަޝްރޫޢުތަކަށް. އެހެންނަމަވެސް، ގައްދޫގައި އަޅުގަނޑުގެ މި ސަރުކާރުގައި، މިހާރު މި އިފްތިތާޙު ކުރެވޭ މަޝްރޫޢު ނިމުނީމައާއެކީ، 240 މިލިއަނުގެ ހޭދަ މިވަނީ ގައްދުއަށް އެކަނި ކުރެވިފައި. އެއީ 27 މިލިއަނުން 240 މިލިއަން، މިއީ ގާތްގަނޑަކަށް ނުވަގުނަ ހޭދައެއް މިއޮތީ ކުރެވިފައި.\nއެހެންވީމާ، ހަމަގައިމުވެސް ގައްދުއަކީ އަޅުގަނޑު އިންތިޚާބުގައި މި ރަށަށް އައިސް ދެއްކި ވާހަކަތަކުގައި އަޅުގަނޑުގެ ސަރުކާރެއްގައި އިރާދަކުރެއްވިއްޔާ ގައްދުއަކީ އެކަހެރި ރަށަކަށްނުވާނެ ކަމަށް އަޅުގަނޑު ދެންނެވިން. އެކަން މިއަދު ޢިއްޒަތްތެރި މެންބަރު އަނެއްކާވެސް އެ ހަނދާންކޮށްދެއްވީ. އަޅުގަނޑު ހަމަ ދަންނަވާލަން ބޭނުންވަނީ ތަފާސް ހިސާބާއި، ތިޔަބޭފުޅުންނަށް މަޝްރޫޢުތަކުން ލިބިފައި ހުރި ފަސޭހަކަމަށް ބަލާކަމަށްވަންޏާ، އިރާދަކުރެއްވިއްޔާ މި އަދަދަކީ ހަމަގައިމުވެސް ތިޔަބޭފުޅުންގެ ހިތްޕުޅުގައި ހަރުލާ ހުންނާނެ އަދަދެއް ކަމަށް އަޅުގަނޑު އުއްމީދު ކުރަން.\nއަޅުގަނޑު ގދ.ގެ މި ދަތުރު ފަށައިގެން ގޮސް ގައްދުއާ ހަމައިން ގދ.ގެ މި ދަތުރު އަޅުގަނޑުމެން ބޮޑެތި ރަށްރަށް މި ނިމެނީ. ދެން ތިނަދުއަށް ހަމަ މުޅިން ވަކިން ޒިޔާރަތް ކުރާނަން އިރާދަކުރެއްވިއްޔާ. އެކަމަކު ހަމަ ގދ. ގައި ދަންނަވާލަން ބޭނުންވަނީ، ގައްދޫގައިވެސް ދަންނަވާލަން ބޭނުންވަނީ، ގދ. އާއި ގއ.އާ، ހުވަދުއަތޮޅަކީ ޓޫރިޒަމްގެ ޞިނާޢަތުގެ ބޮޑު އުއްމީދެއް، ބޮޑު މަޝްރޫޢުތަކެއްގެ އުއްމީދު އޮތް އަތޮޅެކޭ. އެހެންވީމާ، އަޅުގަނޑު ގދ. އަށް މިކުރާ ޒިޔާރަތުގައި، އަޅުގަނޑު ފަރެސްމާތޮޑާގައިވެސް، އަދި މަޑަވެލީގައިވެސް އަޅުގަނޑު ދެންނެވިން، އިރާދަކުރެއްވިއްޔާ ގދ. ގައި އަޅުގަނޑުމެން މި ފަށާ މަޝްރޫޢަކީ، އަޅުގަނޑުމެންގެ ސަރުކާރުގެ ފުރަތަމަ ތިން އަހަރު، ފަސް އަހަރެއްވެސް ނޫން، ފުރަތަމަ ތިން އަހަރު މި ފަށާ މަޝްރޫޢަކީ، ގއ. ގދ. އާދެ، ހުވަދުއަތޮޅަށް، ހުވަދުއަތޮޅުގެ ދެބުރިއަށް، އިރާދަކުރެއްވިއްޔާ އަޅުގަނޑުމެން ދިހަހާސް އެނދު ތަޢާރުފުކުރާނަމޭ. އެއީ އަޅުގަނޑުމެން ގަބޫލުކުރަން. އަޅުގަނޑުމެންގެ ސަރުކާރުން ގަބޫލުކުރަން، ޓޫރިޒަމްގެ އެންމެބޮޑު އުއްމީދެއް، ޓޫރިޒަމްގެ އެންމެބޮޑު އުއްމީދެއް އޮތް އަތޮޅަކީ ޙަޤީޤަތުގައި ގއ. ގދ. އެއީ ޝައްކެއްވެސް އޮތް ކަމެއް ނޫން އިނގޭތޯ.\nއެހެންވީމާ، ޓޫރިޒަމްގެ ނާރެހަކަށް ގއ. ގދ. ވާނެކަމަށް އަޅުގަނޑު ކުރީގައި، އަޅުގަނޑު ހަނދާންވާގޮތުން ވެއްޖިއްޔާ ތިނަދޫގައި ބައްދަލުވުމެއްގައި އަޅުގަނޑު ދެންނެވިން. އަޞްލުގައި ޓޫރިޒަމްގައި ޙަޤީޤަތުގައި ޓޫރިޒަމްގެ މައި ނާރެހަކަށް ވެގެންދާނީ މުސްތަޤްބަލުގައި ގއ. ގދ. އޭ. އަޅުގަނޑުމެން އެއަރޕޯޓް މި ހަދަނީ ބޮޑު އުއްމީދުތަކަކާއެކީ. އެއަރޕޯޓަށް އެހާބޮޑު އަދަދުގެ ފައިސާ، ލޯނު ނަގައިގެން އެއްހާސް މިލިއަން ޑޮލަރުގެ ހޭދަ މިކުރަނީ، ޙަޤީޤަތުގައި ހަމަ ރައްޔިތުންގެ ތަނަވަސްކަން އިތުރުކުރުމަށްޓަކައި. އަޅުގަނޑު ގަބޫލުކުރަނީ ރައްޔިތުންނަށް މިހާރު ބޭނުންވަނީ އިޤްތިޞާދީ ތަނަވަސްކަންކަމަށް. އިޤްތިޞާދީ ދިރުން، ރާއްޖޭގެ ހުރިހާ ދިމާއަކަށް ބޭނުންވަނީ. މިކަހަލަ ހުރިހާ ދިމާއަކަށް އެއަރޕޯޓްތައް އެޅި، މިތާވެސް މާދުރުނޫން ހިސާބެއްގައި މިއޮތީ މާވާރުލު އެއަރޕޯޓް. އިރާދަކުރެއްވިއްޔާ މާވާރުލު އެއަރޕޯޓްވެސް ހަމަ ދާދި އަވަހަށް ނިމިގެން ހިނގައިދާނެ. މި އެއަރޕޯޓްގެ ފަސޭހައަކީ ޙަޤީޤަތުގައި، ހަމައެކަނި މި ދާއިރާތަކުގެ ރައްޔިތުންގެ ދަތުރުފަތުރެއްނޫން. ދާއިރާތަކުގެ ރައްޔިތުންގެ ދަތުރުފަތުރު މިއީ ޝައްކެއްވެސްނެތްގޮތުގައި ފަސޭހަކަމެއް. މީގެކުރީގައި ސަރުކާރެއްގެ ދަތުރުފަތުރާއި، ދަތުރުފަތުރުގެ ނިޒާމެއްގެ ވާހަކަ ދެއްކެވި. އަޅުގަނޑު އެންމެފަހުން ފަރެސްމާތޮޑާގައި ވާހަކަ ދައްކަމުން ދެންނެވިން، އެ ދަތުރުފަތުރުގެ ނިޒާމަށް ވެފައި އޮތްގޮތް. އެ ދަތުރުފަތުރުގެ ނިޒާމު މިހާރު އެއޮތީ ކޮންމެވެސް ދިމާއަކަށް ގްރައުންޑްވެފައި. ކޮންމެވެސް ފަރަކަށް އަރައި ބީހިފައި އެއޮތީ. އެ ދަތުރުފަތުރުގެ ނިޒާމު ފަށައިނުގަނެވޭ ހިސާބަށް އެކަންއޮތީ ގޮސްފައި. އަދި އެ ދަތުރުފަތުރުގެ ނިޒާމު އެހާބޮޑަށް ގެއްލުންވެ، އަދި ދަތުރުފަތުރުގެ ނިޒާމު ހަމަ އެއްގޮތަކަށްވެސް ހިނގައިނުގަތީމާ، އެމް.ޓީ.ސީ.ސީ.އާ ހަވާލުކޮށްގެން އެމް.ޓީ.ސީ.ސީ. އިން އެ މަސައްކަތް ކޮށްދެވޭތޯ ބައްލަވަނީ.\nއެކަމަކު އަޅުގަނޑުގެ ވިސްނުމުގައި ރާއްޖޭގެ އެއް އަތޮޅުން އަނެއް އަތޮޅަށް މިކުރާ ދަތުރުފަތުރު ޙަޤީޤަތުގައި، ދަތުރުފަތުރުގެ މިކަހަލަ ނިޒާމަކުން ކުރެވޭނެ ދަތުރެއްނޫން. އަޅުގަނޑުމެން ތަނަވަސްކަމާއެކީ، އަޅުގަނޑުމެންގެ ޖީބުގެ ތިޔާގިކަމާއެކީ އަޅުގަނޑުމެން އުއްމީދުކުރަން ރައްޔިތުންގެ ލުއިފަސޭހައަށް. ރައްޔިތުންގެ ފަސޭހަކަމަކީ، ޙަޤީޤަތުގައި ރައްޔިތުންގެ އުފާފާގަތިކަމާ ގުޅިފައި އޮންނަ ކަމެއް. އެހެންވީމާ، މިސާލަކަށް، މި ބިތުން އަނެއް ބިތަށް ލޯންޗެއް ދަތުރުކުރާ ކަމަށްވަންޏާ، ގާތްގަނޑަކަށް ހަތަރު ގަޑިއިރުގެ ވާހަކަ މި ދައްކަނީ. އެކަމަކު މިއީ އެއް އަތޮޅެއް. މިއަތޮޅުގެ ތެރޭގައި އެއް ބިތުން އަނެއް ބިތަށް ދަތުރުކުރާއިރުވެސް، ގާތްގަނޑަކަށް ހަތަރުވަރަކަށް ގަޑިއިރުގެ ވާހަކަ ދައްކާއިރު، ދަތުރުފަތުރުގައި އެ ތަޢާރުފު ކުރެއްވި ނިޒާމުން އޮތީ ކޮން ލުއެއްތޯއޭ ރައްޔިތުންނަށް؟ އެ ލުއެއްނެތޭ. ޙަޤީޤަތުގައި ރައްޔިތުންނަށް ދަތުރުފަތުރުގެ ނިޒާމުން އޮންނަ ލުއިކަމެއް އޮތީ މި ސަރަޙައްދުތަކުގައި އެއަރޕޯޓްތަކެއް އެޅިގެން. އެހެންވީމާ، މި ބިތުގައިވެސް އެއަރޕޯޓް އެޅިގެން މިދަނީ. އަނެއްކާ ހަމައެއާއެކީ އަނެއް ބިތުގައިވެސް އެއަރޕޯޓް އެއޮތީ. އަދިވެސް އިތުރު އެއަރޕޯޓް ޙަޤީޤަތުގައި އަޅާނެ ޖާގަ އޮތް ދިމާއަކީ ގއ. ގދ. އަތޮޅު. އެހެންވެގެން ޓޫރިޒަމްގެ ނާރެހަކަށް މި އަތޮޅު ވެގެން މިދަނީ.\nއަޅުގަނޑު ފަރެސްމާތޮޑާގައި އަޅުގަނޑު ހަނދާންވާގޮތުން ވެއްޖިއްޔާ އަޅުގަނޑު އިޢުލާނު ކުރިން، ޓޫރިޒަމްގެ ނާރެހަކަށް ގއ. ގދ. ހިމެނިގެންދާއިރު، މިތަނަކީ އަޞްލުގައި ކަނޑަށް ޖައްސާ ބޯޓު ޖެއްސުމުގެ ހަބަކަށް ވެގެންދާނޭ. އެއީ، މި ސަރަޙައްދުން ދެން މިތާހުރި އެހެން ރަށްރަށަށް ޓޫރިސްޓުން ގެންދިޔުމާ، މިކަންކަން ހިނގާނީ، ޙަޤީޤަތުގައިވެސް މި ދެންނެވި ގޮތަށް ވައިގެ މަގުން. އެއަރޓެކްސީގެ ޚިދުމަތް ހިނގާނީ.\nއެއާއެކީވެސް އަޅުގަނޑު ދަންނަވާލަން ބޭނުންވޭ، އަޅުގަނޑު މި އަންނަނީ ހަމަ ކޮންމެ ދާއިރާއެއްގައިވެސް އިޢުލާނު ކުރަމުން، އަޅުގަނޑުމެން އެއްހާސް މިލިއަން ޑޮލަރު ނަގައިގެން އެއަރޕޯޓެއް ހަދައިގެން، އެއަރޕޯޓަށް އަޅުގަނޑުމެން އުއްމީދު ކުރަނީ، 7.5 ނޫނީ 8 މިލިއަން ފަސިންޖަރުން ގެންނަން ކަމަށްވަންޏާ، އެ އަދަދަކީ އަޅުގަނޑު ނުދަންނަވާނަން، ފަސް އަހަރުން އެކަންވާނެއެކޭ. އެކަމަކު އަޅުގަނޑު އުއްމީދު ކުރަން ބޭނުންވަނީ، އެއަރޕޯޓް ނިމިގެން އިރާދަކުރެއްވިއްޔާ، މި އަންނަ އަހަރުގެ ފަހުކޮޅު ހުޅުވޭއިރު، ނޫނީ 2020ގެ ކުރީކޮޅު ހުޅުވިގެންދާއިރު، ދެން އަޅުގަނޑުމެން މަސައްކަތް ކުރަންވާނީ، އަޅުގަނޑުމެންގެ ޢަޒުމަކަށްވާނީ، އެ އެއަރޕޯޓަށް ބޭނުންވާ ހުރިހާ ފަސިންޖަރުން ގެނެވޭތޯ ބަލަން. މިހާރު އަޅުގަނޑުމެންގެ އެއަރޕޯޓަށް ދަތުރުކުރާ ފަސިންޖަރުންގެ އަދަދަކީ 1.5 މިލިއަން ކަމަށްވަންޏާ، ހަތަރު ފަސް އަހަރެއްގެ ތެރޭގައި، އެ ޢަދަދު ތިން މިލިއަނަށް އިތުރުވެގެންދާންވާނެ. އަދި މާދުރުނޫން މުސްތަޤްބަލެއްގެ ތެރޭގައި އެ އަދަދު އިތުރުވެގެންދާންޖެހޭނެ ހައެއްކަ މިލިއަނަށް. އާޚިރުގައި ނިމިގެންދާއިރު، އަޅުގަނޑު އުއްމީދު ކުރަނީ، ދިހަވަރަކަށް އަހަރުގެ ތެރޭގައި، 8 މިލިއަނަށް، ނޫނީ 7.5 މިލިއަނަށް ދާންވާނެކަމަށް. އެ އަދަދަށް ދާކަމަށްވަންޏާ، މި ދާއިރާތަކަށް ޓޫރިޒަމް އައުން މަޖުބޫރު. އަޅުގަނޑުމެންގެ މިހާރުހުރި ޓޫރިޒަމްގެ ރަށްތަކަކުންނެއް މި ކެޕޭސިޓީއެއް ނެތް. ދާދިފަހުން ތިޔަބޭފުޅުން ދެކެވަޑައިގަންނަވާނެ، ޓޫރިޒަމް ދާއިރާގެ އެންމެ ފުންނާބު އުސް ބޭފުޅުން އަދި ޓޫރިޒަމް ދާއިރާއަށް އެންމެ ކުރިއްސުރެ އަދި މިހާރުވެސް އެންމެ ޚިދުމަތްތެރި ބޭފުޅުން، ދިވެހި ކިޔަވާކުދިންކޮޅަކާ ބައްދަލުކުރައްވައި، އެބޭފުޅުންގެ މުއްސަނދި ތަޖުރިބާ ޙިއްޞާ ކުރެއްވި. އެ ޙިއްޞާ ކުރައްވާއިރު، އެބޭފުޅުން ތަކުރާރުކޮށް ކެނޑިނޭޅި އެ ވިދާޅުވަނީ، އަޅުގަނޑުމެންވެސް ހަމަ ދައްކާ ވާހަކައެއް.\nރާއްޖޭގެ އިޤްތިޞާދުގެ މައި ނާރަކީ، ނޫނީ ރާއްޖޭގެ އިޤްތިޞާދުގެ މައި ބަދަޔަކީ ޓޫރިޒަމް. ޓޫރިޒަމާ ގުޅިގެން ދެން އަންނަ މި ތަރައްޤީތައް މި އަންނަނީ. ޓޫރިޒަމާ ގުޅިގެން މަސްވެރިކަންވެސް އިތުރުވެގެންދާނީ. ޓޫރިޒަމްގެ ދާއިރާގެ ކެޕޭސިޓީ މިވަރަށް އިތުރުވެގެންދާ ކަމަށްވަންޏާ، މަސްވެރިންވެސް ވިސްނަންވާނެ، މަސްވެރިކަމުގެ ޞިނާޢަތަށް އެއިން ލިބޭނީ ހަމަ ރަނގަޅު އަސަރުތަކެއް. ހަމަގައިމުވެސް ބާނާ މަސް އިތުރުކުރަންޖެހޭނެ.\nގައްދޫގައިވެސް މިއަދުވެސް އަޅުގަނޑު ދަންނަވާލަން ބޭނުންވަނީ، މި ދާއިރާއަށް މާވާރުލު އެއަރޕޯޓް ހެދި، އަދި މިތާ މާދުރަކުނޫން ފަރެސްމާތޮޑާވެސް މިއޮތީ. ގަޑިއެއްހާއިރުގެ ތެރޭގައި އަޅުގަނޑުމެންނަށް އެބަ ދަތުރުކުރެވޭ. މިއިން މި ދައްކައިދެނީ ޙަޤީޤަތުގައި މި ސަރަޙައްދުގައި އިތުރު ރިޒޯޓް އެޅުމުގެ އުއްމީދު އޮތްކަން. އިތުރު ރިޒޯޓް އެޅުމުގެ އުއްމީދަށް އަޅުގަނޑުމެން ބަލާކަމަށްވަންޏާ، އަޅުގަނޑުމެންގެ ދޮށީ ރައްޔިތުންނަށް ހަމަ މަޢާފާއެކީ ދަންނަވާލާނީ، އަޅުގަނޑުމެންގެ އާބާދީއަކީ މިހާރު ޒުވާންވެފައި އޮތް އާބާދީއެއް. އަޅުގަނޑުމެންގެ ދޮށީ ރައްޔިތުންނަށް ހަމަ އެދިވަޑައިގަންނަވާ ހުރިހާ ކަންތައްތަކެއް ސަރުކާރުގެ ތެރެއިން ފުއްދައިދެމުން އެބަ ގެންދަން. ދޮށީ ރައްޔިތުންނަށް އެންމެ އިސްކަމަކަށް ބޭނުންފުޅުވާނީ، ރަނގަޅު ޞިއްޙީ ނިޒާމެއް. އަޅުގަނޑު މި އުއްމީދު ކުރަނީ އިރާދަކުރެއްވިއްޔާ ހަމަ މި ހިސާބުން އެތެރެވަރީގެ ސަރަޙައްދުން ލިބޭނެ އެންމެ ރަނގަޅު ބޭސްފަރުވާ، ދަރުމަވަންތަ ހޮސްޕިޓަލް ނިމިގެން، ދަރުމަވަންތަ ހޮސްޕިޓަލުން ޞިއްޙީ ފަރުވާ ލިބެން ފެށީމާ، އެ ފަރުވާ ލިބިގެންދާނެ. އަޅުގަނޑުމެން ދަތުރުކުރާކަށް އިރާދަކުރެއްވިއްޔާ ނުޖެހޭނެ. އަޅުގަނޑުމެން ރަށުން ފުރައިގެން ދުރު ކަރަކަރައަށްދާކަށް، ސިންގަޕޫރާ ހަމައަށްވެސް ނުގޮސް، އެކަންކަން އަޅުގަނޑުމެންގެ ސަރަޙައްދުން ކުރެވޭނެ ކަމަށް، ނޫނީވިއްޔާ ދަރުމަވަންތަ ހޮސްޕިޓަލުން ފުދިގެންދާނެ ކަމަށް އަޅުގަނޑު ގަބޫލުކުރަން. ދޮށީ ރައްޔިތުންނަށް ޙަޤީޤަތުގައިވެސް އެންމެ ބޮޑަށް ބޭނުންފުޅުވާނީ މިކަން.\nދެން ދޮށީ ރައްޔިތުންނަށް ހަމަ ޒުވާނުންނެކޭ އެއްފަދައިން، އެންމެ ބޮޑަށް ބޭނުންވާނީ ރާއްޖޭގެ ހަމަޖެހުން. ރާއްޖޭގެ އަމާންކަން. ރާއްޖޭގެ އަމާންކަން ގެއްލިގެން ގޮސްފި ކަމަށްވަންޏާ، ދޮށީ ރައްޔިތުންނަށް އެކަންޏެއް ނޫން އެއިން އުނދަގޫވާނީ. ހުރިހާ އުމުރުފުރައެއްގެ މީހުންނަށް، ހުރިހާ ގިންތިއެއްގެ މީހުންނަށް އޭގެ އުނދަގޫތަކެއްވާނެ. މި ސަރަޙައްދުގައި އެއަރޕޯޓެއް ހުޅުވިގެން ގޮސްފައި، އަދި މާދުރުނޫން ހިސާބެއްގައި، ފަރެސްމާތޮޑާގައި އިތުރު އެއަރޕޯޓެއް އައިމާ، މި ދައްކަނީ ވަރަށްގިނަ ރަށްރަށް ޓޫރިޒަމްގެ ދާއިރާއަށް، މި ސަރަޙައްދަށް އަޅުގަނޑުމެން ހުޅުވާ ވާހަކަ. މި ސަރަޙައްދުން އެކަނި، އަޅުގަނޑުމެން މިހާރު ބަހާފައި އޮތްގޮތުން ވެއްޖިއްޔާ، 6000 އެނދު އަޅުގަނޑު ބޭނުންވޭ، ފުރަތަމަ ތިން އަހަރުގެ ތެރޭގައި، ގދ. އަށް އެކަނި ހުޅުވެން. އެކި ރަށްރަށުގައި އެ ދާއިރާއާ ގުޅިގެން ހުޅުވޭނެ އެނދުތަކުގެ ވާހަކަ އެބަ ދަންނަވަން. އަދި އެތަނުގައި ފީޑްކުރާނެ ޒުވާނުން، މަސައްކަތަށް ނުކުންނާނެ ރަށްރަށްވެސް އަޅުގަނޑު އެބަ ދަންނަވަން. މި ދާއިރާއަށް ބަލައިފި ކަމަށްވަންޏާ، އަޅުގަނޑުގެ ލިސްޓްގައި މި ދާއިރާއަށް އެކަނި، މި ތިން އަހަރުގެ ތެރޭގައި، 21 ރަށް ޓޫރިޒަމަށް ތަރައްޤީ ކުރަންޖެހޭނެ. 21 ރަށް ޓޫރިޒަމަށް ތަރައްޤީ ކުރެވޭނެ، މި ދާއިރާއަށް އެކަނި، 4200 އެނދު އެބަ ހުންނަންޖެހޭ. އެއީ، އިރާދަކުރެއްވިއްޔާ ދެން އަންނަ ފަސް އަހަރެއްގެ އެންމެ ފުރަތަމަ ތިން އަހަރުގެ ތެރޭގައި އަޅުގަނޑުމެން ކުރަންހުރި ކަންތައް. މި އަދަދުތަކަށް ބަލައިފި ކަމަށްވަންޏާ، މި ޢަދަދުން އެކަނި މިއީ ގާތްގަނޑަކަށް 7000 ޒުވާނުންގެ ވަޒީފާ. މުޅިން އަލަށް، ޓޫރިޒަމް ދާއިރާގައި މަސައްކަތް ކުރަން އުފެދޭ ހަތްހާސް މީހުންގެ ވަޒީފާ. އަދި މިއާއެކީ ޓޫރިޒަމާ ގުޅުންހުރި އިންޑަސްޓްރީތައް، ގުޅުންހުރި މަސައްކަތްތައް، ލިންކޭޖް އިންޑަސްޓްރީޒް، މީގައި ވަޒީފާ އަދާކުރާ މީހުންގެ ހިސާބެއް އަޅުގަނޑު މިއަކު ނުވެސް ހިމަނަން. މިއީ ހަމަ ސީދާ ޚިދުމަތަށް. މިއީ ހަމަ ސީދާ އެނދަކަށް 1.4 ނޫނީ 1.5ގެ ނިސްބަތުން ޒުވާނުން މަސައްކަތްތަކަށް ނުކުންނާނެވަރު.\nއެހެންވީމާ، ކޮންގޮތަކުންތޯ 21 ރަށް މިތާ ހުޅުވިގެން ގޮސް، ނިމޭއިރު، ކޮން ގޮތަކުންތޯ ގދ. ގައްދޫ އެކަހެރިވާނީ؟ ގައްދޫ އެކަހެރިއެއްނުވާނެ. ގައްދުއަކީ ހަމަ އިޤްތިޞާދީ މި މައި ނާރެހުގެ ތެރޭގައި ހިމެނޭ މުހިއްމު މައި ރަށަކަށް ވެގެންދާނެ. އެކާވީސް ރަށް މި އެނބުރެނީ މި ސަރަޙައްދުގައި. މާވާރުލު އެއަރޕޯޓާއި، ގައްދުއާއި، ފަރެސްމާތޮޑާއާ ކައިރީގައި. ފަރެސްމާތޮޑާގައި އަދި މީގެ އިތުރު ރަށްތަކެއްގެ ވާހަކަ ދެއްކިން. މިއީ ހަމަ ގައްދޫ ސަރަޙައްދުގައި. މައިގަނޑު ގޮތެއްގައި ކަނޑުހުޅުދޫ، ގެމަނަފުށި، ކޮނޑޭ، ގައްދޫ، ދާންދޫ، މި ދާއިރާތަކަށް މިއީ. ގއ.ގެ ބައެއް ރަށްރަށް ވަރަށް ކައިރި، އެހެން ނޫންތޯ މާވާރުލު އެއަރޕޯޓާ. އެހެންވީމާ، މިއާއެކީ މި އަންނަނީ މައިގަނޑު ގޮތެއްގައި ހަމަ ގައްދޫ. މި ސަރަޙައްދުގެ ތަރައްޤީ މި އަންނަނީ. އެހެންވީމާ، ﷲގެ ރަޙްމަތުން މިކުރެވޭ މަސައްކަތަކީ، އިޤްތިޞާދީ ފުދުންތެރިކަން އިތުރުކުރަން އަޅުގަނޑުމެން ކުރާ މަސައްކަތް.\nއަޅުގަނޑުގެ ވާދަވެރިން ދައްކަވާ ވާހަކައިގައި، މި ވާހަކައެއް ނޫން ދައްކަވާނީ. އަޅުގަނޑުގެ ވާދަވެރިން ދައްކަވާ ވާހަކައިގައި އެއްގޮތަކަށްވެސް ވިދާޅެއްނުވާނެ، އެބޭފުޅުންގެ ސަރުކާރެއް އޮތްއިރު، މި ރަށްރަށަށް އޮތްއިރު ކޮށްދެއްވީ ކޮންކަމެއްކަން. ގައްދޫގައި ހަމަ ޒުވާން ކުއްޖަކު ސުވާލުކޮށްލައްވާ، އެ ސުވާލު. އަޅުގަނޑު މި ދަންނަވަނީ އެ ސުވާލުގެ ޖަވާބު އޮތްގޮތް. އެބޭފުޅުން ކީކޭތޯ ވިދާޅުވަނީ، 27 މިލިއަން ޚަރަދު ކުރެއްވީ. ގައްދުއަކީ 3000 އަށްވުރެ ބޮޑު އާބާދީއެއް އުޅޭ ތަނެއް. 27 މިލިއަން، އެބޭފުޅުން ހޭދަކުރެއްވީ. އޭރުއޮތީ އެކަހެރިވެފައި. މިއަދު އަޅުގަނޑުމެން މި ދަންނަވަނީ، މިއަދު މިހާހިސާބަށް ދިޔައިރު، އަޅުގަނޑުމެން 240މިލިއަން، ނޫނީ މީގެ ނުވަ ގުނަ ހޭދަކޮށްފީމޭ.\nއެހެންވީމާ، ހޭދަކުރުމަށް ބަލާކަމަށްވަންޏާ، ކީއްކުރަންތޯ، އެބޭފުޅުން ތަރައްޤީގެ ވާހަކަ ދައްކަވަނީ؟ އެބޭފުޅުން ތަރައްޤީގެ ވާހަކައެއް ނުދައްކަވާނެ. އަޅުގަނޑުމެން ޢާންމުކޮށް ހުރިހާ މަޝްރޫޢުތަކެއްގައި ތަރައްޤީގެ ވާހަކަ އެބަ ދައްކަން. އަޅުގަނޑުމެން އެބަ ބުނަން، އެބޭފުޅުންގެ ސަރުކާރުގައި، އެދިޔަ ތިން އަހަރާއި، ފަހުން ޖެހިގެން އައި ދެ އަހަރާއެކީ، އެބޭފުޅުން ހިންގެވި ކޮންމެ ބޮޑު މަޝްރޫޢަކަށް އަޅުގަނޑުމެންގެ ސަރުކާރު އެވަނީ ހަ މަޝްރޫޢު ހިންގައިދީފައި. އެއީ މުޅި ރާއްޖޭގެ ހުރިހާ ހިސާބެއްގައި. ރާއްޖޭގައި އިރާދަކުރެއްވިއްޔާ އެއްވެސް ރަށެއް ނޯންނާނެ، ވަރަށްމަދު ކުދިކުދި ރަށްރަށް ފިޔަވައި އެއްވެސް ރަށެއް ނޯންނާނެ، މި ސަރުކާރުން މި ތަރައްޤީގެ މަޝްރޫޢުގެ ދިލަނުޖެހޭ ހަމަ އެއްވެސް ރަށެއް ނޯންނާނެ. އަދި އެ ރަށްރަށާ ދޭތެރޭގައި، ހުރި މަދު ރަށްކޮޅެއް އިނގޭތޯ. ހުރި މަދު ރަށްކޮޅެއް. ގާތްގަނޑަކަށް އަޅުގަނޑު ހަމަ ދަންނަވާނީ، ދެއަތުގެ އިނގިލިކޮޅުން ގުނައިލެވޭވަރުގެ މަދު ރަށް އޮންނާނީ. އަޅުގަނޑުމެން ދާދިފަހުންވެސް އެކަން ބެލީމު. ހަމަ ކޮންމެ ރަށެއްގައިވެސް ކޮންމެވެސް ބޮޑު މަޝްރޫޢެއް ހިނގާފައި އޮންނާނީ. އަދި ބައެއް ރަށްރަށުގައި، މިސާލަކަށް، ގައްދުއަށް އެކަނި ބެލިކަމުގައިވީނަމަވެސް، ގައްދޫގައިވެސް މި ދައްކަނީ ތިން ހަތަރު މަޝްރޫޢެއްގެ ވާހަކަ.\nމިއާއެކީ މުޅި ރާއްޖެއަށް ޢާންމުވާ އިޤްތިޞާދީ ތަޞައްވުރެއްގެ ވާހަކަ އަޅުގަނޑު ދައްކަމުން މި އަންނަނީ. މުޅި ރާއްޖެއަށް ޢާންމުވާ އިޤްތިޞާދީ ތަޞައްވުރެއްގެ ވާހަކަ ދައްކާއިރު، އަޅުގަނޑުމެން ގަބޫލު އެބަ ކުރަން. މި ސަރަޙައްދަށް އެންމެ މުހިއްމު ދާއިރާއަކަށް، ކުރިއަށް ދިޔުމުގެ އެންމެ މުހިއްމު ދާއިރާއަކީ، މުޅި ރާއްޖޭގެ އިޤްތިޞާދު ކުރިއަށް ދިޔުމުގެ އެންމެ މުހިއްމު ޞިނާޢަތް. އެއީ ޓޫރިޒަމް. އެހެންވީމާ، އަޅުގަނޑު މި ދައްކާ ވާހަކައެއް ތިޔަބޭފުޅުންނަށް ރަނގަޅަށް ގަބޫލުކުރެއްވިއްޖެ ކަމަށްވަންޏާ، ރަނގަޅަށް ތިޔަބޭފުޅުންނަށް ފަހުމްކުރެއްވޭ ކަމަށްވަންޏާ، ޓޫރިޒަމްގެ ދާއިރާގެ ދެން ތަރައްޤީ، ޤައުމީ ތަރައްޤީގެ ބޮޑުބައި، ބޮޑު ޙިއްޞާ، އޭގެ މާނައަކީ ބޮޑު މަންފާ ލިބެން އޮތީ ހަމަ ޙަޤީޤަތުގައިވެސް ހުވަދުއަތޮޅަށް. އެހެންވީމާ، ހުވަދުއަތޮޅަށް، ކުރިއަށް އޮތް އަހަރުތަކުގެ ތެރޭގައި، ޓޫރިޒަމް އައިސްގެންދާނެގޮތް ތިޔަބޭފުޅުން ވިސްނާވަޑައިގަންނަވާ!\nއަޅުގަނޑު އިޢުލާނު ކުރިން، ކުޅުދުއްފުށީ ސަރަޙައްދަށް އުތުރަށް، ކުޅުދުއްފުށީ ސަރަޙައްދުގައި 3000 އެނދުގެ ވާހަކަ. އެކަމަކު މިހާރު އަޅުގަނޑުމެން މި ދަންނަވަނީ، މި ތިން އަހަރު އެކަނި ގދ. އަށް 6000 އެނދު، ގއ. އަށް 4000 އެނދު އިތުރުވޭ. އެއީ، މިހާރު ހުރި ހަތް ރިޒޯޓުގެ އިތުރުން ދައްކާ ވާހަކަ އެއީ.\nއެހެންވީމާ، މިއީ ޒުވާނުންވެސް، މިއީ ހޭލުންތެރި މީހުންވެސް އަދި މިއީ މީހުން، އެހެން މީހުންނަށް ދައްކައިދޭންވީވެސް މެސެޖަކީ. މި ކުރިއެރުން އަޅުގަނޑުމެންގެ ކޮންމެ ރަށެއްގައި މިގޮތަށް އައިސްގެން ނޫނީވިއްޔާ، މުޅި ރާއްޖެ އެއްކޮށް ކުރިއަށްދާނެ ގޮތެއް ނޯންނާނެ. ރާއްޖެ އެއްކޮށް މިގޮތަށް، އިޤްތިޞާދީ ގޮތުން ތަނަވަސްވާންޖެހޭ ސަބަބު ވަރަށްސާފު. އަޅުގަނޑު ހަމަ ވަރަށް ކުޑަކުޑަ މިސާލެއް ތިޔަބޭފުޅުންނަށް ދަންނަވާނަން.\nއަޅުގަނޑުމެންގެ ރާއްޖޭގައި އެންމެ ދަތިވެފައި އޮތް އެއްކަމަކީ، ދޮށީ ރައްޔިތުންނަށް، ހުރިހާ ޢުމުރުފުރައެއްގެ ރައްޔިތުންނަށް އެންމެ ދަތިވާ ކަމަކީ ޞިއްޙީ ދާއިރާގެ ފަރުވާ. މި ހިސާބުތަކަށް އައިމާ އަޅުގަނޑުމެންނަށް އެނގޭ، މި ދާއިރާތަކުގައިވެސް ޞިއްޙީ ފަރުވާދޭނެ މަރުކަޒުތައް އެބަހުރި. އެހެންނަމަވެސް، ރާއްޖޭގައި ހުރި އެންމެބޮޑު ހޮސްޕިޓަލް، މާލޭގައި އެހެރަ އައި.ޖީ.އެމް.އެޗް. ހޮސްޕިޓަލް، ދާދިފަހާ ޖެހެންދެން އަޅުގަނޑުމެން މިއުޅުނީ އެމް.އާރު.އައި މެޝިނެއް ނުހޯދިގެން. އެކަމަކު މިހާރު އެއީ ކަށީގެ މައްސަލަތަކާއި، ނާރުގެ މައްސަލަތައް ތަޙުލީލު ކުރުމުގައި، ހުރިހާ ތަނެއްގައިވެސް ބޭނުންކުރަނީ އެމް.އާރު.އައި. އެ އިމޭޖިންގ ބޭނުންކޮށްގެން އަޅުގަނޑުމެންގެ ޑޮކްޓަރުން ބަލިތަކަށް ފަރުވާ މި ހޯއްދަވައިދެއްވަނީ. އެކަމަކު މިއޮތްހާ ދުވަސް ދިޔައިރު، ކީއްވެގެންތޯ އެމް.އާރު.އައި މެޝިނެއް އަޅުގަނޑުމެންގެ ހޮސްޕިޓަލްގައި ނެތީ. މާލޭގައި ހުރި ދެވަނަ ހޮސްޕިޓަލް، އަމިއްލަ ފަރާތެއްގެ ހޮސްޕިޓަލް، އޭ.ޑީ.ކޭގައި އެމް.އާރު.އައި މެޝިން ބަހައްޓައިގެން ހިނގާތާ ދުވަސްތަކެއްވެއްޖެ.\nޞިއްޙީ ދާއިރާއަކީ ހަމަގައިމުވެސް ސަރުކާރުން އިހުމާލުކޮށްލާފައި އޮތް ދާއިރާއެއް ނޫން. ޞިއްޙީ ދާއިރާއަށް އަބަދުވެސް ސަރުކާރުން ވަރަށްބޮޑެތި ހޭދަތަކެއް ކުރޭ. އެހެންނަމަވެސް، އަޅުގަނޑުމެންގެ ފުދުންތެރިކަން ނެތުމާއެކީ، އަޅުގަނޑުމެން އަބަދުވެސް މިތިބީ ކޮންމެވެސް ޤައުމެއްގެ ދީލަތި އެހީތެރިކަމަކަށް އެދިއެދި. ސަރުކާރުތަކަށް އެ ޝައުޤުވެރިކަން އޮތީ އެކި ޤައުމުތަކުން ދީފައި. ސަރުކާރުތަކުން އިންތިޒާރުކޮށްގެން ތިބީ އެކުވެރި ޤައުމަކުން މި ލިބިއްޖެ ކަމަށްވަންޏާ، ރައްޔިތުންނަށް ފަސޭހަވެގެންދާނޭ. އަޅުގަނޑުގެ ސަރުކާރު އައިއިރުވެސް ތިން ހަތަރު އަހަރުވެއްޖެ، އެމް.އާރު.އައި މެޝިނެއްގެ އިންތިޒާރުގައި، ކޮންމެ ސަރުކާރަކުން ލިބޭނެކަމުގެ އިންތިޒާރުގައި ދިވެހި ސަރުކާރު އޮތްތާ. އެހެންނަމަވެސް، އަޅުގަނޑަށް އެކަން ކަމުނުދާތީ، އެ ސަރުކާރަކުން އަދި މެޝިނެއް ދެއްވި ނަމަވެސް، އަޅުގަނޑުމެން އުފަލާއެކީ ބަލައިގަންނާނެ. އެކަމަކުވެސް އެކަން ކަމުނުދާތީ، އަޅުގަނޑުމެންގެ އަމިއްލަ ފުދުންތެރިކަމެއް އުފައްދަން ބޭނުންވީ. އިރާދަކުރެއްވިއްޔާ، މިހާރު އެމް.އާރު.އައި މެޝިން ބެހެއްޓިގެން ހިނގާތާ ދެ އަހަރެއްހާ ދުވަސް ވެގެން މިދިޔައީ. މިއީ އަމިއްލަ ފުދުންތެރިކަން އިތުރުކުރަންޖެހޭ ސަބަބަކީ. މިވަރުގެ ކަމެއް ކޮށްލަންވެސް، މީގެކުރިން އަޅުގަނޑުމެން މި ދާންޖެހެނީ ބޭރަށް. މިވަރުގެ ކަމެއް ކޮށްލަންވެސް އަޅުގަނޑުމެން މި ދާންޖެހެނީ ބޭރަށް. އެކަމަކު މިކަންކަން މިއަދު އަޅުގަނޑުމެން ކުރުމުގައި، އަމިއްލަ ކެޕޭސިޓީ، ނޫނީ އަމިއްލަ ހަކަތަ އަޅުގަނޑުމެންގެ ހުންނަންޖެހޭ ސަބަބު މި ދަންނަވާލީ. މި ސަބަބަށްޓަކައި އަޅުގަނޑުމެން ބޭނުންވަނީ އިޤްތިޞާދީ ގޮތުން އަޅުގަނޑުމެންގެ ރާއްޖެއަކީވެސް ރިޒިލިއަންޓް، ނޫނީ އަޅުގަނޑުމެންގެ އިޤްތިޞާދަކީ، އިޤްތިޞާދުގެ ހަކަތަ ހުރިވަރުގެ އިޤްތިޞާދަކަށް ވެގެންދާން. އެކަން ކުރެވެން މި އަންނަނީ، އިޤްތިޞާދުގައި މިހިރަ ބޮޑެތި މަޝްރޫޢުތައް، ނޫނީ ބޮޑެތި ޞިނާޢަތްތަކަށް ބޭނުންވާ މަޝްރޫޢުތައް ހިންގިގެން.\nގައްދޫގައި ވާހަކަ ދައްކާއިރު ޝައްކެއްވެސްނެތް، ޚާއްޞަކޮށް، ގދ.ގައި ފަރެސްމާތޮޑާ، ގައްދޫ، އަދި މި ހިސާބުގަނޑުގައި މިހިރަ ރަށްތަކުގެ ވާހަކަ ދައްކާ ކަމަށްވަންޏާ، އަޅުގަނޑުމެން ހަމަ އަބަދުވެސް މަސްވެރިކަމުގެ ވާހަކަ ދައްކާނެ. އެންމެ މުހިއްމު ޞިނާޢަތަކަށް މިއޮތީ މަސްވެރިކަން. މަސްވެރިކަމުގެ މި ޞިނާޢަތުގައިވެސް އަޅުގަނޑު މިހާރު ބައެއް ވާހަކަ ދަންނަވައިފިން. ޙަޤީޤަތުގައި މަސްވެރިކަމުގައި މިހާރު ދިމާވާ މައްސަލަތައް ޙައްލުވެގެންދާނެ ކަމަށް އަޅުގަނޑަށް އިންތިޒާރު ކުރެވޭ. އެ ކަށަވަރުކަން އަޅުގަނޑަށް އެބަ ލިބޭ. މަސްވެރިންނަށް، މަސްވެރިން ބާނާ މަހުގެ އަގު، ދުވަހުން ދުވަހަށް ކްލިއަރ ކުރެވޭނެ މެކޭނިޒަމެއްގެ ވާހަކަ އަޅުގަނޑު ދައްކައިފީމު. މަސްވެރިންނަށް، ނޫނީ މަސްވެރި ދޯނިތަކުން ފަށާގޮތަށް، މަސްވެރިންނަށް ޑެބިޓް ކާޑެއް ތަޢާރުފްކުރާ ވާހަކަ އަޅުގަނޑު ދައްކައިފީމު. އަޅުގަނޑުމެން ދައްކައިފީމު، އިތުރު އައިސް ޕްލާންޓް ބެހެއްޓުމުގެ މަޝްރޫޢުތަކެއް ފަށްޓާ ވާހަކަ. އިތުރު ރަށްރަށުގައި، އައިސް ޕްލާންޓްތައް ބެހެއްޓުމުގެ ވާހަކަ އަޅުގަނޑުމެން ދައްކައިފީމު. އޭގެތެރޭގައި ޙަޤީޤަތުގައިވެސް އިތުރު ރަށްރަށުގައި، އައިސް ޕްލާންޓްތައް ބެހެއްޓިގެން ދިޔުމަކީ، މި ސަރަޙައްދަށް، މި އައިސް ހޯދުމަށް ދަތިވާ ދަތިވުން ޙައްލުވެގެންދާނެކަމެއް.\nޒުވާން މަސްވެރިން ނެރުމަށްޓަކައި، އާ ޖީލެއްގެ ދޯނި ތަޢާރުފު ކުރާ ވާހަކަ އަޅުގަނޑުމެންނަށް ދެއްކިއްޖެ. ޒުވާނުންގެ ޝައުޤުވެރިކަން ހުންނާނެ، އެ ދޯނިފަހަރުގައި މަސްވެރިކަން ކުރަން. ހަމައެއާއެކީ، އަޅުގަނޑުމެން ހަމަ އެއްގޮތަކަށްވެސް އައިސް ޕްލާންޓަކަށް ޑިޕެންޑް ނުކޮށް، ދޯނިފަހަރުގައި އައިސް އުފެއްދޭނެ ނިޒާމެއް ޤާއިމުކުރާ ވާހަކަވެސް އަޅުގަނޑުމެން ދައްކައިފީމު. އޭގެ ތަޙުލީލުތައް މިހާރު ކުރެވިއްޖެ. އިރާދަކުރެއްވިއްޔާ، ވަރަށް އަވަހަށް މީގެ ދޯންޏެއްގައި، އައިސް އުފެއްދުމުގެ ޖާގަ ހޯދޭތޯ، ނޫނީވިއްޔާ އެ ކެޕޭސިޓީ ޓެސްޓް ކުރުމުގެ މަސައްކަތް އަޅުގަނޑުމެން އެބަކުރަމު. އެކަންކަން ވެއްޖެ ކަމަށްވަންޏާ، ޙަޤީޤަތުގައި، މި އައިސް ޕްލާންޓަށް ޑިޕެންޑް ކުރާވަރުވެސް ކުޑަވެގެންދާނެ.\nއެހެންނަމަވެސް، ހަމަ ދަންނަވާލަން ބޭނުންވަނީ، ހަމަ މި ސަރަޙައްދުތަކުގައި އިތުރު އައިސް ޕްލާންޓް ބެހެއްޓުމުގެ މަސައްކަތްވެސް އަޅުގަނޑުމެން އެބަ ކުރަމޭ. އެހެންވީމާ، މިހާރު މަސްވެރިންނަށް ދިމާވެފައި ހުރި މައްސަލަތަކަކީ ޙަޤީޤަތުގައިވެސް ދަތި މައްސަލަތަކެއް. އެންމެ ބޮޑު މައްސަލައަކަށް ދިމާވަނީ، އެންމެ ވަރުގަދަ މޫސުމެއްގައި، މަސްވެރިކަމުގެ އެންމެ ވަރުގަދަ މޫސުމެއްގައި، ތިން ހަތަރު ސަތޭކަ ޓަނުގެ މަސް ކިރައިފި ކަމަށްވަންޏާ، ސަރުކާރަށް އެ މަސް ގަނެވޭނެ އިންތިޒާމު މިހާތަނަށްވެސް ދިޔައީ ނެތި. އެހެންވީމާ، އެއީ އަޅުގަނޑުމެން އެޑްރެސް ކުރަންޖެހޭ ކަންކަމުގެ ތެރޭގައި އެންމެ މުހިއްމު ކަންކަމަކީ.\nއެކަމަކު މިހެންގޮސް ވަކި ކޮންކަމެއްތޯ މި ސަރުކާރު އައިއިރު، އެޑްރެސް ކުރަން ނުޖެހެނީ؟ މީގެކުރީގައި ތިއްބެވި ބޭފުޅުންވެސް މިކަންކަން ޙައްލުކޮށްދެއްވިނަމަ، އަޅުގަނޑު ފަރެސްމާތޮޑާއަށް އައިމާ، އަޅުގަނޑު ގައްދުއަށް އައިމާ، ނޫނީ އަޅުގަނޑު އެހެން ރަށަކަށް އައިމާ، ހުރި ކަންތައްތަކުގެ ވާހަކައެއް އަޅުގަނޑު ކައިރީގައި ވިދާޅެއްނުވާނެ، މި ހުރިހާ ކަމެއް ފުރިހަމަވެފައި ހުރިއްޔާ. އެހެންވެގެން އަޅުގަނޑުމެން ގަބޫލުކުރަނީ، އެއްވެސް ރަށަކަށް ބޭނުންވާ ހުރިހާ ކަންތައްތަކެއް ފުދިގެނެއް ނުދާނެ، އެ ރަށުގައި ހުރި ރިސޯސް ބޭނުންކޮށްގެނެއް.\nއަޅުގަނޑުމެންގެ ދައުލަތަކީ ޔުނިޓަރީ ދައުލަތެއް. ހިންގުމުގައިވެސް ޔުނިޓަރީ ދައުލަތެއް. އަދި ރިސޯސް އެލޮކޭޓް ކުރުމުގައި، ނޫނީވިއްޔާ ޤައުމަށް ލިބޭ ފައިސާ، ނޫނީ ޤައުމަށް ލިބޭ އާމްދަނީ ބެހުމުގައިވެސް އަޅުގަނޑުމެންނަކީ ޔުނިޓަރީ ދައުލަތެއްކަން ގަބޫލުކުރަންވާނެ. އަޅުގަނޑުމެންގެ މުޅި ސަރުކާރަށް ލިބޭ އާމްދަނީއަކީ، މުޅި ހުރިހާ ރައްޔިތުންގެ މައްޗަށް ބެހިގެންދާނެ އާމްދަނީ. އޭގައި އާބާދީއާއި، ރަށަށް އެންމެ ބޮޑަށް ބޭނުންވެފައި ހުރި ކަންކަމަށް ވިސްނާފައި، މި ތަރައްޤީގެ މަޝްރޫޢުތައް މިދަނީ. އެއްވެސް ރަށަކުން، އެ ރަށަކުން ލިބޭ އާމްދަނީއަކުން، ނޫނީ އެރަށަކަށް ލިބޭ ވަސީލަތަކުން އެ ރަށަކަށް ބޭނުންވާނެ ހުރިހާ ކަމެއް ފުދިގެނެއް ނުދާނެ.\nގައްދޫގެ ރައްޔިތުން ޚިޔާލަށް ގެންނަވާ! ގައްދުއަށް ލިބޭ އާމްދަނީއަކުން، މިތާ ކައިރިން ކުރެވޭ މަސައްކަތަކުން، ނޫނީވިއްޔާ މިތާ ކައިރީގައި ގަން އޮވެގެން، ގަމުގައި ދަނޑުގޮވާން ކޮށްގެން، ނޫނީ އެހެންވެސް ކަމަކުން ލިބޭ އާމްދަނީން، ގައްދުއަށް ގަބޫލުކުރެވޭތޯ، 40 މިލިއަނުގެ މަޝްރޫޢެއް، ނަރުދަމާގެ މަޝްރޫޢެއް، ފެނުގެ މަޝްރޫޢެއް، ނޫނީ އެއަރޕޯޓެއް އެޅުމުގެ ހަކަތަ، އެއިން ލިބޭނެތޯ؟ އެ ވިސްނުމަކީ ބޯދާ ވިސްނުމެއް. އެއީކީ ވާނެ ކަމެއް ނޫން. އެކަންކަމެއް ނުކުރެވޭނެ. ގައްދޫގައި 3000 ރައްޔިތުން އެބަތިބި. 3000 ދިވެހި ރައްޔިތުން ދިރިއުޅުއްވާ. އަދި މިތާ ކައިރީގައި ބޮޑެތި ރަށްރަށް އެބަހުރިވެސްމެ. އެހެންނަމަވެސް، މިއަށްވުރެ މާ ކުދި ރަށްރަށް، ރާއްޖޭގެ އެކި ހިސާބުގައި މިހިރީ. މި ރަށްރަށަށް ބަލާކަމަށްވަންޏާ، ތިން ހަތަރުސަތޭކަ މީހުން އުޅޭ އާބާދީ އޮންނަ ރަށްރަށުގައި، ކިހިނެއްތޯ އެ ރަށުން އުފައްދާ ހަކަތައެއް، ނޫނީ އެ ރަށުން ލިބޭ އެއްޗަކުން އެ ރަށުގައި ދެކޮޅުޖައްސާނީ؟\nއެހެންވީމާ، މިކަހަލަ ވާހަކަ އަޅުގަނޑުމެންނަށް މިހާރު އިވެމުން މިދަނީ. އަޅުގަނޑު ހަމަ ގައްދޫގެ ރައްޔިތުންނަށް ދަންނަވައިލެވެނީ، މިކަހަލަ ވާހަކަތަކަށް ހޭލާ ތިއްބަވާށޭ. ސަމާލުވެވަޑައިގަންނަވާށޭ. އަޅުގަނޑުމެން ތަޖުރިބާ ކޮށްފީމޭ، މިކަންކަން މީގެކުރިންވެސް. ފައިދާވާ ބޮޑެތި ވިޔަފާރި ކުންފުނިތައް، އޭގެ ފައިދާއަށް އަސަރުކުރާގޮތަށް، ނޫނީ އެތަންތަނުގައި ތިބި ޒުވާން މުވައްޒަފުންނަށް އަސަރުކުރާގޮތަށް، ކުންފުނިތައް ސްޓްރީމްލައިން ކުރާ ވާހަކަ ދެއްކީމާ، ނޫނީ ކުންފުނިތައް ޑައުންސައިޒް ކުރާ ވާހަކަ ދެއްކީމާ، ނޫނީ ކުންފުނިތައް ކުރާނީ ހަމައެކަނި އެ ކުންފުނިން ކުރާ އަސާސީ މަސައްކަތޭ ބުނީމާ، އަޅުގަނޑުމެންގެ ޚިޔާލަށް ފުރަތަމަވެސް އަންނަންވާނެ، ކުންފުނިތައް، ސަރުކާރުން ހިންގާ ބޮޑެތި ހިންގާ ކުންފުނިތައް ހަލާކުވެއްޖިއްޔާ، އަޅުގަނޑުމެންގެ އިޤްތިޞާދުގެ ތަނބުތަކަށް އެ ގުޑުންއެރީ. އެހެންކަމަށްވަންޏާ، ދެން އަޅުގަނޑުމެންނަކަށް މިކަހަލަ މަޝްރޫޢުތަކެއް ނުހިންގޭނެ. މިރަށުގެ ނަރުދަމާގެ ނިޒާމު. ކޮން ކުންފުންޏަކުންތޯ އައިސް މިކަން މިކުރަނީ؟ ސަރުކާރުގެ ކުންފުންޏަކުން ދޮގެއްތޯ މިކަން މިކުރީ. އެމް.ޑަބްލިޔޫ.އެސް.ސީ.އިން މިކަން ކޮށް މި ނިންމީ. އެމް.ޑަބްލިޔޫ.އެސް.ސީ.ގެ އެވަރުގެ ހަކަތައެއް އަޅުގަނޑުމެންނަށް ތަރައްޤީ ކުރެވިފައި ނެތްނަމަ، ކޮންގޮތަކުންތޯ މިކަން ކުރާނީ؟ ރަނގަޅަށް ދޮގެއްތޯ އަދި މިދަނީ. ހަމަ އެގޮތަށް އެމް.ޓީ.ސީ.ސީ. މިދަތުރުފަތުރު ނިޒާމުގެ ހުރިހާ ބުރައެއް އުފުލައިގެން ހިންގައިދޭ ބަޔަކީ އެމް.ޓީ.ސީ.ސީ. އަދި އެމް.ޓީ.ސީ.ސީ އަށް ބޭނުންވާ ވަސީލަތްތައް ހޯދައިދިނީމާ، މިއަދު އެމް.ޓީ.ސީ.ސީ އަކީ އިރާދަކުރެއްވިއްޔާ ރަނގަޅު ފައިދާ ނެރޭ ކުންފުންޏެއް. މި ކުންފުނިތަކަށްވުރެ ބޮޑު ކުންފުންޏެއް އެސް.ޓީ.އޯ އެއީ.\nއެހެންވީމާ، އަޅުގަނޑަށް ވަރަށް އުނދަގޫވޭ، މިކަހަލަ ވާހަކަތައް އިވޭތީ. އަޅުގަނޑަށް އުނދަގޫވާ ސަބަބަކީ، އަޅުގަނޑަށް ގަބޫލުކުރެވޭ، ދިވެހިރާއްޖެ 2013 ވަނަ އަހަރު އިޤްތިޞާދީ ގޮތުން އޮތް ޙާލަތު އަޅުގަނޑަށް ވަޒަންކުރެވޭ. އެ ޙާލަތު އެނގިވަޑައިގަންނަވާނެ، އަޅުގަނޑުމެންގެ ތެރޭގައި މި ތިއްބެވި ހުރިހާ ޒުވާނުންނަށް. އެ ޙާލަތު ހަމަ ވަރަށް ރަނގަޅަށް އެނގިވަޑައިގަންނަވާނެ، އަޅުގަނޑުމެންގެ މެންބަރު ރަޝީދަށް. އެއީ، އަބަދުވެސް ބަޖެޓް ފޮތްތައް އެބޭފުޅުން ބައްލަވާނެ. ދިރާސާތައް ކުރައްވާނެ. އަބަދުވެސް ރާއްޖެއަށް ވަންނަ އާމްދަނީ އެބޭފުޅުންނަށް ފެނިވަޑައިގަންނަވާނެ. ކުރާ ޚަރަދު ފެނިވަޑައިގަންނަވާނެ. އަދި ބޭރުން ނަގާ ދަރަންޏާއި، ފައިސާ ނަގާ ނެގުން އެބޭފުޅުންނަށް ފެނިވަޑައިގަންނަވާނެ. އެކަމަކު މިއަދުވެސް ދިވެހިރާއްޖެއަށް ފައިސާ ދިނުމުގައި ދަތިތަކެއް ނެތް. އަޅުގަނޑުމެންނަށް އިރާދަކުރެއްވިއްޔާ އެކަންކަން އެބަ ކުރެވޭ. އެއީ އިޤްތިޞާދު ރަނގަޅު ބިންގަލެއްގެ މަތީގައި އޮތީމާ، މިކަހަލަ ބޮޑެތި ކަންކަން މި ވެގެން މިދަނީ.\nއެހެންވީމާ، މިކަންކަން ކުރުމުގައި، އަޅުގަނޑުމެންގެ ކުންފުނިތަކަށް އަނެއްކާވެސް އަނަރޫފަކަން އަންނަވަރުގެ ކަންކަން ކުރާވަރުގެ ވާހަކަ ދެއްކީމާ، ހަމަގައިމުވެސް އަޅުގަނޑުގެ ގައިން ހީބިހިނަގައިގެންދޭ. އެންމެ ފަސޭހަކަމަކީ، ބަޔަކު އާރާސްތުކޮށްފައި ހުންނަ ކަންތައްތައް ބިމާ ހަމައަށް ތިރިކޮށްލުން. ރާއްޖެއަށް ކާޑު ގެންނަ ކުންފުނިތަކެއް ނޫޅޭ. ރާއްޖެއަށް ކާޑު ގެންނަ ކުންފުންޏަކަށް، އަދި ރާއްޖޭގައި 24 ގަޑިއިރު ހުރިހާ ހަކަތައަކާއެކީ، 24 ގަޑިއިރު ކަރަންޓްދޭ ކުންފުނި ސަބްސިޑައިޒް ކުރާ ކުންފުންޏެއްގެ ގޮތުގައި މިހާރު މިއޮތީ އެސް.ޓީ.އޯ ވެފައި. ރާއްޖޭގެ ގިނަ ދިމަދިމާއަށް ފެނަކައިން ކަރަންޓް މި ދެމުންދަނީ.\nއަޅުގަނޑުމެންގެ ޚިޔާލަށް ގެންނަވާ! ގައްދޫގައި މިކަން ހިނގަމުންދާއިރު، ކިހިނެއްތޯ ވާނީ މިސާލަކަށް، އެސް.ޓީ.އޯ ކަންފަތިވެގެން ހިނގައްޖިއްޔާ. އަޅުގަނޑު ބޭނުންވޭ ހަމަ ރައްޔިތުންގެ ތެރެއިން ކޮންމެ ޒުވާނަކުވެސް، ހޭލުންތެރި ކޮންމެ ބޭފުޅަކު މިކަހަލަ ކަންކަމާ ދޭތެރޭގައި ވިސްނާވަޑައިގަންނަވަން. މިއަދު ހިސާބެއް ނަގާފައި ބަލައިލިޔަސް، އެސް.ޓީ.އޯ އިން ވިދާޅުވާނެ، ފެނަކައިން ތިމަންނާމެންގެ ތެޔޮ ބިލްތަކަށް ގާތްގަނޑަކަށް 500 މިލިއަން ދޭން އެބައޮތޭ. ހަމަގައިމުވެސް އެ 500 މިލިއަނެއް، އަޅުގަނޑުމެންގެ ޚަޒާނާއަކުން، ނޫނީވިއްޔާ އަޅުގަނޑުމެންގެ ފިނޭންސް މިނިސްޓްރީއަކުން ނަގާފައި ދޭނެ ހަކަތައެއް މިވަގުތަކު ނެތް. އެ ހަކަތަ ނެތް ގޮތަކީވެސް، އަޅުގަނޑުމެންނަކީ އަޅުގަނޑުމެން ނަގާފައި ހުރި ލޯނުތައް އަދާކުރަމުން، އަދި ކުރީގެ ސަރުކާރުގެ ލޯނުތައް އަދާކުރަމުން، އަދި ނުވިތާކަށް ކުރީގެ ސަރުކާރުން ހަދާފައި ހުރި ވިޔާނުދާ އިންވެސްޓްމަންޓްތައް، ބަދަލުދީފައި ސަރުކާރަށް ނަގަންޖެހުމުގެ ސަބަބުން އެތައް ބޮޑެތި ކަންތައްތަކެއް އަޅުގަނޑުމެން ތަޙައްމަލްކޮށްފީމު. އެހެންނޫންނަމަ، ސަރުކާރުގެ އިޤްތިޞާދީ ޙާލަތު، ނޫނީ މާލީ ޙާލަތު މިއަށްވުރެ އެތައް ތަނެއް ރަނގަޅުވެގެންދާނެ.\nއެހެންވީމާ، އެސް.ޓީ.އޯއަކީ އެވަރުގެ ކުންފުންޏަކަށްވާތީ، ސަރުކާރުން، ޓްރެޜަރީން އަދި ފައިސާ ނުލިބުނަސް އެސް.ޓީ.އޯ ދުވަސްތަކެއް ވަންދެން ހިންގާނެ. ފެނަކައިގެ އިންޖީނުގެތައް މިތާ ހިނގާނެ. ރާއްޖޭގެ އެކި ހިސާބުގައި ފެނަކައިގެ އިންޖީނުގެތައް ހިނގާނެ. އެކަމަކުވެސް އެކަން އެ ކޮށްދޭ ބަޔަކީ މިއަދު އެސް.ޓީ.އޯ.ގެ އެ ހަކަތަ ހުރީމާ އެސް.ޓީ.އޯ. އެހެންވީމާ، އެސް.ޓީ.އޯ ހަމައެކަނި ކާޑު ގެނެސް ވިއްކާ ކުންފުންޏަކާ ހަމަޔަށް ތިރިވެއްޖެ ކަމަށްވަންޏާ، އެސް.ޓީ.އޯއަކަށް މިކަމެއް ނުކުރެވޭނެ. އެސް.ޓީ.އޯގައިވެސް އެތިބީ ޒުވާން މުވައްޒަފުން. ކޮންމެ މުވައްޒަފަކާއެކީ އޭނާއަށް ލިބޭ އާމްދަނީއަކުން ދިރިއުޅޭ ތިން ހަތަރު މީހުން ޢާއިލާއެއްގައި ތިބެއްޖެ ކަމަށްވަންޏާ، މި ދައްކަނީ ކިތައް ރައްޔިތުންގެ ވާހަކަތޯ؟ އަޅުގަނޑުގެ ހިސާބު ގޯސް ނޫނީވިއްޔާ، އަޅުގަނޑަށް ހަނދާންވާގޮތުން ވެއްޖިއްޔާ އެސް.ޓީ.އޯ.ގައިވެސް އަށެއްކަ ސަތޭކަ މުވައްޒަފުން އުޅޭނެ. މިހާކަންހާވަރު އުޅޭނެތޯ؟ ކީކޭތޯ؟ އެހެންވީމާ، އަޅުގަނޑު މިއުޅެނީ ވަރަށް ފަހަތުގައި. އަޅުގަނޑު ހީކުރީ އަށްސަތޭކައޭ. އެކަމަކު އެސް.ޓީ.އޯ ގައި މިއަދުގެ އެމްޕްލޯއިމަންޓް ފިގަރއަކީ 2100. އެހެންވީމާ، ދެހާސް އެއްސަތޭކަ މީހުންނަށް އެވްރެޖްކޮށް، ކޮންމެ މީހަކަށް ތިން މީހުން ޑިޕެންޑް ކުރާ ކަމަށްވަންޏާ، މި ދައްކަނީ 6000 މީހުންގެ ރިޒުޤުގެ ވާހަކަ މި ދައްކަނީ.\nމިއަދު ޒުވާން ކުދިންނަށް އެނގޭނެ، ސަރުކާރުންވެސް، ކުންފުންޏަކުންވެސް ވަޒީފާއެއް ހޯދުމަކީ ފަސޭހަކަމެއްތޯ. ފަސޭހަކަމެއް ނޫން މިއީ. މިއަދު އިންޓަރވިޔުއަކަށް ގޮވާލިޔަސް، އެންމެ ވަޒީފާއެއްގެ ފުރުޞަތަކަށް އެޕްލައިކޮށްގެން އިންޓަރވިޔުއަށް ދާންވެސް ތިބޭ ފަސްދޮޅަހަކަށް ކުދިން. މި ދާއިރާގެ މެންބަރުންނަށާއި، ޢިއްޒަތްތެރި އެހެން މެންބަރުންނަށް އެނގިވަޑައިގަންނަވާނެ، އެބޭބޭފުޅުން އެ ކުރައްވާ މަސައްކަތް. އެބޭފުޅުން އެކި މީހުންނަށް ވަޒީފާ ހޯއްދަވައިދެއްވަން އެ ކުރައްވާ މަސައްކަތް. އެކަމަކު މިއަދު ވަޒީފާތަކަށް މީހުން ނެރެ، މިކަންކަމުގައި ވަޒީފާ ހޯދުމަކީ އެހާ ފަސޭހަ ކަންކަމެއް ނޫން. ވަރަށް ގިނަ ވަޒީފާތައް މި ފަހިކޮށްދެނީ މިކަހަލަ ކުންފުނިތަކުގެ ތެރެއިން.\nއެހެންވީމާ، މިކަހަލަ ވާހަކަ އަޅުގަނޑުމެންގެ ތެރޭގައި ދެކެވުނީމާ، އަޅުގަނޑު ހަމަ ދަންނަވާލަން ބޭނުންވަނީ، ފިކުރު އެއްފަރާތުގައި ބާއްވަވާށޭ. ސިޔާސީ ފިކުރު އެއްފަރާތުގައި ބާއްވަވާ! އެއީ ކޮންމެ ބަޔަކުވެސް ސިޔާސީ ވާހަކަ ދައްކާނެ. އެއްބަޔަކު ދައްކާ ވާހަކައެއް، އަނެއްބަޔަކު އެހެން ގޮތަކަށް އެ ވާހަކަ ދައްކާނީ. އެކަމަކު ސުވާލު ކުރައްވަންޖެހޭނީ، އަޅުގަނޑުމެންނަށް އެންމެ މުހިއްމީ، އަޅުގަނޑުމެންނަށް އެންމެ މުހިއްމު ކަމަކީ އަބަދުވެސް އަޅުގަނޑުމެންގެ ކެއުންބުއިމުގެ ކަންތައް އޮންނާނީ ކިހިނެއްހެއްޔޭ؟ އަޅުގަނޑުމެންގެ މީހުންނަށް މުސާރަ ދެވޭނެހެއްޔޭ؟ ސަރުކާރުގެ ޚިދުމަތްތެރިންނަށް މުސާރަ ދެވޭނެހެއްޔޭ؟ މި ސުވާލު އޮންނާނީ. ދެން މީގައި ތަޖުރިބާއަށް ކުރައްވާ ސުވާލު ކުރައްވާ! ތަޖުރިބާއަށް ކުރައްވާ ސުވާލު ކުރައްވައިފިއްޔާ އެނގިވަޑައިގަންނަވާނެ، މީގެކުރީގެ ސަރުކާރުތަކުގައި ހުންނާނެ، ސިވިލް ސަރވިސްގެ މީހުންނަށް މުސާރަ ނުދެވިފައި. މީގެކުރީގެ ސަރުކާރުތަކުން ކަނޑައެޅިގެން މަސައްކަތްތައް ކުރައްވާފައި ހުންނާނެ، ސިވިލް ސަރވިސްގެ ތިންބައިކުޅަ އެއްބައި އުނިކުރަން. އަދި މީގެކުރީގެ ސަރުކާރުތަކުން ސިވިލް ސަރވިސް މީހުންނަށް މުސާރަ ނުދެއްވައިގެން ކޯޓަށް ގޮސްގެންވެސް މުސާރަ ހޯދާފައި ހުންނާނެ. އެ ތަޖުރިބާ އަޅުގަނޑުމެން ތަޙައްމަލުކޮށްފީމު. އެއާ މިހާރާ ވަރަށްބޮޑަށް ތަފާތުވެއްޖެ.\nއެހެންވީމާ، މިކަހަލަ ކަންކަމަކީ ހުރިހާ ޒުވާނުން، ސިޔާސީ ފިކުރު ދޫކޮށްލާފައި ވިސްނަންޖެހޭ ކަމެއް. އަޅުގަނޑުމެންނަށް އެންމެ މުހިއްމުވާނީ، މިކަހަލަ ކޮންމެ ރަށަކަށް އެންމެ މުހިއްމުވާނީ، ކޮންމެ ރަށެއްގެ ރައްޔިތުންނަށް ބޭނުންވާ ކަންތައްތައް ފުދިގެންދޭތޯ. ފަރުދުންނަށް ބޭނުންވާ ކަންކަން ފުދިގެންތޯ. ފަރުދުންނަށް ބޭނުންވާ އެންމެ މުހިއްމު ކަމެއްގެ ގޮތުގައި އޮންނާނީ، ގޯތިގެދޮރުގެ މައްސަލަ. އެއަށްވުރެ މުހިއްމު ކަމަކަށް އޮންނާނީ އާމްދަނީ ލިބޭނެ ވަޒީފާއެއްގައި ހުރުން. އާމްދަނީ ލިބޭނެ ވަޒީފާއެއްގައި ހުރެގެން ނޫނީވިއްޔާ ހަމަ ޒަވާޖީ ޙަޔާތެއްވެސް ފެށްޓޭނެ ގޮތެއްވެސްނެތީ.\nއެހެންވީމާ، މިކަހަލަ ކަންކަމާ ދޭތެރޭގައި އަޅުގަނޑުމެން ސެޕްޓެންބަރު 23 ގައި ވޯޓުލާންދާއިރު އެބަ ވިސްނަންޖެހޭ. މިއީ ޤައުމީ ވޯޓަކަށްވަނީ މި ސަބަބުތަކަށްޓަކައި. ޤައުމަށް ބޭނުންވާ ކަންކަން ކުރެވުމުގެ ޤާބިލުކަން ހުރި ބަޔަކަށް، ވޯޓު ދިނުމަކަށްވާތީ، މި މައްސަލައަކީ ޤައުމީ ކަމަކަށް ވެގެން މިދަނީ. މިއީކީ ސިޔާސީ ފިކުރުގެ ތެރޭގައި އުޅޭ މައްސަލައެއް ނޫން. ސިޔާސީ ފިކުރުތަކަކީ މިހާރު ތަޣައްޔަރުވެފައި ހުރި ފިކުރުތަކެއް. ތަޣައްޔަރުވެފައި ހުރި ފިކުރުތަކެކޭ މި ދަންނަވާ ސަބަބަކީ، އަޅުގަނޑުގެ ޕާޓީ ޕީ.ޕީ.އެމް ފިޔަވައި ދައްކަވާ! ސިޔާސީ ފިކުރުގެ ބަދަލެއް ނާންނަ ބައެއް. ދެންހުރި ޕާޓީތަކަކީ އެކިފަހަރު އެކިކޮޅަށް، އެންކޮޅު މިކޮޅުން ލިބެންޏާ މިކޮޅަށް. އެންކޮޅު އެކޮޅުން ލިބެންޏާ އެކޮޅަށް. ބޮޑުމަސް ބޭނެނީ މިއޮއް ދިމާއިން ކަމަށްވަންޏާ އެ ދިމާއަށް. ހަމަ އެނބުރޭ ވަހުތާނުތަކެއްހެން އެނބުރޭ ޕާޓީތައް މިއުޅެނީ. އަދި އޭގެ ލީޑަރުންގެ ސިކުނޑީގެ ވިސްނުން އަދި އެއަށްވުރެ ގޯސް. އެއްބައި ބޭފުޅުން ރާއްޖޭގައި ތިއްބަވާނެ. އަނެއް ބައި ބޭފުޅުން ރާއްޖެއަކު ނުތިއްބަވާނެ. އެކަމަކު ވިދާޅުވާނެ، ނުޙައްޤުންނޭ މީހުންނަށް އަދަބު މި ލިބެނީ. ނުޙައްޤުންނޭ މީހުންނަށް އަނިޔާ މި ލިބެނީ. ނުޙައްޤުން އަނިޔާ ލިބޭކަމަށްވަންޏާ، އެ ޙައްޤު ހޯދުމުގައި އެބޭފުޅުން ހަމަ ވަޑައިގަންނަވަންޖެހޭނީ ކޯޓުތަކަށް. ކޯޓުތަކަށް ވަޑައިގަތީމާ، ކޯޓުގެ ތިން މަރްޙަލާ ނިމުނީމާ، އެބޭފުޅުންނަށް އަންނަ ޙުކުމް، އެބޭފުޅުންނަށް ގަބޫލުނުކުރެއްވޭ ކަމަށްވަންޏާ، ކީއްވެގެންތޯ ދޭދޭ މީހުންގެ ގޭގޭގައި ތަރިކަ ބަހާ އުޞޫލުން ގޭގެ ބަހާއިރު، އެ އަންނަ އިންސާފު އަޅުގަނޑުމެން ގަބޫލުކުރަންޖެހެނީ ކީއްވެގެންތޯ؟\nއެހެންވީމާ، ރައްޔިތުންނަށް ކުރިމަތިކުރުވާ ވަރަށްބޮޑު ސުވާލެއް އެ ކުރައްވަނީ. ބައެއް މީހުންނަށް އަންނަ އިންސާފަކީ ނުޙައްޤުން އަންނަ އިންސާފު ކަމަށް، ނޫނީ ނުޙައްޤުން އަންނަ ކަންކަން ކަމަށް ވިދާޅުވާއިރު، ހަމަ އެ ކޯޓުތަކުން، ހަމަ އެ ފަނޑިޔާރުން ތިއްބަވައިގެން، އިސްތިއުނާފުގެ ދެ މަރުޙަލާއިން ގޮސް ނިމޭ ކަންތައްތައް، އަޅުގަނޑުމެން ހުރިހާ ރައްޔިތުން ގަބޫލުކޮށްގެން މިތިބީ. އަދި އެކަން އެގޮތަށް ނިންމުމަށްޓަކައި ޤާނޫނުތައް ހަދައިގެން މިތިބީ. އެހެންވީމާ، ވަކިބައެއްގެ ފަރުދީ މަޞްލަޙަތު ހިމާޔަތް ނުކުރެވިގެން ދިޔައިމާ އުފެދޭ ސުވާލުތަކަކީ، އޭގެ ޒާތުގައި ޙައްޤުންތޯ، ނުޙައްޤުންތޯ އަޅުގަނޑުމެން ސިޔާސީ ލީޑަރުން ސުވާލު ކުރާކަމަށްވަންޏާ، އަޅުގަނޑުމެން ރައްޔިތުންނަށް ވަރަށްބޮޑަށް އޮޅުވާލަނީ.\nމިއަދު ރައްޔިތުންނާ ވޯޓެއް ކުރިމަތިވެފައި އޮއްވައި، ރައްޔިތުންގެ ގިނަ ބަޔަކަށް މިކަހަލަ ބޮޑެތި ކަންކަމުގައި ރައްޔިތުންނަށް އޮޅޭގޮތަށް ވާހަކަ ދެއްކުމަކީ އެއްގޮތަކަށްވެސް އިންސާފުވެރިކަމާއެކީ ކުރެވޭ ކަމެއްނޫން. އެއީ ވަރަށް ޣައިރު ޒިންމާދާރުކޮށް ކުރާ ކަމެއް. އަޅުގަނޑުމެން ރައްޔިތުންގެ ކައިރިއަށް އައިސް ކިޔައިދޭންވީ، ގައްދޫގެ ރައްޔިތުންނަށް ބޭނުންވަނީ ކޮންކަމެއްހެއްޔޭ؟ އޭރަށް ގައްދޫގެ ރައްޔިތުން ވިދާޅުވާނެ، އަޅުގަނޑު ކައިރީގައި، އެވެނި ކަމަކާއި، މިވެނި ކަމަކާއި، އެވެނި ކަމެކޭ. ދެން އަޅުގަނޑު ބުނާނަން، ތިޔަ ކަންކަން ކޮށްދެވޭނީ މިހެންނޭ. އެކަމަކު އޭގެ ބަދަލުގައި މިރަށަށް ދެންވެސް ވަޑައިގަންނަވާ ބޭފުޅަކު ވަޑައިގެން ވިދާޅުވާނެ. ގައްދޫގައި މިހާރު ތިމަންނާ އަނެއްކާވެސް ނަރުދަމާގެ ނިޒާމެއް ޤާއިމުކޮށްދޭނަމޭ. އެކަމަކު މިހާރު މިރަށުގައި މިއޮތީ ނަރުދަމާގެ ނިޒާމު ޤާއިމުކުރެވިފައި. ދެން އަނެއްކާ ވިދާޅުވެދާނެ، މިރަށުގައި ފެނުގެ ނިޒާމު ތިމަންނާ ޤާއިމުކޮށްދޭނަމޭ. މީގެ އަހަރެއްހާ ދުވަސް ކުރިން ފެނުގެ ނިޒާމު ޤާއިމުކުރެވި، އޭގެ ފަސޭހަ ލިބިގެން މިދަނީ.\nއެހެންވީމާ، އެކަހަލަ ކަންކަމާ ދޭތެރޭގައި ވިސްނާވަޑައިގެންފި ކަމަށްވަންޏާ، މިއަދު އާބާދީ ބޮޑެތި ރަށްރަށުގައި އެބޭފުޅުން ވަޑައިގެން ކޮށްދެއްވާނެ އިތުރު ކަމެއް ނޯންނާނެ. އެކަންކަން ރައީސް ޔާމީނުގެ ފަސް އަހަރުގެ ސަރުކާރުން ކޮށްދީފި ރައްޔިތުންނަށް. ގދ. ތިނަދުއަށް މިސާލަކަށް، ގދ. ތިނަދުއަކީ އާބާދީގެ ގޮތުން ބޮޑު ރަށެއް. އަދި އިދިކޮޅު ފިކުރަށްވެސް ތިއްބެވި ބޭފުޅުންވެސް ތިއްބެވި ރަށެއް. މިއަދު ގދ.ތިނަދުއަށް އެބޭފުޅުން ވަޑައިގެން ގދ. ތިނަދޫގައި އިތުރަށް ކޮށްދެއްވާނީ ކޮންކަމެއްތޯ ވިދާޅުވާން އޮންނާނީ؟ ގދ. ތިނަދުއަކު ނޯންނާނެ ދެން. ގދ.ތިނަދޫގެ ރައްޔިތުންނަށް ބޭނުންވާނެ އިތުރު ބޮޑެތި މަޝްރޫޢުތަކެއް ނޯންނާނެ. މި ސަރުކާރުން އެކަނި މި ހިނގާ ދެތިން އަހަރުގެ ތެރޭގައި، ގދ. ތިނަދުއަށް އަޅުގަނޑުމެން ހޭދަކޮށްފިން، ގާތްގަނޑަކަށް 1000 މިލިއަން ރުފިޔާ. އެކި މަޝްރޫޢުތައް އެ ހިނގަނީ. އެއީ ގދ. ތިނަދުއަށް ދިމާވި ޚާއްޞަ ޙާލަތާ ގުޅިގެން އަޅުގަނޑު ނިންމި ނިންމުމެއް. އެހެންވީމާ، ދެން ގދ. ތިނަދުއަށް ވަޑައިގެން އެބޭފުޅުން ކީކޭތޯ ވިދާޅުވަންވީ؟ މަގު ހަދާނަމޭތޯ ވިދާޅުވަންވީ؟ ބަނދަރު ހަދާނަމޭތޯ ވިދާޅުވަންވީ؟ މަގު ހަދަން، ބަނދަރު ހަދަން އެބޭފުޅުން ވަޑައިގެން ދައްކަވާނެ ވާހަކައެއް މިހާރަކު ނޯންނާނެ.\nއެހެންވީމާ، އަޅުގަނޑު އަދިވެސް އިލްތިމާސް އެބޭފުޅުންނަށް ކޮށްލާނީ، ހަމަ ރަނގަޅު ގޮތުގައޭ އެބޭފުޅުން އެ ތިއްބެވީ. އެބޭފުޅުންވެސް މިހާރު ދަސްކުރައްވައިފި، އަޅުގަނޑު ހިނގާ މަގުން އަޅުގަނޑުގެ ފަހަތުން ހިންގަވަން. އަޅުގަނޑު ރަށްރަށަށް ކަންތައްތައް ކޮށްދިނީމާ ވަޑައިގެން އެ ވިދާޅުވަނީ، ތިމަންނާ މި ރަށަށް މިކަން ކޮށްދޭނަމޭ. އެކަމަކު ރައީސް ޔާމީން އެކަން ކޮށްދީ ނިންމާފައޭ އޮތީ. އެހެންވީމާ، ހަމަގައިމުވެސް އަޅުގަނޑުގެ މިޞްރާބުން އެބޭފުޅުން ހިންގަވަން މަސައްކަތް ކުރައްވާ ކަމަކީ ރަނގަޅު ކަމެއް.\nއެހެންވީމާ، މި ރަށުގައިވެސް އަޅުގަނޑު ދަންނަވާލަން ބޭނުންވަނީ، މި ރަށަށްވެސް އެބޭފުޅުން ވަޑައިގެން މިކަހަލަ ވާހަކަފުޅުތައް ދައްކަވާނެ. ދައްކަވާއިރު މި ރަށަށް ބޭނުންވާ އަސާސީ، ނޫނީ ޠަބީޢީގޮތުން ރަށެއްގެ ރައްޔިތުންނަށް ބޭނުންވާ ގިނަ ކަންކަން އިރާދަކުރެއްވިއްޔާ މި ރަށަށްވެސް މިދަނީ ފުދެމުން. ދެންވެސް ގައްދޫގެ ރައްޔިތުންނަށް، މި އޮއްހާ ދުވަހު އެކަހެރިކޮށް ތިއްބަވައިގެން އެ އިޙްސާސްތައް ކުރެއްވި ރައްޔިތުންނަށް، އަޅުގަނޑު ދަންނަވާލާނީ ރައީސް ޔާމީނާއެކީ ތިޔަބޭފުޅުން ތިއްބަވާށޭ. ތިޔަބޭފުޅުންގެ އެކަހެރިކަން ފިލުވައިދޭން އަޅުގަނޑު ކަންތައްތަކެއް ކޮށްފީމު. އަދި ތިޔަބޭފުޅުން އަޅުގަނޑާ ބައްދަލުކުރައްވައި، ތިޔަބޭފުޅުންގެ ހިތްޕުޅުގައި ތިޔަހުރި ޝައުޤުވެރިކަމުން ކިތަންމެ ރަނގަޅަކަށްވެސް އަޅުގަނޑަށް ދައްކަވައިދެއްވައިފީމު، އެކަން ތިޔަބޭފުޅުން ބަލައިގަންނަވާކަން.\nދެން ގައްދުއަށް ބޭނުންވާ އިތުރު ކަންތައްތަކުގެ ވާހަކަ އަޅުގަނޑު މި ދަންނަވަނީ. ޒުވާން ކުދިންގެ ވަޒީފާގެ ވާހަކައާ ދެންހުރި ކަންތައްތައް. އެކަންތައްތައްވެސް ހަމަ ކޮށްދިނުމުގެ ހަކަތަ ދެންވެސް ހުންނާނީ ރައީސް ޔާމީންގެ. އެހެންވީމާ، މިކަމާ ދޭތެރޭގައި ވިސްނާވަޑައިގަތުމަކީ އަޅުގަނޑު ވަރަށް އެދޭ ކަމެއް. އަޅުގަނޑު ހަމަ އެއްގޮތަކަށްވެސް ނޭދެން، އަޅުގަނޑުމެންގެ ސިޔާސީ މީހުންނަކީ، ސިޔާސީ މީހުންނަކީ އެކިފަހަރު އެކިގޮތަށް ތިބޭ މީހުން. ސިޔާސީ މީހުންގެ ދައުރަކީ ކަނޑައެޅިފައި އޮންނަ ދައުރު ދައުރު. އެކަމަކު އަޅުގަނޑުމެން ދޫނުކޮށްލާނެ އެއްޗަކީ، އަޅުގަނޑުމެންގެ ޤައުމުގައި ހުރި ބައެއް އަސާސްތައް. ޤައުމުގައި ހުރި ބައެއް މުހިއްމު ކަންތައްތައް އަޅުގަނޑުމެން ދުލެއްނުކޮށްލާނަން. އިސްލާމްދީނުގެ މަތީގައި މި ދައުލަތް އޮންނަން ބޭނުންވާނެ. ދިވެހިވަންތަ ސިފަތަކެއް އޮންނަން މި ޤައުމަށް ބޭނުންވާނެ. ހަމަޖެހުމާއި ޞުލްޙަ މި ޤައުމަށް ބޭނުންވާނެ. ރައްޔިތުންނަށް ބޭނުންވާ ތަރައްޤީ ބޭނުންވާނެ. ރަށްރަށަށް ބޭނުންވާ ތަރައްޤީ ބޭނުންވާނެ.\nއެހެންވީމާ، އެކަންކަމުން ބީވާނެގޮތަކަށް އަޅުގަނޑުމެން މަސައްކަތް ކުރުމަކީ، މުޅި ރައްޔިތުންނަށް އަޅުގަނޑުމެންނަށް ކުރެވޭ ބޭއިޙްތިރާމް. ނޫނީވިއްޔާ އަޅުގަނޑުމެން އަޅައިނުލައި ޣައިރު ޒިންމާދާރުކޮށް ކުރާ ކަންކަން. މިކަންކަން، ރަށްރަށަށް ބޭނުންވެފައި ހުރި މިކަހަލަ ކަންކަން ފުއްދައިދޭނެ ގޮތްގޮތް އެބޭފުޅުންވެސް ވިދާޅުވެދެއްވާ! އަޅުގަނޑުގެ މި ތިއްބެވި ވަޒީރުން، އެބޭފުޅުންގެ ދާއިރާއިން ކޮންމެ ރަށަކަށް ކޮށްދެއްވާފައި ހުރި އެކަހަލަ މަސައްކަތްތައް ވިދާޅުވާނެ.\nއެހެންވީމާ، ހަކަތަ އުފެއްދުމުގައިވެސް، 24 ގަޑިއިރު ކަރަންޓް ތަނަކަށް ލައިދިނުމުގައިވެސް، ބޭސްފިހާރަ ހުޅުވުމުގައިވެސް، މިއީ ހަމަ މީގެކުރީގައިވެސް ހަމަ ހުރިހާ ސަރުކާރުތަކަކުންވެސް ކޮށްދޭން ބޭނުންވެފައި ހުރި ކަންތައްތައް. އެކަމަކު ދެން ސުވާލަކީ، ކީއްވެގެންބާވައޭ ނުވެ މިދިޔައީ؟ އެހެންވީމާ، މިކަންކަން ކުރުމުގައި، ދެން ކީއްކުރަންތޯ އަޅުގަނޑުމެން ވާހަކަ ދައްކަންވީ، ރަށްރަށުގައި ފާމަސީ ހެދީމާ، އާނ! ފާމަސީ ހެދިއްޖެއޭ. އެކަމަކު ފާމަސީ ހެދި އަގު މާބޮޑީއޭ. ރައްޔިތުންނަށް ބޭނުންވާނީ ފާމަސީން ބޭނުންވާ ޚިދުމަތް. އެ ޚިދުމަތް ރައްޔިތުންނަށް ލިބޭނެ. ރައްޔިތުންނަށް ބޭނުންވާނީ، ދަރުމަވަންތަ ހޮސްޕިޓަލް، އެ ފެންވަރުގެ ހޮސްޕިޓަލަކަށް ދިޔައީމާ. އަގުހެޔޮކޮށް ހެދޭ ކަމަށްވަންޏާ، އަޅުގަނޑު ހަމަ އެބޭފުޅުންނަށް އަޅުގަނޑު ހަމަ ނިންމާލާފައި ސުވާލެއްވެސް ދަންނަވާނީ، ކީއްވެގެންތޯ އަގުހެޔޮކޮށް ހެއްދެވެންޏާ، އެބޭފުޅުން ނުހެއްދެވީ؟ އެކަން ކުރަން މިޖެހުނީ، މުޅިން އެހެން ބަޔަކަށް ނޫންތޯ.\nއެހެންވީމާ، ދެންވެސް ވިސްނާވަޑައިގަންނަވަންވީ، އަޅުގަނޑުމެން ރައްޔިތުން ވިސްނާވަޑައިގަންނަވަންވީ މިހާ ވޯޓާ ކައިރިވެފައި އޮތްއިރު، މިހެންހުރި ލައްކަ ގިނަ ވާހަކަ ދެއްކޭނެ. މިހާރު މުޅި ރާއްޖޭގައި ތިބި ހުރިހާ ޒުވާނުންނަށް، 18 އަހަރު ފުރޭ ހުރިހާ އެންމެންނަށް، 2030 އާ ހަމައަށް އަޅުގަނޑު ބުނެފިން، އަޅުގަނޑު ގެދޮރު ކަށަވަރުކޮށްދޭނަމޭ. ގެދޮރު ކަށަވަރުކޮށްދޭ ވާހަކަ ދެއްކީމާ، މިހާރު ހަމަ އެބޭބޭފުޅުންވެސް އެބަ ވިދާޅުވޭ، ތިމަންނާމެންވެސް ތިކަން ކޮށްދޭނަމޭ. އެހެންވީމާ، ރަނގަޅު ނޫންތޯ.\nއެހެންވީމާ، ޤައުމީ މަސައްކަތުގައި އެބަޖެހޭ، އަޅުގަނޑުމެން ދެބައިމީހުން ގުޅެން. އެކަމަކު މީގެ ހިތާމަޔަކީ ޤައުމީ މަސައްކަތުގައިވެސް ރައްޔިތުންގެ ފައިދާއަށް އަޅުގަނޑުމެންނަށް މިހާތަނަށް ދެބައިމީހުންނާ ގުޅިގެން މަސައްކަތް ނުކުރެވޭ. މި ހުރިހާ ހޭދަތަކެއް މި ރަށްރަށަށް އަޅުގަނޑުމެން މިކުރަނީ މަޖިލީހަށް ފޮނުވައިގެން، ބަޖެޓް ފާސްކޮށްގެން. މިއިން ބަޖެޓަކަށް އެއިން ބޭފުޅަކު ދެއްވި ވޯޓެއް ނޯންނާނެ. އެކަމަކު އެ ތިއްބެވީ ޤައުމީ ޚިދުމަތުގައި. އެ ތިއްބެވީ ރައްޔިތުންގެ ހިމާޔަތުގައި. އެ ތިއްބެވީ ރައްޔިތުންނަށް ބޭނުންވާ ކުރިއެރުން ގެންނަވަން.\nއެހެންވީމާ، މިކަހަލަ ގޮތަކަށް ވާހަކަފުޅު ދައްކަވައި، ބަހާއި ޢަމަލާ ސީދާނުވާކަމަށްވަންޏާ، އެއީ ރައްޔިތުންނަށް ޙަޤީޤަތުގައިވެސް ވަރަށް ބޮޑަށް އޮޅުވައިލެއްވެނީ. ދެން އަޅުގަނޑުމެން ސަރުކާރާ ދޭތެރޭގައި ވަރަށް ފާޑު ވިދާޅުވާނެ. އެކަމަކު އަޅުގަނޑު ބޭނުންވަނީ ރައްޔިތުންނަށް ތަޙުލީލު ކުރެވޭ މިންވަރަކަށް ދިރާސީ ނަޒަރަކުން އެ ވާހަކަފުޅުތައް އެބޭފުޅުން ދައްކަވައިދެއްވަން. ދިރާސާ ކުރައްވާފައި، ދިރާސީ ނަޒަރަކުން ރައްޔިތުންނަށް ވިސްނޭވަރަށް މިއިން ކަމެއް ވިދާޅުވެދެއްވާ! ވިދާޅުވެދެއްވައިފިއްޔާ އަޅުގަނޑުމެން އޭގެ ޖަވާބު އަރުވާނަން. އެކަމަކު އެބޭފުޅުން އެ ވާހަކައެއް ނުދައްކަވާނެ. އެބޭފުޅުން ދައްކަވާނީ ހަމަ މަތިމަތިން ދައްކަވާ ވާހަކަ. އޭގެތެރޭގައި ވިދާޅުވެދާނެ، ރައީސް ޔާމީން ދެން ވެރިކަމަށް އައިސްފިއްޔާ، ދިވެހިރާއްޖޭގެ ޚާރިޖީ ސިޔާސަތު އޮންނާނީ އަޅުވެތިވެފައޭ. ވަރަށް މަތިމަތިން ވިދާޅުވާ ވާހަކައެއް. ކޮބައިތޯ އެބޭފުޅުންގެ ތަޙުލީލަކީ މީގައި؟ ކޮންކަމެއްތޯ ދިރާސާ ކުރެއްވީ؟ އަޅުގަނޑު މިއަށްވެސް މިއަދު ވާހަކަ ދެއްކިން. ގައިމު ރައީސް ޔާމީންގެ ސަރުކާރުގެ ސިޔާސީ، ނޫނީ ޚާރިޖީ ސިޔާސަތު، އަޅުގަނޑުމެން ރާއްޖެއަށް ބޭނުންވާގޮތަށް ބައްޓަންކުރާތީ، ބައެއް ޖަމުޢިއްޔާތަކުން އަޅުގަނޑުމެން ނުކުންނަން ޖެހިގެންވެސް މިއުޅެނީ. އަދި އަޅުގަނޑުމެންނަށް ބޭރުގެ ފާޑުކިޔުން އަމާޒުވެގެންވެސް މިއުޅެނީ މިކަހަލަ ކަންކަމާ. އެއީ އިސްލާމީ އަދި ދިވެހި ސިފަތަކެއް އަޅުގަނޑުމެން ހިފަހައްޓަން ބޭނުންވާތީ.\nއެހެންވީމާ، ތަޙުލީލީ ނަޒަރަކުން މީހުންނަށް ވިސްނޭވަރަށް އެބޭފުޅުން ވާހަކަ ދައްކަވައި ދެއްވައިފިއްޔާ ވަރަށް ރަނގަޅުވާނެ. އަދި ރައީސް ޔާމީނަށް އަމާޒުކުރައްވައި ނޫނީ އަޅުގަނޑުމެންގެ ސަރުކާރަށް އަމާޒުކުރައްވާފައި އެ ވިދާޅުވާ ވާހަކަފުޅުގައިވެސް އެބޭފުޅުން ވިދާޅުވެދެއްވާ. މީހުންނަށް ވިސްނޭވަރަށް ތަޙުލީލުވާވަރަށް، ތަޙުލީލު ކުރައްވާފައި ވިދާޅުވެދެއްވާ. މަތިމަތިން ވިދާޅުވީމާ، އަދި މީހުންނަކަށް މިއެއް މާރަނގަޅަކަށް ނޭނގޭނެ.\nއެހެންވީމާ، އަޅުގަނޑު ހަމަ މިކަހަލަ ވާހަކަތަކެއް ދައްކަން ހުރީ. އެކަމަކުވެސް އަޅުގަނޑު ދަންނަވާލަން ބޭނުންވަނީ، ހަމަ އުއްމީދީ ވާހަކަތަކެކޭ ހުރީ. ގައްދުއަކީ އިރާދަކުރެއްވިއްޔާ މެދުފަންތީގެ އާބާދީ، އެންމެ ކުދި އާބާދީއެއްނޫން. ތިންހާހަށްވުރެ މީހުން އިތުރުވެގެން މިދިޔައީ. އަދި މިހިސާބުގަނޑަށް ޓޫރިޒަމް، އެކާވީސް ރަށް މިހިސާބުގަނޑުން އުފެދިގެން ދިޔައިމާ، ދެން ގައްދޫގެ ރައްޔިތުންގެ ޚިޔާލަށް ގެންނަވާ، ތިޔަބޭފުޅުންގެ ތަނަވަސްކަން އިތުރުވެގެންދާނެ މިންވަރު. އެއަށް ތިޔަބޭފުޅުން ވިސްނާވަޑައިގަންނަވަންވީ. އެއަށް ތިޔަބޭފުޅުން ވޯޓު ދެއްވަންވީ. އެއީ، އަޅުގަނޑުމެންގެ ކުރިމަގު އުޖާލާ ކުރެވޭނެގޮތަކީ.\nހުރިހާ ބޭފުޅުންނަށްވެސް ހަމަ އަޅުގަނޑުމެންގެ ވާހަކަކޮޅު އަޑުއައްސަވާލައްވަން އަދި ވަރަށް މަޢާފް އެދެމުންވެސް ހަމަ ދަންނަވާލަން ބޭނުންވަނީ، ނިންމާލަމުންވެސް، ވަރަށް މަޢާފަށް އެދެމޭ، ތިޔަބޭފުޅުންނާ ސަލާންކޮށްލާނެ ފުރުޞަތު އަޅުގަނޑަށް ނުލިބުނީމާ. އެހެންނަމަވެސް، ނަމާދުވަގުތު ކައިރިވާތީއާއެކީ، އަޅުގަނޑަށް މިކަން މިގޮތަށް ކުރަން މަޖުބޫރުވެގެން މިދިޔައީ. އަޅުގަނޑުގެ ވަޒީރުންވެސް، ވާހަކަފުޅު ދެއްކެވުމުގެ ފުރުޞަތުވެސް މި ދޫކޮށްލެއްވީ ހަމަ މި ސަބަބަށްޓަކައި. އެހެންވީމާ، އަދިވެސް މަޢާފަށް އެދެން.\nހަމަ ތިޔަ ހުރިހާ ބޭފުޅުންނަށް އަޅުގަނޑުމެން އެދެނީ، ހަމަ ވަރަށް އުފާވެރި ދުވަސްތަކެއް. މުޅި ދިވެހިރާއްޖެއަށް އަޅުގަނޑުމެން އެދެނީ އުފާފާގަތިކަން. އެއްގޮތަކަށްވެސް އަޅުގަނޑުމެން އަނބުރާ މީގެކުރީގެ އަހަރުތަކެއްގެ ހިތި ތަޖުރިބާ އަލުން އަޅުގަނޑުމެން އިޙްސާސްކުރާކަށް ބޭނުމެއްނޫން. އެކަންކަމުން އަޅުގަނޑުމެންނަށް، އެބޭފުޅުންގެ ކަންކަން ހުރިވަރު އެނގިއްޖެ. ކަންކަން ފުދިއްޖެ. އަޅުގަނޑުމެން ހަމަ ދަންނަވަން ބޭނުންވަނީ، ދެން އިތުރަކަށް އެކަންކަން ރައްޔިތުން ތަޙައްމަލްކުރާކަށް ބޭނުމެއްނުވާނޭ. އެހެންވީމާ، މި ޢަޒުމުގައި، މި ވިސްނުމުގައި، މި ޤައުމީ ޖޯޝްގައި މަސައްކަތް ކޮށްދެއްވުމަކީ ތިޔަ ހުރިހާ ބޭފުޅުންގެ އަރިހުން އަޅުގަނޑުގެ އިލްތިމާސް.\nއިރާދަކުރެއްވިއްޔާ، އަޅުގަނޑުމެންގެ މި މަސައްކަތުގައި މާތްﷲގެ ބަރަކާތް މިންވަރު ކުރައްވާށި!


Emmen face mask alhaa nama baleege dhevana baani aun huttuveyne: Dhiraasaa - vNews.mv\nއެންމެން ފޭސްމާސްކް އަޅާނަމަ ބަލި ފެތުރުން މަދުކުރެވި ދެވަނަބާންޏެއް އައުން ހުއްޓުވިދާނެ: ދިރާސާ\nސައިފް އަޒްހަރު 13 June 2020, 01:12\nކޮމިއުނިޓީ ސްޕްރެޑްއުޅޭ ތަންތާނގައި އެންމެން މާސްކްއަޅަންޖެހޭ: ޑަބްލިޔޫއެޗްއޯ\nއާބާދީގެ އެންމެން ފޭސްމާސްކް ބޭނުން ކުރަން ފަށައިފިނަމަ ކޮވިޑް-19 ވައިރަސް ފެތުރުން ކޮންޓްރޯލް ކުރެވޭ މިންވަރަށް މަދުކުރެވި އަދި ލޮކްޑައުންގެ ބައެއްކަހަލަ ފިޔަވަޅުތަކާއެކު މާސްކް ބޭނުންކުރާނަމަ ބަލީގެ ދެވަނަ ބާއްޏެއް އައުން ހުއްޓުވިދާނޭ ކަމަށް އިނގިރޭސިވިލާތުގެ ސައިންސްވެރިން ހެދި ދިރާސާއަކަށްފަހު ދައްކައިފިއެވެ.\nމިއީ، އިނގިރޭސިވިލާތުގެ ކޭމްބްރިޖާއި، ގްރީނިޗް ޔުނިވަރސިޓީގެ ސައިންސްވެރިންތަކެއް އިސްވެތިބެ ކުރި ދިރާސާއެކެވެ.\nމިދިރާސާގައި ބުނެފައިވަނީ، ލޮކްޑައުންގެ ފިޔަވަޅުތައް އަޅައިގެން އެކަނި ވައިރަސް އަލުން ފެތުރިގަތުން ނުވަތަ ދެވަނަ ބާންޏެއް އައުން ނުހުއްޓުވޭނޭ ކަމަށެވެ.\nއެހެން ނަމަވެސް، ފޮތި ބޭނުންކޮށްގެން ގޭގައިހަދާ މާސްކާއި، އެނޫންވެސް އެ ބާވަތުގެ ފޭސް މާސްކް، ގިނަ އަދަދެއްގެ އާންމުން ބޭނުން ކުރާނަމަ މީހުންގެ މެދުގައި ބަލި ފެތުރުމުގެ ރޭޓް ވަރަށް ބޮޑުތަން ކުޑަކުރެވޭނޭ ކަމަށް ހޯދުންތަކުން ދައްކާފައިވާ ކަމަށް ބުނެފައި ވެއެވެ.\nދިރާސާ ހެދުމުގައި އިސްކޮށް އުޅުއްވި ރިޗަރޑް ސްޓަޓް ވިދާޅުވީ، ގައުމުތަކުން ބަލިމަޑުކަން މެނޭޖްކުރުމާއި، އިގްތިސާދީ މަސައްކަތްތައް އަލުން ފަށައިގަތުމަށް އިޖުތިމާއީ ގައިދުރުކަމުގެ ފިޔަވަޅުތައް އަޅައި، ލޮކްޑައުންގެ ބައެއްކަހަލަ ފިޔަވަޅުތަކާއެކު ގިނަބަޔަކު ފޭސްމާސްކް އެޅުމަކީ ވަރަށް މުހިންމު ކަމެއް ކަމަށެވެ.\nމިގޮތަށް ކަންތައް ކުރަންޖެހެނީ، ނޭވާލާ ނިޒާމުގެ ތެރެއިން އިންސާނުންގެ މެދުގައި ފެތުރޭ ކޮވިޑް-19 އަށް އަދި މިހާތަނަށް ވެކްސިނެއް ހޯދިފައި ނުވާތީއާއި، މި ބައްޔަކީ ދުނިޔެއަށް މުޅިން އައު ބައްޔަކަށް ވުމުން ކަމަށްވެސް ރިޗަރޑް ސްޓަޓް ވިދާޅުވިއެވެ.\nކޭމްބްރިޖާއި، ގްރީނިޗް ޔުނިވަރސިޓީގެ ސައިންސްވެރިން ހެދި ދިރާސާގެ ނަތީޖާ "ޕްރޮސީޑިންގްސް އޮފް ދަ ރޯޔަލް ސޮސައިޓީ އަ ސައިންޓިފިކް ޖާރނަލް" ގައި ވަނީ ޝާއިއުކޮށްފައެވެ.\nނޭވާލާ ނިޒާމުގެ ޒަރީއާއިން އިންސާނުންގެ މެދުގައި ފެތުރޭ ބަލިތައް، ފޭސްމާސްކް ބޭނުންކުރުމުން މަދުކުރެވޭ ކަމަށް މިހާތަނަށް ދުނިޔޭގައި ހޯދިފައިވަނީ ވަރަށް މަދު ސައިންޓިފިކް ހެކިތަކެކެވެ.\nޚާއްސަކޮށް ކޮވިޑް-19 އަކީ ދުނިޔެއަށް އައު ބައްޔަކަށްވާއިރު، ފޭސްމާސްކް ބޭނުންކުރުމުން ކޮވިޑް-19 ފެތުރުން މަދުކުރެވި ނުވަތަ ހުއްޓުވޭކަމަށް ބާރުލިބިދޭ ހެކިތައް އަދި ވަރަށް މަދެވެ. އެކަމަށް ސައިންސްވެރިން އަދިވެސް ގެންދަނީ މަސައްކަތް ކުރަމުންނެވެ.\nމިފަހުން ދުނިޔޭގައި ހެދި ސައިންޓިފިކް ބައެއް ދިރާސާތަކުގެ ނަތީޖާއަށް ބުރަވެ، އާންމު ތަންތާނގައި އުޅޭއިރު ވީހާވެސް ގިނަމީހުން މާސްކް އަޅައިގެން އުޅުމަށް ދުނިޔޭގެ ސިއްހަތު ޖަމްޢިއްޔާ، ޑަބްލިޔޫއެޗްއޯއިން މިދިޔަ ހަފްތާގެ ހުކުރު ދުވަހުވަނީ މުޅި ދުނިޔެއަށް އާންމު އިރުޝާދެއް ނެރެފައެވެ.\nޑަބްލިޔޫއެޗްއޯއިން ކުރިން ބުނަމުންގެންދިޔައީ ފޭސްމާސްކް އެޅުން މުހިންމީ ފްރަންޓްލައިންގައި މަސައްކަތްކުރާ ފަރާތްތަކާއި، ބަލީމިހުންނަށް ޚިދުމަތްދޭ ފަރާތްތަކާއި އަދި ބަލިމީހުން ކަމަށެވެ. އެގޮތަށް އިރުޝާދުދީ ގައިޑްލައިނެއްވެސް ނެރުނެވެ.\nނަމަވެސް، އެ ގައިޑްލައިނަށް ބަދަލުގެނެސް، އަލުން އިސްލާހްކޮށް އާންމުންވެސް މާސްކްއަޅަން އިރުޝާދުދީ މިދިޔަ ހަފްތާގައިވަނީ އައު ގައިޑްލައިނެއް އާންމުކޮށްފައެވެ. އޭގައި ސަރުކާރުތަކަށް އިރުޝާދު ދީފައިވަނީ، ކޮމިއުނިޓީ ސްޕްރެޑް އުޅޭ ހުރިހާ ތަނެއްގައި އާންމުން މާސްއަޅައިގެން އުޅުމަށް އެންގުމަށެވެ. މިއީ، ބަލިފެތުރުން މަދުކުރަން މުހިންމު ކަމެއް ކަމަށްވެސް ބުނެފައި ވެއެވެ.\nކޭމްބްރިޖާއި، ގްރީނިޗް ޔުނިވަރސިޓީގެ ސައިންސްވެރިން ހެދި ދިރާސާއިން ދައްކާފައިވަނީ، ބަލީގެ އަލާމާތްތައް ފެނުމުން މާސްކް އެޅުމުގެ ބަދަލުގައި އާންމު ތަންތާނގައި އުޅޭއިރު މީހުން މާސްކް އަޅާނަމަ މީހުންގެ މެދުގައި ވައިރަސް ފެތުރުމުގެ ފުރުސަތު ދެގުނަ ކުޑަކުރެވިގެންދާ ކަމަށެވެ. ބަލިޖެހޭ މީހެއްގެ ފަރާތުން އެހެން މީހަކަށް ބަލިޖެހޭ ރޭޓް 1.0 އަށް ތިރިކުރެވިގެންދާނޭ ކަމަށެވެ.\nކޭމްބްރިޖާއި، ގްރީނިޗް ޔުނިވަރސިޓީގެ ސައިންސްވެރިން މާސްކާ ގުޅޭގޮތުން ހެދި ދިރާސާއިން ދެއްކި ނަތީޖާތަކުގައި މާސްކް ބޭނުންކުރުމުން ބަލި ފެތުރުން މަދުކުރެވޭ ކަމަށް ދެއްކި ނަމަވެސް، ބައެއް ސައިންސްވެރިންގެ ޚިޔާލު އެކަމުގައި ތަފާތެވެ.\nއިނގިރޭސިވިލާތުގެ ބްރިސްޓޯލް ޔުނިވަރސިޓީގެ އިންފެކްޝަސް ޑިޒީޒް މޮޑެލިންގ އެކްސްޕާޓް ބްރޫކްސް ޕޮލޮކް ވިދާޅުވީ، މާސްކް ބޭނުންކުރުމުން ބަލި ފެތުރުން ކޮންޓްރޯލް ކުރެވޭކަމަށް މިހާރު ބެލެވޭ މިންވަރަށްވުރެ އެ ފުރުސަތު ފަހަރުގައި ކުޑަ ވެދާނޭ ކަމަށެވެ.\nއެހެން ނަމަވެސް، އޮކްސްފޯރޑް އުނިވަރސިޓީގެ ޕްރޮފެސަރ ޓްރިޝް ގްރީންހާލް ވިދާޅުވީ، ކޭމްބްރިޖާއި، ގްރީނިޗް ޔުނިވަރސިޓީގެ ސައިންސްވެރިން މާސްކާ ގުޅޭގޮތުން ހޯދި ހޯދުންތަކަކީ އުންމީދީ ހޯދުންތަކެއް ކަމަށެވެ. އާންމުންގެ މެދުގައި ވައިރަސް ފެތުރުން ހުއްޓުވަން މާސްކް ވެގެންދާނީ ވަރަށް މުހިންމު އެއްޗަކަށް ކަމަށްވެސް ޕްރޮފެސަރ އިޝާރާތް ކުރައްވާފައި ވެއެވެ.


Raajjeyge muhinmu market thah rangalhuve, tourism ah dhirun libijje\nރާއްޖޭގެ މުހިންމު މާކެޓުތައް ރަނގަޅުވެ، ޓޫރިޒަމަށް ދިރުން ލިބެން ފަށައިފި\nރާއްޖޭގެ ޒަމާންވީ މުހިންމު މާކެޓުތަކުން އަންނަ ޓޫރިސްޓުންގެ އަދަދު އިތުރުވެ، ޓޫރިޒަމަށް ދިރުން ލިބެން ފަށައިފި އެވެ.\nޓޫރިޒަމް މިނިސްޓްރީން އާއްމުކޮށްފައިވާ މިދިޔަ މަހުގެ ޓޫރިޒަމް ތަފާސް ހިސާބުތަކުން ދައްކާ ގޮތުގައި ރާއްޖެއަށް އެންމެ ގިނައިން ޓޫރިސްޓުން އަންނަ 10 ގައުމުގެ ތެރޭގައި ހިމެނޭ މުހިންމު ގައުމުތަކުން އަންނަ ޓޫރިސްޓުންގެ އަދަދު ދަނީ އިތުރުވަމުންނެވެ.\nރާއްޖޭގެ ޓޫރިޒަމްގެ 26 ޕަސެންޓް ހިއްސާކުރާ ޗައިނާ އިން މިދިޔަ އަހަރުގެ މާޗު މަހު 23،705 ޓޫރިސްޓުން ރާއްޖެއަށް ޒިޔާރަތް ކުރި ނަމަވެސް، މި އަހަރުގެ މާޗު މަހު ޒިޔާރަތްކުރި ޓޫރިސްޓުންގެ އަދަދު ވަނީ 25،069 އަށް އިތުރުވެފަ އެވެ. މިއީ މިދިޔަ އަހަރާ އަޅާބަލާއިރު 5.8 ޕަސެންޓުގެ ކުރިއެރުމެކެވެ. އަދި މިދިޔަ އަހަރުގެ މާޗް މަހު އިނގިރޭސި ވިލާތުން ރާއްޖެއަށް 8،674 ޓޫރިސްޓުން އައިސްފައިވާއިރު، މި އަހަރުގެ މާޗު މަހު ޒިޔާރަތްކުރި ޓޫރިސްޓުންގެ އަދަދު ވަނީ 9،256 އަށް އިތުރުވެފަ އެވެ. މިއީ 6.7 ޕަސެންޓުގެ ކުރިއެރުމެކެވެ.\nމީގެ އިތުރުން ރާއްޖޭގެ އެންމެ ޒަމާންވީ "މުސްކުޅި" މާކެޓު ކަމަށްވާ އިޓަލީން މިދިޔަ އަހަރުގެ މާޗު މަހު 7،953 ޓޫރިސްޓުން އައި ނަމަވެސް މި އަހަރުގެ މާޗު މަހު އައި ޓޫރިސްޓުންގެ އަދަދު ވަނީ 9،725 އަށް އިތުރުވެފަ އެވެ. މިއީ 22.3 ޕަސެންޓުގެ ކުރިއެރުމެކެވެ. މީގެ އިތުރުން ޖަރުމަނުވިލާތުން މިދިޔަ އަހަރުގެ މާޗު މަހު 9،973 ޓޫރިސްޓުން އައި ނަމަވެސް މިދިޔަ މި މާކެޓުން މި އަހަރުގެ މާޗު މަހު 12،203 މީހުން އައިސްފައިވެ އެވެ. މިއީ 22.4 ޕަސެންޓުގެ ކުރިއެރުމެކެވެ.\nބައެއް މާކެޓުތަކުން ދިރުން ލިބެމުން އައިނަމަވެސް އިގްތިސާދީ ގޮތުގައި ބޮޑެތި ދަތިތަކާ ކުރިމަތިވެފައިވާ ރަޝިޔާ އިން އަންނަ ޓޫރިސްޓުންގެ އަދަދު ވަނީ ދަށްވެފަ އެވެ. އެ ގައުމުން މިދިޔަ އަހަރުގެ މާޗު މަހު 7،121 ޓޫރިސްޓުން އައިސްފައިވާއިރު، މި އަހަރުގެ މާޗު މަހު އައިސްފައިވަނީ 4،048 ޓޫރިސްޓުންނެވެ. މިއީ 43 ޕަސެންޓުގެ ދަށްވުމެވެ. އަދި ފްރާންސުން މިދިޔަ އަހަރު 7،602 ޓޫރިސްޓުން އައިނަމަވެސް މި އަހަރުގެ މާޗު މަހު އައިސްފައިވަނީ 5،272 ޓޫރިސްޓުންނެވެ. މިއީ 30.6 ޕަސެންޓުގެ ދަށްވުމެކެވެ.


ޖަރުމަނާއި ޗިލީ ސެމީ ފައިނަލަށް :: މިކަލް ނޫސް\nޖަރުމަނާއި ޗިލީ ސެމީ ފައިނަލަށް\n25 ޖޫން 2017 23:39\nޗިލީގެ މެޗުން މޮޅު ނުވެވުނު ކަމުގައި ވިޔަސް އޮސްޓްރޭލިޔާ އިން ދެއްކި ކުޅުމަށް ތައުރީފު ހައްގު. ފޮޓޯ: ފީފާ\nކޮންފެޑެރޭޝަން ކަޕްގެ ސެމީ ފައިނަލަށް ގްރޫޕް ބީން ޖަރުމަނާއި ޗިލީ ދަތުރުކޮށްފި އެވެ. ގުރޫޕް ބީ ގެ އެއްވަނަ ހޯދި ޖަރުމަން ސެމީ ފައިނަލުގައި ބައްދަލުކުރާނީ މެކްސިކޯއާއެވެ. އަދި ދެވަނަ އަށް ދިޔަ ޗިލީ ކުޅެންޖެހޭނީ ޕޯރޗުގަލް އާއެވެ. މިފަހަރުގެ ސެމީ ފައިނަލުގައި މިކުޅެނީ އެމެރިކާ ބައްރުގެ ދެޓީމާއި ޔޫރަޕުގެ ދެޓީމެވެ.\nއޮސްޓްރޭލިއާ އާއި ޗިލީ ބައްދަލުކުރި މެޗު\nމޮސްކޯގެ ސްޕާޓަކް ސްޓޭޑިއަމްގައި ޗިލީއާއި އޮސްޓްރޭލިޔާ ބައްދަލުކުރި މެޗުގެ ފޯރި ގަދަވެގެން ދިޔައީ މެޗުގައި އޮސްޓްރޭލިޔާއިން ފުރަތަމަ ގޯލެއް ކާމިޔާބު ކޮށް ސެމީ ފައިނަލަށް ދިއުމުގެ އުއްމީދު ބޮޑު ކުރުމުންނެވެ. ފޯރިގަދަ ކުޅުމެއް ފެނިގެން ދިޔަ މިމެޗުގައި ފުރަތަމަ ހުސް ފުރުސަތެއް ޗިލީ އަށް ލިބުނު ނަމަވެސް ގޯލެއް ކާމިޔާބު ނުކުރެވުމުން އޮސްޓްރޭލިޔާއަށް ލިބުނު ފުރުސަތުގެ ބޭނުންކޮށް މެޗުގެ ލީޑު ނެގީ ފުރަތަމަ ހާފު ނިމެން3މިނިޓަށް ވެފައި ވަނިކޮށެވެ. އޮސްޓްރޭލިޔާގެ ގޯލު ކާމިޔާބުކޮށް ދިނީ ޓްރޮއިސީ (ޖ 14) އެވެ.\nގިނަ ބަޔަކު ކުރިން ލަފާކުރި ގޮތާއި ޚިލާފަށް މުޅި މެޗުގައި ވެސް ޗިލީގެ ޓީމަށް މެޗު ކޮންޓްރޯލް އަތުލައެއް ނުގަނެވުނެވެ. ނަމަވެސް ދޭތެރެ ދޭތެރެއިން ސަންޗޭޒް އާއި ވާގާސް އަދި ވިދާލުގެ ނުރައްކާ އޮސްޓްރޭލިޔާގެ ގޯލަށް ދިޔައީ ކުރަމުންނެވެ. ޗިލީގެ ގޯލު ކާމިޔާބުކޮށް ދިނީ މެޗުގައި ބަދަލު ކުޅުންތެރިއެއްގެ ގޮތުގައި ކުޅެން ނިކުން ރޮޑްރިގޭޒް (ޖ. 16) އެވެ. ޗިލީގެ މިގޯލަށް ފަހު މެޗުން މޮޅުވާން ވެސް ރަގަޅު ފުރުސަތެއް ސަންޗޭޒް ހޯދައިިދިނެވެ. ނަމަވެސް ފޯވަޑު ކުޅުންތެރިޔާ ބޮލުން ފޮނުވާލި ބޯޅަ ގޯލުގެ އަރިމަތީ ދަނޑި ކައިރިން ދިޔައީ ބޭރަށެވެ. ހަމައެގޮތަށް މެޗުނިމެން ކައިރިވެފައި ވަނިކޮށް އޮސްޓްރޭލިޔާ ކުޅުންތެރިއަކަށް ވެސް މެޗުން މޮޅުވާން ހުސް ފުރުސަތެއް ލިބި ބޭކާރުވެގެން ދިޔައެވެ.\nމެޗުގެ ނަތީޖާ 1-1 ން އެއްވަރުވުމުން، ޗިލީގެ ޓީމުން މަސައްކަތް ކުރަމުން ދިޔައީ ޑްރޯ އަކުން ނިންމާލާށެވެ. އެހެނީ ޑްރޯއަކުން ވެސް އެމީހުނަށް ސެމީ ފައިނަލް ޔަގީން ވާތީއެވެ. ނަމަވެސް އޮސްޓްރޭލިޔާއިން މޮޅުވާން ވަރަށް މަސައްކަތް ކުރިތަން ފެނުނެވެ. މެޗުގެ މޮޅު ކުޅުންތެރިއަކަށް ހޮވުނީ އޮސްޓްރޭލިޔާގެ ގޯލު ކާމިޔާބުކޮށްދިން ޓްރޮއިސީ އެވެ.\nޖަރުމަން ކެމަރޫން ބައްދަލުކުރި މެޗު\nމިމެޗު ފަސޭހަކަމާއެކު މޮޅެއް ހޯދައި ޖަރުމަނުން ގްރޫޕުގެ އެއްވަނަ ހޯދިއެވެ. ޖަރުމަނުން މެޗުން މޮޅުވީ 3-1 ން ނެވެ. ޖަރުމަނުގެ ފުރަތަމަ ގޯލު ޑިމާރބެ (ޖ. 10) ކާމިޔާބުކޮށް ދިނީ ފުރަތަމަ ހާފުގައެވެ. ދެވަނަ ހާފު ފެށިގެން އެޓީމުގެ ވާނާރ (ޖ.11) ގޯލެއް ޖަހައި 2-0 ށް ނަތީޖާ ހެދި ނަމަވެސް އެއިގެ އިރުކޮޅެއް ފަހުން ކެމަރޫންގެ ގޯލު ކާމިޔާބުކޮށް ދިނީ އަބޫބަކުރު (ޖ.10) އެވެ. ޖަރުމަނުގެ ފަހު ގޯލު ކާމިޔާބުކޮށް ދިނީ މެޗުގެ މޮޅު ކުޅުންތެރިއަކަށް ވެސް ހޮވުނު ވާނަރ (ޖ.11 ) އެވެ.\nމުބާރާތުގެ ސެމީ ފައިނަލް މެޗުތައް ކުޅެން ހަމަޖެހިފައި ވަނީ މިމަހު 28 އަދި 29 ވަނަ ދުވަހު ރޭގަނޑު 9:00 ގައެވެ. ފުރަތަމަ މެޗުގައި ޕޯރޗުގަލް ބައްދަލުކުރާނީ ޗިލީ އާއެވެ. ދެވަނަ މެޗުގައި ބައްދަލުކުރާނީ ޖަރުމަނާއި މެކްސިކޯއެވެ.


ރޮޒައިނާ އާއި ލޯޔަރު ވައްޑެއާ ދެމެދު ބަހުގެ ހަމަލާތަކެއް! - MV Times\nރޮޒައިނާ އާއި ލޯޔަރު ވައްޑެއާ ދެމެދު ބަހުގެ ހަމަލާތަކެއް!\n0 October 21st, 2012 - 1:42 PM\nކުރީގެ ރިޔާސީ ގަނޑުވަރު ތީމުގޭގެ އޮޑިޓް ރިޕޯޓުގައި ހުރި ވާހަކަތަކަކާ ގުޅިގެން، ރައްޔިތުންގެ މަޖިލީހުގެ ތުލުސްދޫ ދާއިރަގެ މެމްބަރު ރޮޒައިނާ އާދަމްވަނީ ކުރީގެ ރައީސް މައުމޫން ޢަބްދުލް ޤައްޔޫމާއި އެމަނިކުފާނުގެ ޢާއިލާގެ ބައެއް ބޭފުޅުންނަށް ނިސްބަތްކޮށް ކޮރަޕްޝަންގެ ތުހުމަތުތަކެއް ކޮށްފައެވެ.\nއެގޮތުން ތީމުގޭގެ ބަޖެޓުން ރައީސް މައުމޫނާއި އެމަނިކުފާނުގެ ޢާއިލާއިން ނަހަމަގޮތުގައި ހޭދަކޮށްފައިވާކަމަށް ރޮޒައިނާ ޓުވިޓާގައި ބުނެފައިވެއެވެ. ހަމަ އެއާއެކު ރޮޒައިނާ ވަނީ މައުމޫނާއި އެމަނިކުފާނުގެ އަނބިކަނބަލުން ބޭރު ޤައުމުތަކުން ސަރުކާރުގެ ޚަރަދުގައި ކުރައްވާފައިވާ ވިޔަފާރިތަކުގެ ބައެއް ބިލްތައްވެސް ޢާއްމުކުރައްވާފައެވެ.\nރައީސް މައުމޫންގެ ފަރާތްޕުޅުން ރޮޒޭނާއަށް ރައްދު ނުދެއްވައި، ހުންނެވެވުމަށްފަހު، އެމަނިކުފާނުގެ ޤާނޫނީވަކީލް އަލްއުސްތާޛު މުޙަންމަދު ވަޙީދު އިބްރާހީމް (ލޯޔަރު ވައްޑެ) ވަނީ ރޮޒައިނާއަށް ރައްދު ދެއްވައި ބައެއް މީޑިއާތަކުގައި ވާހަކަފުޅު ދައްކަވާފައެވެ. ވައްޑެ ވިދާޅުވެފައިވަނީ ކުރީގެ ރައީސްގެ ޙައިސިއްޔަތުން މައުމޫން ތީމުގޭބަޖެޓުން ކުރައްވާފައިވާ ހުރިހާ ޚަރަދަކީވެސް ޤާނޫނީ އިމުގެތެރެއިން ކުރައްވާފައިވާ ޚަރަދުތަކެއް ކަމުގައެވެ. މައުމޫނާއި އެމަނިކުފާނުގެ ޢާއިލާއިން ކުރައްވާފައިވާ މިބާވަތުގެ ހުރިހާ ޚަރަދުތަކަކީވެސް ކުރިން ރައްޔިތުންގެ މަޖިލީހުން ފާސްކުރެވި، އެޚަރަދުތައް ކުރުމުގެ ޤާނޫނީ ޙައިސިއްޔަތު އެމަނިކުފާނަށް ލިބިވަޑައިގެންފައިވާ ކަމެއްކަމުގައި ވައްޑެ ވިދާޅުވެފައިވެއެވެ.\nއެގޮތުން ކުރައްވާފައިވާ ހުރިހާ ޚަރަދުތަކެއްގެ ތަފްސީލް ތީމުގޭގެ ލިޔެކިއުންތަކުން ފެންނަން ހުންނާނެކަމަށާއި ރައީސްކަމުން ވަކިވެވަޑައިގެން މައުމޫން ތީމުގެއިން ނުކުމެވަޑައިގެންނެވިއިރު އެހުރިހާ ލިއެކިއުންތަކެއް ތީމުގޭގައި ހުންނާނެކަމަށް ވައްޑެ ވިދާޅުވެފައިވެއެވެ.\nވައްޑެގެ މިވާހަކަތަކަށް ރައްދުދީ އަނެއްކާވެސް މިއަދު ރޮޒައިނާވަނީ ފުލުފުލުން ޓްވީޓް ތަކެއް ކޮށްފައެވެ. އެޓްވިޓް ތަކުގައި ބުނެފައިވަނީ، ނޫ ޤާނޫނޫ އަސާސީގެ ދަށުން ތައުލަތުގެ މާލިއްޔާއިން އެގޮތަށް ޚަރަދުކުރުމުގެ ފުރުސަތު މައުމޫނަށް ލިބިވަޑައިގަތުމަކީ ތީމުގޭ ބަޖެޓުން ކުރައްވާފައިވާ ޚަރަދުތައް އެގޮތަށް ކުރެއްވޭނެ ކަމުގެ ދަލީލެއް ނޫންކަމުގައެވެ. އަދި ޤާނޫނޫން އެފަދަ ފުރުސަތެއް ލިބިވަޑައިގަތަސް އެއީ އިޚްލާސްތެރިކަމާއެކު ކުރައްވާފައިވާ ހޭދަތަކެއްނޫންކަމަށާއި، އެއީ ހަމަ ކޮރަޕްޝަންކަމުގައެވެ.\nރޮޒައިނާގެ މި ޓްވިޓްތަކާ ގުޅިގެން އެމްޑީޕީއަށް ނިސްބަތްވާ ގިނަމީހުން ޓްވީޓާގައި ރޮޒައިނާއަށް ފާޑުކިޔާފައިވެއެވެ. އެމީހުންބުނަނީ އިއްޔެއާ ހަމައަށް މައުމޫނަށް ސަނާކިޔައި އެމަނިކުފާނަށް ފަހިވާގޮތަށް ރައްޔިތުންގެ މަޖިލީހުގެ ތެރެއިންނާއި މަޖިލީހުގެ ބޭރުން މަސައްކަތްކުރި މީހަކު މިއަދު މައުމޫންގެ ކޮރަޕްޝަންގެ ވާހަކަ ދައްކަން ލަދުގަންނަން ޖެހޭނެކަމުގަ އެވެ.


Nabee ge Luscious Layers: Thafaathu zuvaan hunaruveri ehge vaahaka!\nނަބީގެ ލަޝަސް ލޭޔާރޒް: ތަފާތު ޒުވާން ހުނަރުވެރިއެއްގެ ވާހަކަ!\n-2years ago9- މުއައްލިމް އިބްރާހިމް\nކޭކާއި ތަފާާތު ބާވަތްތަކުގެ ފޮނިކާއެއްޗިއްސަކީ ދުނިޔޭގެ އެކި ކަންކޮޅުތަކުގެ މީހުން ހިތްެއުފާކޮށްދޭ އެންމެ ބޮޑު އެއް ވަސީލަތެވެ. މިކަމުގައި އަޅުގަނޑުމެން ދިވެހިންވެސް އިސްތިސްނާ ނުވާއިރު، ދިވެހިރާއްޖޭގައި ކޭކުއެޅުމުގެ ފަންނުގެ ހުނަރުވެރިން ވަރަށް ގިނައެވެ. އޭގެ ތެރޭގައި ގިނައީ ޒުވާން އަންހެނުންކަން އުފަލާއި އެކު ފާހަގަކޮށްލަން ޖެެހެއެވެ.\nމިއަދު މި ގެނެސްދެނީ އެފަދަ ފަރާތެއްގެ ވާހަކައެވެ. ރަމަޟާން މަހާއި ދިމާކޮށް ވޮއިސްއިން ގެނެސްދޭ ޒުވާން ވިޔަފާރިވެރިންގެ ޕްރޮފައިލްތަކުގެ ދަށުން މިފަހަރު މި ގެނެސްދެނީ ކޭކާއި ފޮނިކާތަކެތީގެ ދުނިޔޭގައި ފިޔަޖަހަމުންދާ ޒުވާން ތަރިއެއްގެ ވާހަކައެވެ. ނަބީލާ ޝިޔާމް ނުވަތަ މަޝްހޫރު ނަމުންނަަމަ ނަބީ އަކީ އޭނާގެ ހުނަރުވެރިކަމާއި އެކު ގިނަބަޔެއްގެ މެދުގައި މަގުބޫލު ފަރާތެކެވެ.\nލަޝަސް ލޭޔާރޒްގެ ނަމުގައި ފޭސްބުކާއި އިންސްޓަގްރާމްގައި ހަރަކާތްތެރިވަމުންދާ ނަބީއަށް ފޮނިކާތަކެތީގެ ދުނިޔެއަށް ވަދެވުނީ ދަތުރުކުރުމަށް ހުންނަ ލޯތްބެއްގެ ތެރެއިންނެވެ. ކުރިން އަދާކުރި ވަޒީފާގެ ގޮތުން ދަތުރުކުރުމުގެ ފުރުސަތު ނުލިބި ހުއްޓާ، މަންމަ ބުނެގެން މާލެއިން ކޭކު ކޯހެއް ހަދާލީއެވެ. ނަސީބުގެ ތަރިތައް އައިސް ނަބީގެ އަތުގައި ހިފިކަހަލައެވެ. މިއަދު އޭނާއަކީ ފުލްޓައިމް ބޭކަރއެކެވެ.\nމި ދާއިރާގައި ހަރަކާތްތެރިވަމުން އަންނަތާ ހަތަރު އަހަރަށްވުރެ ގިނަ ދުވަސްވެފައިވާ ނަބީ ވޮއިސްއާއި ވާހަކަދައްކަމުން ބުނީ އޭނާއަކީ އަބަދުވެސް ކްރިއޭޓިވް ކަންކަން ކުރުމަށް ޝައުގުވެރިކަން ހުންނަ ފަރާތެއް ކަމަށެވެ. އާންމުގޮތެއްގައި ހުރިހާ ވައްތަރެއްގެ ކޭކުވެސް އަޅާ ނަބީ އަކީ ކޭކު އެޅުމުގެ އިތުރުން ޕާޓީ ޑެކަރޭޝަނާއި ޑެޒާޓް ޓޭބަލް ތައްޔާރުކުރުމުގެ މަސައްކަތްވެސް ކުރާ ހުނަރުވެރި ޒުވާން ވިޔަފާރިވެރިއެކެވެ.\nނަބީ ބުނިގޮތުގައި މި ދާއިރާގައި އޭނާއަށް މިހާތަނަށް ކުރެވުނު އެންމެ ބުރަ މަސައްކަަތަކީ ހުޅުމާލެ ޣާޒީ ސްކޫލްގެ ޓީޗަރުންގެ ދުވަހުގެ މުނާސަބަތުގައި ދެ ޕައުންޑްގެ 112ކޭކު އެޅުމެވެ. 28ގަޑިއިރުގެ މި މަސައްކަތަކީ އޭނާ ވަރަށް ހިތްހަަމަޖެހޭ މަސައްކަތެއްގެ ގޮތުގައި ނަބީ ފާހަގަކުރިއެވެ.\nއެހެނިހެން ޒުވާން ވިޔަފާރިވެެރިން ފަދައިން ނަބީވެސް އޭނާގެ ވިޔަފާރި ފުޅާކޮށް ތަރައްގީކުރުމަށް ބޭނުންވެއެވެ. އެގޮތުން ހުުޅުމާލޭގައި އޭނާގެ ކޭކުތައް ވިއްކާނެ ފިހާރައެއް ހުުޅުވުމަކީ ނަބީގެ އަމާޒެކެވެ. ނަމަވެސް މިކަން ކުރުމަށް ދަތިތަކާއި ކުރިމަތިލާން ޖެހިފައިވާކަން އޭނާ ވަނީ ފާހަގަކޮށްފައެވެ. އެގޮތުން ވަޒީފާގައި ނޫޅޭތީ ވިޔަފާރި ފުޅާކުރަން ލޯނެއް ނެގުމަށް ދަތިކަމަށް އޭނާ ވަނީ ބުނެފައެވެ. މިއީ ގިނަ ޒުވާން ވިޔަފާރިވެރިންގެ ބޮޑު ޝަކުވާއެކެވެ.\nމި އިންޓަރވިއު ނިންމާލަމުން ނަބީ ވަނީ އޭނާގެ މަންމައާއި ފިރިމީހާއަށް ޝުކުރު އަދާކޮށްފައެވެ. އަދި ކޭކުއެޅުމުގެ ދާއިރާާއިން ކުރިއަށްދާން ބޭނުންވާ ފަރާތްތަކުން ވީހާވެސް އަމިއްލަވަންތަ ގޮތްތައް ގެންގުޅުމަށް އޭނާ ވަނީ އެދިފައެވެ.\nވޮއިސްގެ ޓީމްގެ ފަރާތުން ނަބީއަށް އުފާވެރި ފާގަތި ދުވަސްތަކަކަށް އެދެމެވެ.\nޔެސް، ވަން އޮފް އަ ކައިންޑް. ވަރަށް ހިތް ތިރި މީހެއް ނަބީއަކީ. ނަބީ އަޅާ ކޭކުތައް ވެސް އެހެން މީހުން އަޅާ ކޭކާ ތަފާތުވެފަ ވަރަށް މީރު. އެހެން ކޭކުގައި ހުންނަ އައިސިން ގަނޑުވެސް މީރެއް ނޫން. އެކަމު ނަބީ ގެ އައިސިން ވެސް ވ މީރު. ދުޢާ އަކީ ތި މަސައްކަތުގައި ބަރަކާތް ލެއްވުން. އާމީން.\nސަރުކާރުން ލޯން ދެނީ ހުސް ގެސްޓް ހައުސް ހަދާ ޒުވަނުނަށް ދޯ!!\nވަރަށް ސަޅި ނަބީ ގެ ކޭކް.


Shaheem Adhaalath ah: nere ellaileema hiyaavahikan hoadhumakee kusheh noon | Mihaaru\nނޫސްވެރިންގެ ބައްދަލުވުމުގައި ޝަހީމް ވާހަކަދައްކަވަނީ.-- ފޮޓޯ: ހުސެއިން ވަހީދު/ މިހާރު\nޝަހީމް އަދާލަތަށް: ނެރެ އެއްލައިލީމާ ހިޔާވަހިކަން ހޯދުމަކީ ކުށެއް ނޫން\n27 ނޮވެމްބަރ 2017 - 13:25 68 comments\nޝަހީމް އިއްޔެ ކުރެއްވި ޓުވީޓެއްގައި ވަނީ ނުސީދާކޮށް، އަދާލަތު ޕާޓީގެ ވެރިންނަށް އިޝާރާތް ކުރައްވައި ބަހުގެ ހޫނު ހަމަލާތަކެއް ދެއްވައިފަ އެވެ. އަދި ޝަހީމްގެ އެ ޓުވީޓާ ގުޅިގެން އަދާލަތު ޕާޓީގެ ނައިބު ރައީސް އަލީ ޒާހިރު ވެސް ވަނީ ޝަހީމްގެ އެ ވާހަކަތަކަށް ރައްދު ދެއްވައިފަ އެވެ.\nޝަހީމާ މެދު އަދާލަތުން ހިތްހަމަނުޖެހުން އުފެދުނީ ވެރިކަން ކުރާ ޕީޕީއެމްގެ ކެމްޕެއިން ޖަލްސާތަކުގައި ބައިވެރިވަޑައިގަންނަވާތީ އެވެ. އެކަމާ ގުޅިގެން ސޯޝަލް މީޑިއާގައި ވެސް ބައެއް މީހުން ދަނީ އޭނާއަށް ފާޑު ކިއުންތައް އަމާޒު ކުރަމުންނެވެ.\nމިދިޔަ ހޮނިހިރު ދުވަހުގެ ރޭ ތިނަދޫގައި ޕީޕީއެމުން ބޭއްވި "ހެއްޔޯސާ" ޖަލްސާގައި ވެސް ޝަހީމް ބައިވެރިވެޑައިގެންނެވި އެވެ.\nބެލެވޭ ގޮތުގައި ޝަހީމް އެ ޓުވީޓްކުރެއްވީ އެ ފާޑު ކިއުންތަކަށް ރައްދު ދެއްވުމުގެ ގޮތުންނެވެ.\nރައީސް އަބްދުﷲ ޔާމީންގެ ސަރުކާރާއި ކުރީގެ ރައީސް މުހައްމަދު ވަހީދުގެ ސަރުކާރުގައި އިސްލާމިކް މިނިސްޓަރު ކަން ކުރެއްވި ޝަހީމްގެ ޓުވީޓުގައި މިސާލު ނެންގެވީ ކުޑަކުއްޖަކު އޭނާގެ އަމިއްލަ ގޭގައި އުޅެނިކޮށް، އެ ގޭގެ ބައެއް އަހުލުވެރިން އޭނާ އެކަހެރިކޮށް، ނިކަމެތިކުރި ގޮތުގެ ވާހަކަ އިންނެވެ.\nޝަހީމް ވިދާޅުވި ގޮތުގައި އެގޭގެ ބައެއް އަހުލުވެރިން ކުޑަ ކުއްޖާ އެއްލައިލީމަ، އޭނާ ގޮސް އެހެން ތަނަކުން ހިޔާވަހިކަން ހޯދުމަކީ އެ ކުއްޖާގެ ކުށެއް ނޫނެވެ. ބެލެވޭ ގޮތުގައި ޝަހީމް އެގޮތަށް މިސާލު ނެންގެވީ އަދާލަތު ޕާޓީން މި އަހަރުގެ ކުރީކޮޅު އޭނާ ވަކިވެވަޑައިގެންނެވި ގޮތާ ގުޅިގެންނެވެ.\nނަމަވެސް މިކަމާ ގުޅިގެން ޝަހީމްގެ ބަހެއް މިއަދު ވަނީ ލިބޭ ގޮތް ނުވެފަ އެވެ.\nޝަހީމްގެ ވާހަކަތަކަށް ރައްދު ދެއްވައި އަލީ ޒާހިރު ކުރެއްވި ޓުވީޓެއްގައި އޭނާ ވެސް ނެންގެވީ މިސާލެކެވެ. އަލީ ޒާހިރު ވިދާޅުވީ ކުއްޖަކު އަމިއްލަ ގެ ދޫކޮށްފައި އަމިއްލަ އިހްތިޔާރުގައި ދިއުމާއި ގެއިން ގަދަކަމުން ނެރެލުމާ ވަރަށް ތަފާތު ކަމަށާއި ގޭގެ ދޮރު އަބަދުވެސް ހުޅުވިފައިވާ ކަމަށެވެ.\nއަލީ ޒާހިރުގެ ވާހަކައިން އެނގެނީ ޝަހީމަށް އަދާލަތު ޕާޓީގައި ހިދުމަތް ކުރެއްވުމުގެ ދޮރު ހުޅުވިފައި އޮތް ކަމެވެ.\nKujjaku amilla ge dhookohffa amilla ikhthiyaaruga dhiuma gein gadhakamun nereluma varah thafaathu, geyge dhoru abadhuves hulhuvaafa hunnani. الآن حصحص الحق\n— Ali Zahir (alipi) (@alixahir) November 27, 2017\nޝަހީމް ކުރެއްވި ޓުވީޓާއި އަލީ ޒާހިރު ދެއްވި ރައްދު.\nއަދާލަތު ޕާޓީން ވަކިވެވަޑައިގަތުމަށް ނިންމެވުމަށް ފަހު، ޝަހީމް ފޭސްބުކްގައި ލިޔުއްވާފައިވާ ގޮތުގައި، ޕާޓީން ވަކިވެވަޑައިގަތީ މިދިޔަ ދެތިން އަހަރެއްހާ ދުވަހު ޚިޔާލު ތަފާތުވުމެއްގެ ތެރޭގައި އުޅުއްވުމަށް ފަހުގަ އެވެ. އޭގެ ފަހުން އޭނާ ސިޔާސީ ޕާޓީއަކާ މިހާތަނަށް ގުޅިވަޑައިގެންފައެއް ނުވެ އެވެ.\nރައީސް ޔާމީން ސަރުކާރުގައި އިސްލާމިކް މިނިސްޓަރުގެ މަގާމު ފުރުއްވުމަށް ފަހު ޝަހީމް އެ މަގާމުން އިސްތިއުފާ ދެއްވީ 2015 ވަނަ އަހަރުގަ އެވެ. އޭގެ ފަހުން އިސްލާމިކް ޔުނިވަސިޓީގެ ވައިސް ޗާންސެލަރުގެ މަގާމަށް ރައީސް ޔާމީން، އޭނާ އައްޔަން ކުރެއްވި އެވެ. އިސްލާމިކް ޔުނިވަސިޓީގެ ޗާންސެލަރުގެ މަގާމަށް އޭނާ ބަދަލުކުރެއްވީ މިދިޔަ އަހަރު އެވެ.\nއިތުރު ލިޔުންތައް އިދިކޮޅު ފަރާތްތައް އަދާލަތު ޕާޓީ ޑރ. މުހައްމަދު ޝަހީމް އަލީ ސައީދު\nސިޔާސީ ގޮތުން މަސައްކަތް ނުކުރެވޭނެ މީހަކު ނުހުންނާނެ


Gaza Vashaa Bodu "Concrete Faareh" Alhaifi - Vaguthu\nޣައްޒާ ވަށައި ބޮޑު "ކޮންކްރީޓް ފާރެއް" އަޅައިފި\n5 މަސް ކުރިން ( ޑިސެމްބަރު 8, 2021 )\nޣައްޒާ-އިސްރާއީލު ވަކިކުރާ އިމުގައި ބޮޑު ފާރެއް ރާނައި ނިމިފައިވާކަމަށް އިސްރާއީލުގެ ދިފާއީ ވުޒާރާގެ އިސް އޮފިޝަލުން ވިދާޅުވެއްޖެއެވެ.\n1.1 ބިލިއަން ޑޮލަރުގެ މި މަޝްރޫއު ނިންމަން ތިން އަހަރު ޔަހޫދީން ހޭދަކުރިއެވެ. މި ފާރު ރާނަން ފަށާފައިވަނީ 2016 ވަނަ އަހަރުއެވެ. މި މަޝްރޫއުގެ ދަށުން ފާރުގެ ބައެއް ބައިތައް ރާނާއި ބާކީހުރި ބައިތަކުގައި ދަގަނޑުދާ ޖަހައި ކެމެރާއާއި ރާޑަރު ހަރުކޮށް ބިންގަރާސް ކޮނެ ބިމު އަޑީގައި ސެންސަރު ހަރުކޮށްފައިވެއެވެ.\nއަދި އުސްމިނުގައި 20 ފޫޓު ހުންނަ މި ފާރުގައި ޔަހޫދީންވަނީ ރިމޯޓު ބޭނުންކޮށްގެން ހަމަލާދެވޭނެ ހަތިޔާރުތައްވެސް ހަރުކޮށްފައެވެ. އެތައް ސަތޭކަ ކެމެރާއާއި ރާޑަރާއި އެހެނިހެން ސެންސަރުތައް ހިމެނޭ މި ފާރުގެ ދިގުމިނުގައި 65 ކިލޯމީޓަރު ހުރެއެވެ. އިސްރާއިލުގެ ދިފާއީ ވުޒާރާއިން ބުނީ އެ ފާރު ރޭނުމަށް 140،000 ޓަނުގެ ދަގަނޑު ބޭނުންކޮށްފައިވާ ކަމަށެވެ.\nނަމަވެސް، ބިމުއަޑީގައި ހުރި ފާރުގެ ފުންމިން މިނިސްޓްރީން ހާމައެއް ނުކުރެއެވެ.\nއިސްރާއީލުގެ ދިފާއީ ވަޒީރު ބެނީ ގަންޓްޒް ވިދާޅުވީ، މި ކޮންކްރީޓް ފާރުގެ މަސައްކަތަކީ އީޖާދީ އަދި ޓެކްނޮލޮޖީގެ ގޮތުން ކުރިއަރާފައިވާ މަޝްރޫއެއް ކަމަށެވެ. އަދި އެއީ ޣައްޒާގައި ވެރިކަންކުރާ ހަމާސް ޖަމާއަތުން ޔަހޫދީންނާއި ދެކޮޅަށް ހަމަލާދިނުމަށް އެޅުުނު ހުރަހެއްކަމަށް ވިދާޅުވިއެވެ.\nޣައްޒާ ވަށައިގެން ވަރުގަދަ ފާރެއް ނޭރުމަށް އިސްރާއިލުން ނިންމާފައިވަނީ ހަމާސް ޖަމާއަތާއި ދެކޮޅަށް 2014ވަނަ އަހަރުގެ ތެރޭގައި ކުރި ހަނގުރާމައިގައި އެ ޖަމާޢަތުގެ މުޖާހިދުން ބިންގަރާސް ކޮނެގެން އިސްރާއީލުގެ ފައުޖުތަކާ ދެކޮޅަށް ވަރުގަދަ ހަމަލާތަކެއް ދިނުމުންނެވެ.\nޑިސެމްބަރު 8, 2021 20:09\nއިސްރާއީލުގެ ދިފާއީ ވަޒީރު ބެނީ ގަންޓްޒް ވިދާޅުވީއޭ އެކަހަލަ ހަޔާތް ކުދަ މީހުން ބުނާނީ\nވިދާޅުވާނީ މާތް މީހުން\nޑިސެމްބަރު 9, 2021 08:47\nއިސްރާއީލުވަށާ ފާރުލިޔަސް ޔަހޫދީން ބަލިކުރާ ދުވަހު ތިޔަ ފާރުޔވެސް ބުނާނެ ޔަހޫދީން ތިބިތަންތަން އިންޝާﷲ އެދުވަސް ވަރަށްގާތް!


"Haasil" ge lavathah adu ahaalaifintha?\n"ހާސިލް"ގެ ލަވަތައް އަޑު އަހާލައިފިންތަ؟\n"ހާސިލް" އަލްބަމް ގެ ކަވާ ފޮޓޯ: ރިޔާ\nރާއްޖޭގެ މިއުޒިކަށް ހާއްސަ އެޕްލިކޭޝަން ލަވަފޮށީގައި އެންމެ ފަހުން ރިލީޒް ކުރީ ސ. ފޭދޫއަށް އުފަން، މުހައްމަދު ރިޔާޒް (ރިޔާ - ބޮރިސް) ގެ "ހާސިލް" އަލްބަމް އަކީ 10 އަހަރު ވަންދެން އޭނ މަސައްކަތްކޮށްގެން ނެރުނު ޑެބިއު އަލްބަމެވެ. މިއީ ބަޔަކަށް އަޑު އިވޭނެ ގޮތަށް އަލްބަމެއްގެ ސިފައިގައި އޭނާ ހެދި ފުރަތަމަ އަލްބަމް ކަމުން ހުރިހާ ގޮތަކުންވެސް މިއީ ރިޔާ އަށް ވަރަށް ހާއްސަ އަލްބަމް އެކެވެ.\nމި މަހުގެ 22 ގައި މި އަލްބަމް ރިލީޒް ކޮށްފައިވާއިރު އަލްބަމްގެ ހުރިހާ ލަވަތަކެއް އެއްކޮށް ނިންމާލުމަށް ގާތްގަނޑަކަށް 10 އަހަރު ހޭދަ ވެއްޖެ ކަމަށް ރިޔާ ބުންޏެވެ. ޖުމްލަ ހަތް ލަވަ ހިމެނޭ "ހާސިލް" އަލްބަމުގައި އޭނާގެ އުފަން އަތޮޅު އައްޑޫގެ ލަވައެއް ވެސް ހިމަނާފައި ވެއެވެ. އެ ލަވަ ވަނީ އައްޑޫ ސިޓީގެ ރައްޔިތުންނަށް ހާއްސަ ކޮށްފަ އެވެ.\n"މި އަލްބަމްގެ ލަވަތައް ރެކޯޑުކޮށް ހުރިހާ މަސައްކަތެއް ނިންމުމަށްޓަކައި، މިހާރު 10 އަހަރު ވެދާނެ. އެއީ މާލީ ހާލަތު ހުރި ގޮތުންނާއި ބުރަ މަސައްކަތަކަށް ވީމަ. އެކަމަކުވެސް އެހާ ގިނަ ދުވަސް ވީއިރުވެސް މި އަލްބަމްގެ މަސައްކަތް ކުރިއަށް ގެންދިޔައީ މިއުޒިކަށް ދެވޭ ލޯބީގެ ސަބަބުން". "ހާސިލް" އަލްބަމްގެ ހުރިހާ ލަވަތަކެއް ކިޔާފައިވާ ރިޔާ ބުންޏެވެ.\nއަލްބަމުގެ ހުރިހާ ލަވަތަކެއްގެ ޅެމާއި ރާގުވެސް އުފައްދާފައި ވަނީ ރިޔާ އެވެ. މިއުޒިކް ތައްޔާރު ކޮށްފައިވަނީ ދާއިރާގައި މަގުބޫލު ތިން ފަންނާނުން ކަމަށްވާ، ފަތޯ، ޓްރޯ އަދި ހާޑީ އެވެ. އަލްބަމްގެ ލަވަތައް ލަވަފޮށީގަ އާއި ބައިސްކޯފު އެޕްލިކޭޝަން މެދުވެރިކޮށް މިހާރު އަޑު އެހެ އެވެ.\nމަންމަައަކަށްވުމަށްފަހު އުނޫޝާގެ ފުރަތަމަ މަަސައްކަތަށް ނާނާ!


Fuluhunge operation:5thanakaai boateggai huri meehaku balaa faaskoffi | ThePress\nފުލުހުންގެ އޮފަރޭޝަން:5ތަނަކާއި ބޯޓެއްގައި ހުރި މީހަކު ބަލާ ފާސްކޮށްފި\n11 September 2019, 18:39\nފުލުހުން މިއަދު ހިންގި އޮޕަރޭޝަނުގެ ތެރެއިން: ފޮޓޯ/ އެމްވީކްރައިސިސް\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބެލުމަށް އުފައްދާފައިވާ ކޮމިޝަނުގެ ރިޕޯޓާ ގުޅިގެން ފުލުހުން ފަށާފައިވާ އޮޕަރޭޝަނުގެ ތެރެއިން މިއަދު މިހާތަނަށް ފަސް ތަނެއް ބަލައި ފާސްކޮށްފައިވާ ކަމަށް ފުލުހުން ވިދާޅުވެއްޖެއެވެ.\nފުލުހުންގެ މީޑިއާ އޮފިޝަލް މައުލޫމާތުދޭ ގޮތުގައި މިއަދު މިހާތަނަށް4ގެއަކާއި އެއް ކެފޭ ބަލާފާސްކޮށް، އަދި ކަނޑުމަގުން ހިންގި އޮޕަރޭޝަނުގައި މާލެ ސަރަހައްދުގައި އޮތް ބޯޓެއްގައި ހުރި މީހަކުވެސް ބަލައި ފާސްކޮށްފައިވާ ކަމަށެވެ. ނަމަވެސް މި އޮޕަރޭޝަނުގައި އެއްވެސް މީހަކު މިހާތަނަށް ހައްޔަރުކޮށްފައި ނުވާ ކަމަށް ފުލުހުން ބުނެއެވެ. ފުލުހުން މައުލޫމާތުދޭ ގޮތުގައި މި އޮޕަރޭޝަނަކީ މީހުންނާއި ތަންތަން ބަލާ ފާސްކުރުމުގެ އޮޕަރޭޝަނެއް ކަމަށެވެ. ނަމަވެސް މިކަމާ ގުޅޭ އިތުރު ތަފްސީލެއް ފުލުހުން ނުދެއެވެ. ފުލުހުން ބުނީ މި އޮޕަރޭޝަން އަދިވެސް ކުރިއަށް ގެންދާ ކަމަށެވެ.\nއެނގިފައިވާ ގޮތުގައި ފުލުހުން ކުރިއަށް ގެންދާ މި އޮޕަރޭޝަނުގައި އައްޑޫސިޓީ ހިތަދޫގެ ފިހާރައެއްވެސް ބަލައި ފާސްކޮށްފައިވާ ކަމަށެވެ. ފުލުހުން ކުރިއަށްގެންދާ މި އޮޕަރޭޝަނުގައި އިއްޔެވަނީ ފޭދުގެ ފިހާރައަކާއި ގެއެއެއްވެސް ބަލާފާސްކޮށްފަ އެވެ. އަދި ފުލުހުންގެ ބެލުމުގެ ދަށަށް ފޭދޫ މީހަކު ގެންދިއުމަށްފަހު އޭނާގެ ފޯނާއި ލެޕްޓޮޕް އަތުލުމަށްފަހު، އެމީހާ ވަނީ ފަހުން ދޫކޮށްލާފަ އެވެ. މި އޮޕަރޭޝަނުގެ ތެރެއިން އިއްޔެ ފުލުހުން ވަނީ މާލެ އާއި ހުޅުމާލޭގެ ބައެއް ތަންތަނާއި މީހުން ބަލައި ފާސްކޮށްފައެވެ.\nމަރު ކޮމިޝަން ޕޮލިސް


SunOnline: Covid-19: Iran in vaguthee gothun 54,000 gaidheen dhookollaifi\nކޮވިޑް-19: އީރާނުން ވަގުތީ ގޮތުން 54,000 ގައިދީން ދޫކޮށްލައިފި\nރުގިއްޔާ މުހައްމަދު މޫސާ 04 Mar 2020, 13:32\nއީރާނުގައި ކޮރޯނާވައިރަސް ޖެހި، ދެ މީހަކު ވަނީ މަރުވެފަ -- ފޮޓޯ: އީޕީއޭ\nތެހެރާން (މާޗް 4): އީރާނުގެ ތޮއްޖެހިފައިވާ ޖަލުތަކުގައި ހަލުވިކަމާއެކު އާ ކޮރޯނާވައިރަސް ފެތުރިދާނެތީ އެގައުމުގެ 54،000 ގައިދީން ވަގުތީ ގޮތުން ދޫކޮށްލައިފި އެވެ.\nއީރާނުގެ ޖުޑިޝަރީގެ ތަރުޖަމާނު ގުލާމް ހުސެއިން އިސްމައިލީ ވިދާޅުވި ގޮތުގައި ދޫކޮށްލި ގައިދީންނަކީ ކޮރޯނާވައިރަހަށް ނެގެޓިވްވެ، ކަފާލާތުގެ ފައިސާ ދެއްކި މީހުންނެވެ. އަދި މުޖުތަމައަށް ނުރައްކަލެއްގެ ގޮތުގައި ބެލެވޭ، ފަސް އަހަރަށް ވުރެ ދިގު މުއްދަތަކަށް ޖަލަށް ލާން ހުކުމްކޮށްފައިވާ މީހުން ދޫނުކުރާނެ ކަމަށް ހުސެއިން ވިދާޅުވި އެވެ.\nމިދިޔަ ޑިސެމްބަރު މަހު ޗައިނާއިން ފެނުނު ކޮރޯނާވައިރަސް އީރާނުން ފެނުނީ މިދިޔަ މަހުގެ 19ގަ އެވެ. އޭގެ ފަހުން އެގައުމުގައި 2,336 ވައިރަހަށް ޕޮޒިޓިވްވެ، ކޮރޯނާވައިރަސް ޖެހިގެން 77 މީހަކު ވަނީ މަރުވެފަ އެވެ.\nއެގައުމުގައި ބަލި ޖެހުނު މީހުންގެ ތެރޭގައި ސަރުކާރުގެ އިސް އޮފިޝަލުން ވެސް ހިމެނެ އެވެ. އޭގެ ތެރޭގައި އެގައުމުގެ ޑެޕިއުޓީ ހެލްތު މިނިސްޓަރާއި ގައުމުގެ ރޫހާނީ ލީޑަރު އާޔަތުﷲ އަލީ ޚާމަނާއީގެ މުޝީރަކު ވެސް ހިމެނެ އެވެ. އަދި އީރާން ޕާލިމެންޓުގެ 290 މެމްބަރުންގެ ތެރެއިން 23 މެމްބަރަކު ވެސް ވައިރަހަށް ޕޮޒިޓިވްވެފައިވާ ކަމަށް ރިޕޯޓުތަކުގައިވެ އެވެ.\nމުޅި ދުނިޔޭގައި ކޮރޯނާވައިރަސް ޖެހިފައިވާ މީހުންގެ އަދަދު މިހާރު 93,000 އަށް ވުރެ އިތުރުވެފައިވާ އިރު، އޭގެ ސަބަބުން 3,203 މީހަކު މިހާރު ވަނީ މަރުވެފަ އެވެ. އަދި މަރުވި މީހުންގެ ތެރެއިން 2,981 މީހުންނަކީ ޗައިނާގައި ތިބި މީހުންނެވެ.\nޓްރަމްޕް ހައްޔަރު ކުރަން އިންޓަޕޯލްގެ އަމުރަކަށް އެދެފި\nއީރާނުގެ މިސައިލް ޕްރޮގްރާމާ ބެހޭ ގޮތުން މަޝްވަރާ ނުކުރާނެ\nނޫސްވެރިޔާ މަރާލުމަށް ފާޑު ކިޔުމުން އީރާނުގެ ނުރުހުން


Nahula zimmaa adhaa nukurahvaa kamah bune committee ah haaziru kohdheyn edhijje | ThePress\nނަހުލާ ޒިންމާ އަދާ ނުކުރައްވާ ކަމަށްބުނެ ކޮމެޓީއަށް ހާޒިރު ކޮށްދޭން އެދިއްޖެ\nޓްރާންސްޕޯޓް މިނިސްޓަރު އައިޝަތު ނަހުލާ / ފޮޓޯ: ހަސަން އަތޫފް | ދަ ޕްރެސް\nޓްރާންސްޕޯޓު މިނިސްޓަރު އައިޝަތު ނަހުލާ، އެކަމަނާ އަށް ހަވާލުކޮށްފައިވާ ޒިންމާ އަދާ ނުކުރައްވާ ކަމަށް ވިދާޅުވެ ރައްޔިތުން މަޖިލީހުގެ ސަރުކާރު މަސްއޫލިއްޔަތު އަދާ ކުރާ މިންވަރު ބަލާ ކޮމެޓީއަށް ހާޒިރު ކޮށްދިނުމަށް ކާށިދޫ ދާއިރާގެ މެންބަރު އަބްދުﷲ ޖާބިރު އެދިވަޑައިގެންފިއެވެ.\nއެ ކޮމެޓިގެ މުގައްރިރު މުހައްމަދު ފަލާހު އަށް ޖާބިރު ފޮނުއްވި ސިޓީއެއްގައި މިއަދު ވިދާޅުވީ ރާއްޖޭގެ އެކި ރަށްރަށް އަރާ ފޭބުމުގެ ދަތިކަން ނައްތާލުމަކީ ރައީސް އިބްރާހީމް މުހައްމަދު ސޯލިހުގެ ސަރުކާރުގެ ވައުދެއް ކަމަށެވެ. ނަމަވެސް މިހާރު ރަށްރަށަށް އަރާ ފޭބުމުގައާ އަދި ރަށްރަށުގައި ހަދާފައިވާ ބަނދަރުތައް ބޭނުން ކުރުމުގައި އެއްވެސް ހަމައެއް ލަމައެއް ނެތް ކަމަށް ޖާބިރުގެ ސިޓީގައި ވިދާޅުވެފައިވެއެވެ.\nމީގެއިތުރުން އެ ސިޓިގައި މަސްދޯނި ފަހަރުގައި ބިދޭސީން މަސައްކަތް ކުރުން މަނާކުރެވިފައިވީ ނަމަވެސް އެކަން ބޮޑުކޮށް ކުރަމުންދާކަން ފާހަގަކުރެވިފައިވާ ކަމަށާއި މި ކަންކަން މި ދިމާވަނީ ރަށްރަށުގެ ބަނދަރުތައް ބޭނުން ކުރުމަށް ޓްރާންސްޕޯޓު މިނިސްޓްރީން ހަދަންޖެހޭ ގަވާއިދާ އުސޫލުތައް ފުރިހަމަނުވުމުން ކަމަށް ވެސް ޖާބިރު ވިދާޅުވިއެވެ.\nއެހެންކަމުން އޭނާ ވަނީ މިނިސްޓަރު ނަހުލާ އެކަމަނާގެ ޒިންމާ އަދާ ނުކުރައްވާތީ ކޮމެޓީއަށް ހާޒިރު ކޮށްދިނުމަށް އެދިވަޑައިގެންފައެވެ.\nޖާބިރު ވަނީ މީގެކުރިންވެސް ޓްރާންސްޕޯޓު މިނިސްޓަރު ނަހުލާ މަޖިލީހުގެ ޖަލްސާ އަށް ހާޒިރު ކުރައްވާފައެވެ. މީގެއިތުރުންވެސް ޖާބިރަކީ 19ވަނަ ރައްޔިތުންގެ މަޖިލީހުގައި އެންމެ ގިނަ ގަރާރުތައް ހުށަހަޅުއްވަމުން ގެންދަވާ އެއް މެންބަރެވެ. ނިމިދިޔަ މަޖިލީހުގެ ދައުރުގައިވެސް އެންމެ ގިނަ ގަރާރުތައް ހުށަހެޅުއްވީ އޭނާއެވެ.\nހަބަރު ރައްޔިތުންގެ މަޖިލިސް އަބްދުﷲ ޖާބިރު އައިޝަތު ނަހުލާ\nވަކިމީހަކަށް ނުބައްލަވާނެ ޖާބިރު އަދި މަސައްކަތުގެ ޒިއްމާ އަދާނުކުރައްވާ ކަމަށްވާނަމަ ވަރަށް ކަންބޮޑުވާނެ. އަދިވެސް މަތީ މަޤާމުތަކުގައި ތަސައްރަފު ނުފުދޭ ސިޔާސީބޭކަލުން އެމަޤާމުތަކުގެ ޒިއްމާއަކީ ކޮބައިކަންވެސް އެނގިވަޑައިނުގެން ތިބި އެކްޓިވިސްޓުންގެ ލިސްޓެއް ޖާޕިރު އަތްޕުޅުގައިވާނެ. ޤަރާރު ހުށަހަޅުއްވަމުން ގެންދަވާނެ ކަމަށް ބޮޑަށްބެލެވެނީ މިވައިގަދަ މޫސުމަށްބަލާ ދޮންބަނބުކެޔޮ ބަނބުކެޔޮގަސް ތަކުން ވެއްޓެމުން ދާކަހަލަ ގޮތަކަށް. އަނބީނަށް ޓަކައި ފިރިން ޤުރްބާން ވާންޖެހޭތީ މުރާލި ކާފަދަރިންގެ އުމުރުފުރައިގެ ކުދީންނާ ކައިވެނި ބައްލަވަނީ.\nގަސިމް އަންހެން ނަކީ ވަރަށް ބޮޑާ އަންހެނެއް. އެނާ ބުނީ ސްޓާފް މީޓިންގައި އަހަރެން ނަށް ނުލިބޭ އެއްވެސް އެއްޗެއް ނެތް ކަމަށާއި ވަޒީފާ ގައި ހުރީ ރައްޔިތުންނަށް ހިދުމަތް ކުރަން އެކަނި ކަމަށް. އެހެންވީއިރު ގާސިމް ގެ އަންހެނުން ކީއްވެތަ މުސާރަ ނަގަނީ؟ މަދުވާ އެއްޗެއް ނެތް ކަމަށް ބުނެ އަދި ރައްޔިތުންނަށްޓަކާ6ކުޑަކުދިން ދޫކޮށްފަ އޮފީސް ގައި.\nތިއުޅެނީ އޭނާގެ އަނބިގޮއްޔެ ދިޔާނާ އަށް އެ މިނިސްޓްރީ ދެވޭނެ މަގެއް ހޯދަން\nއަދިވެސް ތަނެއްގަ މިނިސްޓްރީއެއް ހުރިއްޔާ ހަވާލުކުރާތި! ޒިންމާ އަދާނުކުރެވުނަސް ހެޔޮ!\nބަލަ މަކޮޔާ އަހަންމަދާ، ބަލަ ދެނަހުރޭމުތަ ސަރުކާރަކީ ފޮތިފޮތި ކޮއްގެން4ބަޔައް ބަހައިގެން ހިންގާ ތަނެއް ކަމެއް އެހެންވީމަ ބަލަން ޖެހިފަ އޮންނަނީ އެބައެއްގެ ބޮޑުމީހާ ބޭނުންވާ ފަރާތަކައް އެ ވަޒީފާ ހަވާލު ކުރަންޖެހޭނެ ޒިންމާ އަދާކުރެވުނަސް ނުކުރެވުނަސް


Enme selfie akun maruge hamala eh\nމިއީ ދާދިފަހުން އިންޑިޔާގައި ހިނގައިގެން އުޅޭ ހަގީގީ ހާދިސާ އެކެވެ. ސެލްފީ ނެގުމާއި ބަދަލުހިފުމާއި ގުޅިފައިވާ އިބުރަތްތެރި ވާހަކައެކެވެ. އުމުރުން 34 އަހަރުގެ ސޫމަން (އަސްލު ނަމެއް ނޫން) އަކީ ސެލްފީ ނަގައި ސޯޝަލް މީޑިއާގައި ޝެއާކުރާ މީހެކެވެ. ނަމަވެސް އޭނާގެ އެންމެ ސެލްފީއަކުން މަރާ ހަނގުރާމަ ކުރަން ޖެހޭ ފަދަ ކަމެއް ކުރިމަތި ވެދާނެ ކަމަކަށް ސޫމަން ދުވަހަކު ވެސް ހިޔެއް ނުކުރެ އެވެ.\nހަރްޔާނާގައި އުޅެ ބޮޑުވި ސުމަން އަކީ ސޮފްޓްވެއާ އިންޖިނިއަރެކެވެ. މީގެ ތިން އަހަރު ކުރިން އޭނާ ޕޫނޭގެ ސޮފްޓްވެއާ ކުންފުންޏެއްގައި މަސައްކަތްކުރިއިރު ތުޝާރު ކިޔާ 36 އަހަރުގެ ޒުވާނަކާ ބައްދަލުވި އެވެ. އަދި އެ ދެމީހުން ރައްޓެހިވެގެން ދެ އަހަރެއްހާ ދުވަހު އުޅުނެވެ. ނަމަވެސް މީގެ އަހަރެއްހާ ދުވަސް ކުރިން ދެ މީހުން ވަނީ ރުޅިވެފަ އެވެ. ދެ މީހުންގެ މެދުގައި ޚިޔާލުތަފާތުވާ މައްސަލަތައް ގިނަވެ އަބަދު ޒުވާބުކުރަން ޖެހޭތީ އެވެ.\nތުޝާރު އާ ރުޅިވުމަށްފަހު ޕޫނޭގައި ހުންނަން ވެސް ސޫމަން ބޭނުމެއް ނުވި އެވެ. އެހެންވެ އޭނާ ބެންގަލޫރޫގެ ކުންފުންޏަކުން ވަޒީފާ ހޯދައިގެން އެ ރަށަށް ބަދަލުވީ އެވެ. ތުޝާރު އަކީ ޕޫނޭ މީހަކަށް ވާތީ އޭނާ ދިރިއުޅެމުން ދިޔައީ އެ ރަށުގަ އެވެ.\nތުޝާރު އާ ރުޅިވުމުން ލިބުނު ހިތްދަތިކަން ފިލައި ސުމަން ހަމައަކަށް އެޅިލުމުން އޮފީހުގެ އެކުވެރިންނާއެކު ޗުއްޓީއަކަށް ގޯކަރްނާ ކިޔާ ރަށަކަށް ދާން ސުމަން އާއި އޭނާއާއެކު މަސައްކަތްކުރާ އެކުވެރިންތަކެއް ނިންމި އެވެ. މިއީ ފަރުބަދަ އާއި ބިޗު އެކުލެވޭ ވަރަށް ރީތި ހިސާބެކެވެ. އެމީހުން މި ދަތުރު ރޭވީ އޮފީހު މަސައްކަތް ވެސް ކުރަމުން ޗުއްޓީ ހޭދަކުރާ ގޮތަށެވެ.\nމި ރަށުގައި ހުރިއިރު ސުމަން އެއް ދުވަހު ވަރަށް ރީތި ތަނެއްގައި ހުރެ ނެގި ސެލްފީއެއް އިންސްޓަގްރާމަށް ލިއެވެ. އޭނާ ހުރި ލޮކޭޝަން ވެސް ޓެގް ކޮށްފަ އެވެ.\nސުމަންގެ ކުރީގެ ލޯބިވެރިޔާ ތުޝާރަށް މި ފޮޓޯ ފެނުމުން ވަރަށް ރުޅި އައެވެ. އޭނާ މަތިން ހަނދާން ނައްތާލައި ސުމަން މަޖާ ނަގާތީ އެވެ. ވަގުތުން ގޯކަރްނާ އަށް ދާން ތުޝާރު ވެސް ދަތުރު ފެށީ އެވެ. ސުމަން ހުރީ ގޯކަރްނާގައި ކަން ތުޝާރުއަށް އެނގުނި ސެލްފީގައި އެ ރަށް ޓެގްކޮށްފައި އިނީމަ އެވެ.\nއެ ރަށުގައި ޓޫރިސްޓުން އައިސް ތިބެނީ ކޮޓެޖުތަކުގަ އެވެ. ތުޝާރު ބުކް ކުރީ ސުމަން މެން ތިބޭ ކޮޓެޖާ ޖެހިގެން ހުރި ކޮޓެޖެވެ. އަދި ސުމަން އަށް އޭނާ ފާރަލާން ފެށި އެވެ. އެއް ދުވަހެއްގެ މެންދުރު ކެއުމަށް ސުމަން ދާން ބޭނުން ނުވުމުން އޭނާގެ އެކުވެރިން އެތަނުގައި ހުންނަ ޑައިނިން ހޯލަށް ކާން ދިޔަ އެވެ. ސުމަން އިނީ ކޮޓެޖުގައި އެކަނިކަން ތުޝާރަށް އެނގުމާއެކު އައިސް އެ ކޮޓެޖުގެ ދޮރުގައި ޓަކި ޖެހި އެވެ.\nސުމަން ވެސް މާ ބޮޑަށް ވިސްނާ ނުލައި ދޮރު ހުޅުވާލުމާއެކު ތުޝާރު ގަދަކަމުން އެ ކޮޓެޖު ތެރެއަށް ވަނެވެ. އޭނާގެ އަތުގައި އެވަގުތު އޮތީ ގަލަމަކާއި އުލެކެވެ. ވަގުތުން ތުޝާރު އެ ދޭތިން ސުމަން އަށް ހަމަލަ ދޭން ފެށި އެވެ. އަދި އިންޓަކަމް ކޭބަލްގެ ވާގަނޑު ދަމައިގަނެ އޭގެން އޭނާގެ ކަރުގައި ބައްދައި މަރާލަން މަސައްކަތް ކުރި އެވެ. ނޭވާ ނުލެވިގެން ތެޅިތެޅި ސުމަން ހޭނެތުމުން ތުޝާރު ހީކުރީ އޭނާ މަރުވީ ކަމަށެވެ. އެހެންވެ ދޫކޮށްލާފައި އެތަނުން ނުކުމެގެން ގޮސް އަވަހަށް ދަބަހާ އެއްޗެތި ހިފައިގެން އެ ރަށުން ފުރައިގެން ދިޔައީ އެވެ.\nސުމަންގެ އެކުވެރިން ކައިގެން އައިއިރު ސުމަން އޮތީ ހޭނެތިގެން ވެއްޓިފައެވެ. މުޅި މޫނާއި ގައިގައި އަދި އޭނާ އޮތް ތަނުގައި އޮތީ ހުސް ލެޔެވެ. ވަގުތުން މަނިޕާލް ހޮސްޕިޓަލަށް ގެންގޮސް އޭނާއަށް ފަރުވާ ދޭން ފެށި އެވެ. ފުރަތަމަ ދުވަސްތަކުގައި އޭނާ އޮތީ ވެންޓިލޭޓަރުގައެވެ. ސުމަން ހޭއެރީ މެންގަލޫރުގެ ހޮސްޕިޓަލަށް ބަދަލުކޮށް އެތައް ދުވަހަކު ފަރުވާ ދިން ފަހުންނެވެ.\nއޭނާއަށް އަނިޔާކުރީ ތުޝާރުކަމަށް ސުމަން ފުލުހުންނަށް ބަޔާން ދިނުމާއެކު ތުޝާރު ހޯދަން ފުލުހުންގެ ޚާއްސަ ޓީމެއް ޕޫނާ އަށް ދިޔަ އެވެ. ޕޫނޭ އަށް އައިސް ތުޝާރު އެންމެ ކުރިން ވެސް ކުރި ކަމަކީ ބޯ ބޭލުމެވެ. އޭނާ ހޯދަން ފުލުހުން އުޅެދާނެކަމަށް ބަލާފަ އެވެ. ނަމަވެސް ފުލުހުން އޭނާ ހޯދައި މިހާރު ވަނީ ހައްޔަރުކޮށްފަ އެވެ.\nސުމަން އަދިވެސް މަރާ ހަނގުރާމަ ކުރަނީ އެވެ. ތުޝާރުގެ އަދަބަށް ލުއި ލިބުން ނުވަތަ އަދަބު އިތުރުވުން ގުޅިފައިވަނީ ސުމަންގެ ފުރާނަޔާ އެވެ. މަރުވެއްޖެނަމަ މަރުގެ ހުކުމެވެ. ގަދަވެއްޖެނަމަ އެއަށް ވުރެ ތަންކޮޅެއް އަދަބު ލުއިވާނެ އެވެ.\nޖީންސް ލާތީ އަނިޔާކުރި ކުއްޖަކު މަރުވެއްޖެ


Misrugai4aharah fahu kulli nurakkaa uvaalifi\nމިސްރުގައި ހަތަރު އަހަރަށް ފަހު ކުއްލި ނުރައްކާ އުވާލައިފި\nއަބްދުލް ފައްތާހް އަލް ސީސީ: މިސްރުގައި ދިގުދަންމާފައި އޮތް ކުއްލި ނުރައްކާ އުވާލައިފި\nމިސްރުގައި މީގެ ހަތަރު އަހަރު ކުރިން އިއުލާން ކުރި ކުއްލި ނުރައްކަލުގެ ހާލަތު އުވާލައިފި އެވެ.\nރައީސް އަބްދުލް ފައްތާހް އަލް ސީސީ ހޯމަ ދުވަހު ފޭސްބުކްގައި މިކަން އިއުލާން ކުރައްވަމުން ވިދާޅުވި ގޮތުގައި މިއަދު މިސްރު އޮތީ ކުއްލި ނުރައްކާ އިއުލާން ނުކޮށް އުޅޭވޭ ހާލަތުގައި ކަމަށެވެ.\nމިސްރުގައި ކުއްލި ނުރައްކާ އިއުލާންކުރީ އޭޕްރީލް 10، 2017 ގައެވެ. އެއީ އައިސިސް ޖަމާއަތުން މިސްރުގެ ދެފައްޅިއަކަށް ދިން ބޮމުގެ ހަމަލާއެއްގައި 45 މީހުން މަރުވެ އެތައް ބަޔަކަށް އެކިވަރުގެ އަނިޔާ ލިބުމާ ގުޅިގެންނެވެ.\nގާނޫން ހަދާ މަޖިލީހުން އެންމެ ފުރަތަމަ ހުއްދަ ދިނީ ތިން މަހަށް އިމަޖެންސީ ހިންގުމަށެވެ. އެއީ ހާލަތުން އަރައިގަނެވޭނެ ކަމަށް ބަލާފަ އެވެ. އެހެން ނަމަވެސް އެދުވަސްވަރު އައިިސިސްގެ ނުރައްކާ ބޮޑުވެފައި އޮތުމުން ގާނޫނާ އެއްގޮތަށް ކުއްލި ނުރައްކަލުގެ މުއްދަތު އިތުރުކުރަމުން ގޮސް މިއަދާ ހަމައަށް އައީ އެވެ.\nކުއްލި ނުރައްކަލުގެ މުއްދަތު އިތުރުކުރަން ޖެހުނު ބައެއް އެހެން ސަބަބުތަކުގެ ތެރޭގައި ތަންތަން ބަލައި ފާސްކުރަން ފުލުހުންނަށް ވަގުތު ދިނުން ވެސް ހިމެނެ އެވެ.\nމިސްރުގައި ކުއްލި ނުރައްކާ އިއުލާންކުރުމާ ގުޅިގެން ގާނޫނުއަސީސީގެ ބައެެއް މާއްދާތަކަށް އަމަލުކުރުން ވަގުތީ ގޮތުން ހުއްޓާލެވެ އެވެ.\nސީސީ ވިދާޅުވި ގޮތުގައި މިސްރުގައި އަމަން ބެލެހެއްޓުމަކީ ހަމައެކަނި ފުލުހުންނާއި ސިފައިންގެ ވާޖިބެއް ނޫނެވެ. އާންމު ފަރުދުންނާއި ކުޑަބޮޑު ހުރިހާ މީހުން ވެސް އަމަން ރައްކާތެރިކުރުމަށް އެހީތެރިވާން ޖެހެ އެވެ. އޭނާ ވިދާޅުވި ގޮތުގައި މިސްރުގައި މިއަދު އަމާންކަން ގާއިމުވެފައިވަނީ ގައުމު ދެކެ ލޯބިވާ ރައްޔިތުންގެ ސަބަބުންނެވެ.\nޓެރަރިޒަމް މިސްރު މެދު އިރުމަތި + ޓެރަރިސްޓް ހަމަލާ\n"އެމެރިކާ ރައްޔިތަކަށް ހަމަލާދީފިނަމަ ބަދަލުހިފާނަން"\nކަޒަކިސްތާންގައި އަމަން ގެއްލި، އެހީއަށް އެދިއްޖެ\nއެމެރިކާއަށް މެދުއިރުމަތި ރައްކާތެރި ނުވާނެ: އީރާން


Nepal ge imaaraai thakuge dhashun 101 aharuge meehaku salaamai koffi\nނޭޕާލުގެ އިމާރާތްތަކުގެ ދަށުން 101 އަހަރުގެ މީހަކު ހަފުތާއެއް ފަހުން ސަލާމަތްކޮށްފި\nބިންހެލުން އައިތާ ހަފުތާއެއް ފަހުން ސަލާމަތްކުރި 101 އަހަރުގެ މީހާ ހޮސްޕިޓަލުގައި. -- ފޮޓޯ: އޭއެފްޕީ\nމީގެ ހަފުތާއެއް ކުރިން ނޭޕާލަށް އައި ބާރުގަދަ ބިންހެލުމުގެ ސަބަބުން ވެއްޓިފައިވާ އިމާރާތްތަކުގެ ދަށުން 101 އަހަރުގެ މީހަކު ސަލާމަތްކޮށްފައިވާ ކަމަށް އެ ގައުމުގެ ފުލުހުން އިއްޔެ ބުނެފި އެވެ.\nފެންޗޫ ޓަމަންގް ސަލާމަތްކުރީ ހޮނިހިރު ދުވަހު ކަމަށާއި އޭނާގެ ހަށިގަނޑުން ބައެއް ތަންތަން މަށައިގެން ދިއުން ފިޔަވައި މާބޮޑު އަނިޔާއެއް ނެތް ކަމަށް ވެސް ފުލުހުން ބުންޏެވެ. ވެރިރަށް ކަތުމަންޑޫއާ 50 މޭލު ދުރުގައި އޮންނަ ހިސާބަކުން ސަލާމަތްކުރި މީހާ އަށް މިހާރު ދަނީ ހޮސްޕިޓަލުގައި ފަރުވާ ދެމުންނެވެ.\n"އޭނާގެ ވާތު ކުޑަހުޅާއި އަތަށް ފިޔަވައި ޒަހަމެއް ލިބިފައެއް ނުވޭ. އޭނާ އަށް ހޮސްޕިޓަލުގައި ފަރުވާ ދެމުން ދާއިރު އާއިލާ ވެސް މިހާރު އޭނާއާ އެކު އެބަތިބި،" ފުލުހުންނާ ހަވާލާދީ މީޑިއާތަކުން ބުނެފައިވެ އެވެ.\nރިކްޓަ މިންގަނޑުން 7.8ގެ ބާރުމިނުގައި އައި ބިންހެލުމަށް ހަފުތާއެއް ވީއިރު، ފުރާނަ ހުރި މީހަކު ދެން ނުފެންނާނެ ކަމަށް ބެލެވިފައި ވަނިކޮށް އިއްޔެ ވަނީ ތިން އަންހެނަކު ވެސް ދިރިތިއްބާ ފެނިފަ އެވެ.\nބިންހެލުމުގައި އެންމެ ބޮޑަށް ގެއްްލުން ލިބުނު ހިސާބުން ސަލާމަތްކުރި މި ތިން އަންހެނުންގެ ތެރެއިން އެކަކީ ކިސަޑު ފޭބުމުގެ ސަބަބުން އެއްބައި ވަޅުލެވިފައި އޮތް މީހެކެވެ. އަނެއް ދެ މީހުން ނެގީ އިމާރާތެއްގެ ބައިތަކުގެ ދަށުންނެވެ.\nނޭޕާލުގައި ހާލުގައި ޖެހިފައިވާ މީހުންނަށް އެހީ ވުމާއި ގެއްލިފައިވާ މީހުން ހޯދުމުގެ މަސައްކަތުގައި 20 ގައުމަކުން ދަނީ ބައިވެރިވަމުންނެވެ. ބިންހެލުމުގެ ސަބަބުން މަރުވި މީހުންގެ އަދަދު މިހާރު ވަނީ 7200 އަށް ވުރެ މައްޗަށް ގޮސްފަ އެވެ.


May 06, 2020 38\nއެމްޑީޕީން ވެސް ހަމަ ކުރީގެ މާޒީއަށް!\nމިހާރު އަމަލުކުރާ ފެހި ގާނޫނު އަސާސީގެ ކުރު މާޒީން ފެންނަ މަންޒަރަކީ އެކި ފަރާތްތަކަށް އަމާޒުކޮށްގެން އިސްލާހު ގެނައުމާއި ގާނޫނު އަސާސީގައި ވަކި ކަމެއް ކަނޑައަޅާފައި ވަނިކޮށް އެ ބައިތައް އިސްލާހު ނުކޮށް، އާންމު ގާނޫނަކުތަކުން ބަދަލު ގެނައުމެވެ. މިއީ އެއް ބައެއްގެ ނަޒަރުގައި ކުރު މަގެއް ބޭނުންކޮށްގެން، ގާނޫނު އަސާސީ އެފުށް...\nMarch 01, 2020 40\nއަމިއްލަ މީހެއްގެ ލޯނު މައްސަލަ ވެސް މަޖިލިހަށް!\nރައްޔިތުންގެ މަޖިލިހުން މިހާރު ފެންނަ ބައެއް މަންޒަރުތަކުން، އެއް ބަޔަކަށް ގަބޫލުކުރެވެނީ، ގައުމު ހިންގުމުގެ ބާރު ވެސް އޮތީ އެތަނަށް ކަމެވެ. އާންމު މީހަކާއި ބޭންކަކާ ކޮށްފައިވާ މުއާމަލާތެއްގެ މައްސަލަ ވެސް، ކޮމިޓީއަށް ވައްދައިފި އެވެ. ވަޒީރުން މަޖިލިހަށް ޖަވާބުދާރީވެވަޑައިގަންނަވާ އިރު، މަޖިލިހުގެ ރައީސް މުހައްމަދު ނަޝީދު...\n"ކައްޕިއެއް އެބަހުރި، ދެން ބޭނުން ވަނީ ސަރަނގެއް"\nއޭނާ ފެއްޓެވީ މި ހިސާބުންނެވެ؛ އެއީ މާލޭގެ މޭޔަރުކަން ކުޑަ ދުވަސްކޮޅަކަށް ކުރެއްވުމަށް ފަހު އިސްތިއުފާ ދެއްވި ހިސާބެވެ.\nޝިއްޕެ: ރީނދޫ ލަޝްކަރުގައި ދެގޮތެއް ނުވެ ކުރިއަށް\nއޮގަސްޓް، 12، 2004 ގައި ޖުމްހޫރީ މައިދާނުގައި ދެފައި ވަށްކުރައްވައި އިށީންނެވި އިރު ވާން އުޅޭ ގޮތެއް، މިސްރާބެއް ރައީސް އޮފީހުގެ މިނިސްޓަރު އަދި އެމްޑީޕީގެ ނައިބު ރައީސް މުހައްމަދު ޝިފާޒް (ޝިއްޕެ) އަކަށް އެހާ ރަނގަޅަކަށް ސާފެއް ނޫނެވެ. އެކަމަކު އެއީ އެމްޑީޕީއާ އެކު އޭނާގެ ސިޔާސީ ހަޔާތުގެ ފުރަތަމަ ފިޔަވަޅެވެ؛\nބާރު ލިބުމުން އިތުބާރު މުހިންމެއް ނުވި؟!\nމި ސަރުކާރު ވެރިކަމަށް އައީ ހަމައެއް ލަމައެއް ނެތި ހަނި ކޮށްފައި ހުރި ހައްގުތަކާއި މިނިވަންކަން އަނބުރާ ހޯދައި ދިނުމާއި އިންސާފު ގާއިމްކޮށްދިނުމުގެ ވައުދާއި މުއައްސަސާތަކާ މެދު ގެއްލިފައި އޮތް އިތުބާރު ހޯދައި ދިނުމުގެ ޔަގީންކަމުގަ އެވެ. ތަރައްގީ އަށް ވުރެ އެ ހުރިހާ ކަމެއް މުހިންމު ކަމަށް ރައްޔިތުން ދެކިގެންނެވެ.\nއެންމެ ކުޑަމިނުން ދެވޭނެ އުޖޫރަ ނުވަތަ މިނިމަމް ވޭޖު ކަނޑައަޅާނެ ގޮތް ވަޒީފާއާ ބެހޭ ގާނޫނުގައި މީގެ 10 އަހަރު ކުރިން އޮތީ ލިޔެފަ އެވެ. ރައީސް އިބްރާހީމް މުހައްމަދު ސޯލިހު ވޭޖު ބޯޑެއް އެކުލަވާލެއްވީމާ މި ވަގުތު ވެސް އެ ކަމަށް މަސައްކަތް ފެށުނީ އެވެ. އަދި އެ ބޯޑުގެ ލަފާގެ މަތިން އިކޮނޮމިކް މިނިސްޓަރު އަމުރެއް ނެރުއްވީމާ މިނިމަމް ވޭޖު...\nކޮންމެ ވެރިކަމެއް ބަދަލުވާ އިރަށް ކުރިން ސޮއިކޮށްފައި ހުންނަ އެއްބަސްވުންތައް އުވާލަނީ އެވެ. ބައެއް އެއްބަސްވުންތައް އުވާލާ އިރު ސަރުކާރުން ބުނެފައި އޮންނަނީ ދޭން ޖެހޭ ބަދަލެއް ދޭނެ ކަމަށެވެ. ފާއިތުވި 10 ވަރަކަށް އަހަރު ދައުލަތުން އެގޮތަށް ދޭން ޖެހުނު ފައިސާގެ އަދަދު ފަސް ބިލިޔަން ރުފިޔާއާ ގާތް ކުރެ އެވެ. އެކަމަކު މި މައްސަލައަށް...\nއިންތިގާލީ ކޮމިޝަނުން ފެބްރުއަރީ7ބަލާފާނެތަ؟\nބޮޑު ކޯލިޝަނުން ރިޔާސީ އިންތިޚާބު ކާމިޔާބުކުރުމާ އެކު ކުރީގެ ރައީސް މުހައްމަދު ނަޝީދު ވިދާޅުވަނީ އެމްޑީޕީން މިހާރު ނުކުމެ ތިބީ ބަޣާވާތަކުން ވެރިކަން ވައްޓާލީމާ އަލުން ތެދުވެ ކަމަށެވެ. އަދި ދެން ބަޣާވާތް ކުރުމުގެ ފުރުސަތު ނުދެއްވާނެ ކަމަށް ވެސް ވިދާޅުވެ އެވެ. ރިޔާސީ އިންތިޚާބުގެ އިތުރުން މަޖިލީހުގެ 65 ގޮނޑިއާ އެކު އެމްޑީޕީ ސިޔާސީ...\nރައީސް، އެމްޑީޕީގެ ބޮޑު ކާމިޔާބީގެ ފަހަތުގައި\nރައްޔިތުންގެ މަޖިލިހުގެ އިންތިޚާބަށް އެއް ދުވަހަށް ވީ އިރު، ރައީސް އިބްރާހިމް މުހައްމަދު ސޯލިހް ހުންނެވީ އދ. މަހިބަދޫގަ އެވެ. ހަމަ އެ ދުވަހު، އުފަން ރަށް ޅ. ހިންނަވަރަށް...\nސުޕަ މެޖޯރިޓީއާ އެކު މަޖިލިހުގައި ދެން ވާނީ ކިހިނެއް؟\nކޮންމެ ރިޔާސީ އިންތިޚާބެއް ނިމުމަށް ފަހު ރައްޔިތުންގެ މަޖިލިސްގެ އިންތިޚާބު ބޯމަތިވުމާ އެކު ސަރުކާރާއި އިދިކޮޅު ޕާޓީތަކުން އަބަދުވެސް ދައްކާ އެއް ވާހަކައެއް އޮވެ އެވެ. ސަރުކާރު...\nމުޅި ރާއްޖެ، "ރަން ރީނދޫ ކުލައިން ޖަރީކޮށްފި" އެވެ. އެމްޑީޕީއާ އެއްކޮޅަށް ރައްޔިތުން އަރައި "ތިލަފަތް ބަރުކޮށްފި" އެވެ. ދޮރުން ދޮރަށް ހިނގައި ހާލަތު ބެލުމަށް ފަހު އެމްޑީޕީން އެކުލަވާލި "އެޖެންޑާ 19" ރައްޔިތުންގެ މަޖިލީހުން ކުރިއަށް ގެންދަން މާ ތަފާތު ބޮޑުކޮށް ވެސް ރުހުން ދީފި އެވެ. ވައްކަމާއި ޚިޔާނާތުގެ ތުހުމަތު އެޅިފައިވާ...


Harukashi fikuruge gaidheen islaahu kuran fashanee\nމާފުށި ޖަލު. ކަރެކްޝަންސް އިން ހަރުކަށި ފިކުރު މީހުންނަށް ހާއްސަ ރިހިބިލިޓޭޝަން ޕްރޮގްރާމް ތަކެއް ފެށުމަށް ދަނީ ތައްޔާރުވަމުން\nޖަލުތަކުގައި ތިބި ހަރުކަށި ފިކުރުގެ މީހުން ފާހަގަކުރެވިފައިވާތީ އެމީހުންނަށް ހާއްސަކޮށްގެން ރިހެބިލިޓޭޝަން ޕްރޮގްރާމްތަކެއް ފެށުމަށް ތައްޔާރުވަމުންދާ ކަމަށް މޯލްޑިވްސް ކަރެކްޝަނަލް ސާވިސް އިން ބުނެފި އެވެ.\nކަރެކްޝަންސް އިން މިހެން ބުނެފައި މިވަނީ ޖަލުތަކުގައި ތިބި ހަރުކަށި ފިކުރުގެ މީހުން ހޯދުމަށް މިދިޔަ ހޮނިހިރު ދުވަހު މާލެ ޖަލާއި މާފުށި ޖަލުގައި ފުލުހުންނާއި ސިފައިން އަދި ކަރެކްޝަންސް ގުޅިގެން ކުރިއަށް އޮޕަރޭޝަނެއް ކުރިއަށް ގެންގޮސްފައި ވަނިކޮށެވެ.\nއަވަސް އަށް މައުލޫމާތު ދެއްވަމުން ކަރެކްޝަންސްގެ މީޑިއާ އޮފިސަރު ވިދާޅުވީ ޖަލުތަކުގައި ތިބި ހަރުކަށި ފިކުރުގެ މީހުން ފާހަގަ ކުރެވިފައިވާ ކަމަށާއި އެފަދަ މީހުން ތިބޭނީ ޖަލުގެ އެހެން ގައިދީންނާ ވަކިކޮށްފައި ކަމަށެވެ.\n"ސީދާ ހަރުކަށި ފިކުރުގެ މީހުންނަށް އަމާޒުކޮށްގެން ހިންގޭ ރިހިބިލިޓޭޝަން ޕްރޮގްރާމްތަކެއް މީގައި ކުރީގައި ނުހުރޭ،" އޮފިސަރު ވިދާޅުވި އެވެ.\nއޭނާ ވިދާޅުވީ ހަރުކަށި ފިކުރުގެ މީހުންނަށް އަމާޒުކޮށްގެން ރިހިބިލިޓޭޝަން ޕްރޮގްރާމެއް ފެށުމަށްޓަކައި ޔޫއެންއޯޑީސީ އާއި އެކު މަޝްވަރާކުރެވި ޕްރޮގްރާމްތަކެއް އެކުލަވާލުމުގެ މަސައްކަތްތަކެއް މިހާރުވެސް ކުރަމުންދާ ކަމަށެވެ.\nހަރުކަށި ފިކުރުގެ މީހުން ބޭތިއްބުމަށް ސްޕެޝަލް މެނޭޖްމަންޓް ޔުނިޓްގެ ނަމުގައި ހާއްސަ ޔުނިޓެއް މިދިޔަ ފެބްރުއަރީ ތިންވަނަ ދުވަހު ވަނީ ހުޅުވާފަ އެވެ. މާފުށި ޖަލުގައި ހަދާފައިވާ މި ޔުނިޓްގައި 50 ގޮޅި ހުރެ އެވެ. ނަމަވެސް އެތަނުގައި ތިބޭ މީހުންނަށް އެކަށީގެންވާ ގޮތަކަށް ރިހިބިލިޓޭޝަން ޕްރޮގްރާމުތައް މިހާތަނަށް ހިންގާފައެއް ނުވެ އެވެ.\nމީޑިއާ އޮފިސަރު ވިދާޅުވީ ޖަލުގައި މިހާރު ކުރިއަށް ގެންދާ ރިހެބިލިޓޭޝަން ސެޝަންތައް މައިގަނޑު ގޮތެއްގައި އަމާޒުކޮށްފައި ހުންނަނީ ޑްރަގްގެ މައްސަލަ ތަކުގައި ހުކުމް ތަންފީޒު ކުރަމުންދާ މީހުންނަށް ކަމަށެވެ.\nޖަލުތަކުގައި ރިހިބިލިޓޭޝަން ސެޝަންތައް ކުރިއަށް ގެންދަނީ މައިގަނޑު ހަތަރު ބަޔަކަށް ބަހާލައިގެންނެވެ. އެގޮތުން ފޭސް އެކެއްގައި ޖަލުތަކުގައި ތިބޭ ގައިދީން ނަގެ ތެރެއިން މާދުކޮށް ޤުރުއާން ކިޔަވަން ނޭނގޭ މީހުންނަށް ޤުރުވާން ކިޔަވަން ދަސްކޮށްދީ ލިިޔަންކިޔަން ނޭނގޭ މީހުންނަށް ލިޔަންކިޔަން ދަސްކޮށްދެ އެވެ. ފޭސް ދޭއްގައި ކުރިއަށް ގެންދާނީ ދިރިއުޅުމުގެ ހުނަރުތައް ދަސްކޮށްދިނުމުގެ ޕްރޮގްރާމެކެވެ. ތިންވަނަ ފޭސްގައި ކުރިއަށް ގެންދަނީ އެކި ދާއިރާތަކުގެ އަސާސީ ފެންވަރުގެ ކޯސްތަކެކެވެ. އަދި ހަތަރު ވަނަ ފޭސްގައި ކުރިއަށް ގެންދަނީ ވަޒީފާއެއްގެ ގޮތުގައި ޖަލު ތެރޭގައި ގައިދީން ލައްވާ ތަފާތު މަސައްކަތް ކުރުވުމުގެ ޕްރޮގްރާމެކެވެ. ވަޒީފާ ހަމަޖައްސަނީ އެމީހަކާ ގުޅޭ ދާއިރާ އަކުންނެވެ. އެގޮތަށް ވަޒީފާ އަދާ ކުރާ ގައިދީންނަށް ހާއްސަ އެލަވެންސެއް ވެސް ހަމަޖައްސައިދެ އެވެ.\nމޯލްޑިވްސް ކަރެކްޝަނަލް ސާވިސް އިމްރާން އަބްދުﷲ\nއުތުރު ޖަލުގެ މަސައްކަތް ފަށަނީ